Mohamed Siruhan: އަހަރެން އޮރިޔާމުން ނެރުނީކާކު؟\nއަހަރެން އުޅޭނީ އަހަރެން ހިތަށް އެރިގޮތަކަށް، އެކަކަށް ވެސް ނުބެހެވޭނެއެވެ. މިއީ މިނިވަންކަމެވެ. އަހަރެން ހެދުންލާން ބޭނުންނަމަ ލާނަމެވެ. އަދި އެއްވެސް ހެދުމެއް ނުލާވެސް އަހަންނަށް އުޅުމުގެ މިނިވަންކަން އެބައޮތެވެ. ކަލޭމެން އަހަންނަށް ކޮންމެހެން ރަގަނޅުގޮތް ކިޔައިދޭނެ ކަމެއްނެތެވެ. ކޮންމެ މީހަކުވެސް އެމީހަކަށް ފެނުނުގޮތަކަށް އުޅެންވީއެވެ. ބައެއްފަހަރު ޖަންގިޔާކޮޅު ލައިގެން އަނެއްބައިފަހަރު ކުރިމަތިފަރާތް އެކަނި އަދި އަނެއްބައިފަހަރު ކަރާއި ފޫޅާއި ދެމެދު އަދި އަނެއްބައިފަހަރު އިސްތަށިގަނޑު އެކަންޏެވެ. ސޮސައިޓީއެއްގައި ހުސް މިވިސްނުމުގެ މީހުން އުޅޭނަމަ އެސޮސައިޓީއެއްގެ ޙާލު ހުންނާނީ ކިހިނެއްތޯއެވެ؟\nއަހަރެމެން މިހާރު މިތިބިި ސޮސައިޓީގައި ތިބެ އެފަދަ ސޮސައިޓީއަކަށް ބަލާލައިފިނަމަ ވަރަށް ހެއްވާ މަންޒަރުތައް ފެންނާނެއެވެ. އެއީ ހުރިހާގޮތަކުންވެސް މިނިވަން ސޮސައިޓީއެވެ. އެފަދަ ތަނެއްގައި އުޅޭނީ ކަލަކުވާކަން ޤަބޫލުނުކުރާ ނުވަތަ ޤަބޫލުކުރަން ނުޖެހޭކަމަށް ދެކޭމީހުންނެވެ. އެ ސޮސައިޓީގެ މޯރަލިޓީ ކަނޑައަޅާނީ ކޮންމެ މީހަކުވެސް އެމީހަކު އަމިއްލައަށެވެ. އިލާހީ ޤާނޫނެއް އެފަދަ ސޮސައިޓީއަކަށް ބޭނުމެއް ނޫންކަމަށް އެތާނގެ މީހުން ބުނާނެއެވެ. މިއީ މިހާރުގެ ދިވެހި ސޮސައިޓީ ދަތުރުކުރަމުންދާ ދިމާލެވެ. މިފަދަ ތަނެއްގެ ހާލާމެދު ވަރަށް ދިގުކޮށް ވާހަކަ ދެއްކިދާނެވެ. އެކަމަކު ތިބާގެ ވަގުތާ އަހަރެންގެ ވަގުތު ތަންނުދޭތީވެ މިވަރުން ދެން ފުއްދާލާނަމެވެ.\nއެންމެން ވެސް އުޅެންޖެހޭނީ އޮރިޔާމުން\nމިޤަވާއިދުގެ ދަށުން ދުނިޔޭގެ ބައެއް ކުލަބުތައް ހިންގައެވެ. އެފަދަ ތަނެއްގާ އެއްވެސް މީހަކު އެއްވެސް ބާވަތެއްގެ ހެދުމެއްލުން މަނަލެވެ. މިފަދަ ޤަވާއިދެއް ސޮސައިޓީއެއްގައި އޮވެއްޖެނަމަ އެތާނގެ ހާލު އޮންނާނީ ކިހިނެއްހެއްޔެވެ؟ އެއީ މުޅިން މިނިވަން ސޮސައިޓީއެކޭ ނުބުނެވޭނެއެވެ. ސަބަބަކީ އެތާނގައި އުޅެވޭނީ އެތާގެ ޤާނޫނަށް ތަބާވާ މީހުންނަށެވެ. އެމީހަކު ބޭނުން ވިއަސް ހެދުމެއް ނުލެވޭނެއެވެ. ތެދެކެވެ. އެތާނގައި އުޅެން އިޚްތިޔާރުކުރަނީ ތިމާއަށް ލިބިފައިވާ އިޚްތިޔާރުކުރުމުގެ މިނިވަންކަމުގެ ތެރޭންނެވެ. ކުރުގޮތަކަށް ބުނަނީނަމަ މިނިވަންކަމާއެކު ބޯލަނބާ އަޅުވެތިވުމެވެ. އެ ސޮސައިޓީއަށް ވަނުމަށްފަހު ދެން ތިމާބޭނުން ގޮތަކަށް ނުއުޅެވޭނެއެވެ. ދެންޖެހޭނީ މުޅިން ބަރަހަނާކޮށް އުޅޭށެވެ. ހެދުން ލާން ބޭނުންނަމަ ޖެހޭނީ އެތަން ދޫކޮށް ހިޖުރަކުރާށެވެ. މިފަދަ ސޮސައިޓީއަކަށް ވަރަށްގިނަ ފައިދާއާއި ގެއްލުން އެބަހުއްޓެވެ. ފައިދާތަކުގެ ތެރޭގައި، ހެދުން ގަތުމަށް ކުރަންޖެހޭ ހުރިހާ ޚަރަދެއް ނެތިދިޔުން، ބޭރުން ހެދުމާ ފޮތި އެތެރެކުރަން ނުޖެހުމުގެ ސަބަބުން ޤައުމުގެ އިޤްތިސާދު ރަނގަޅުވުން، ލާނީ ކޮންހެދުމެއްތޯ ވިސްނަންޖެހޭ ވަގުތުތައް ފައިދާހުރި އެހެންކަމެއްގައި ހޭދަކުރަން ފުރުޞަތުލިބުން، އޮފީހަށް ގަޑިނުޖެހި ދެވުން، ސިފައިން ނުވަތަ ސަރުކާރުން ޔުނީފޯމު ދޭންޖެހޭ މީހުންނަށް ކުރަންޖެހޭ ޚަރަދުތަކުން ސަލާމަތްވުން، އެކަކު މާރީތި ހެދުމެއް ލުމުގެ ސަބަބުން ހިތަށްވަންނަ ޙަސަދަތައް ނެތިދިޔުން، ކާބަން ނިއުޓްރަލް ސޮސައިޓީއަކަށް ވުން، ބޭނުން އިރަކު ބޭނުން މީހެއްގެ އައުރަ ބަލާލުމުގެ މިނިވަންކަން ލިބުން، ގިފިލި ނުވަތަ ފާޚާނަ ބަލާމީހުން ސޮސައިޓީން ހުސްވުން، ޕޯން ނުވަތަ ބަރަހަނާ ފިލްމުތަކާއި ޕޯން ސައިޓުތަކަށް ވަންނަ މީހުންނޫޅުން، އާބާދީ މަދުކުރުމުގައި އެހީއަކަށްވުން، ކިޔަވާކުދިން ވެސް މިފަދަ ފިލްމުތަކާއި ސައިޓުތަކަށް ވަނުމުން ޖެހޭ ނަފްސާނީ ބަލިތަކުން ކުދިން ސަލާމަތްވުމުގެ ސަބަބުން ކިޔެވުމަށް ފަހަރުގަ ފަސޭހަވެސް ވެދާނެއެވެ. އަހަރެން މިހާހިސާބުން ކުރުކޮށްލާނީ ތިބާގެ ހިތުގައި ތިޔަހުރި ފައިދާތަކަށް ޖާގަދެމުންނެވެ.\nމިފަދަ ސޮސައިޓީއަކަށް ލިބިދާނެ ގެއްލުން ނުވަތަ ޑިސްއެޑުވާންޓޭޖުތަކުގެ ތެރޭގައި އިންޓަނެޓު ކެފޭތައް ބަންދުކުރަންޖެހުމާއި ޕޯން ސައިޓުތަކުގެ ޑިމާންޑު ދިއުމުގެ ސަބަބުން އެފަދަސައިޓުތައް ހުއްޓާލުން، ހެދުމާ ފޮތިވިއްކާ ވިޔަފާރިވެރިން އިނދަޖެހުން، ފަހާތަންތަން ބަންދުކުރަންޖެހުން، ފެޝަން ޑިޒައިނަރުންގެ ބޭނުން ކެނޑުމާއި މޮޑެލް ކުރާކުދީންގެ ބޭނުން ކެނޑުމާއި ފެޝަން ޝޯތަކުން ލިބޭފައިދާ ނުލިބުން، ތަފާތު އިޝްތިހާރުތަކާއި ބިލްބޯޑުތަކުގައި ބޭނުންކުރާ އަންހެންކުދިންނަށް ލިބޭފައިދާތައް ނެތިގެންދިޔުން، މިފަދަ އިޝްތިހާރު ހަދާމީހުންނަށް އިތުރަށް ވިސްނަން ޖެހުން، ޕޯން މެގަޒިންތަކާއި ސޮފްޓްޕޯން މެގަޒިންތަކާއި މޮޑެލް މެގަޒިންތަކުން ފައިދާނުވުން، ހަންގަޑުގައި ލައްތައް ގިނަމީހުން ނުވަތަ އުނިމީހުން ލަދުގަންނަން ޖެހުން، ދެމަފިރި ކަމުގެ ގުޅުން ހިންގުމުގައި ދަތިތަކާ ކުރިމަތިވުން ނުވަތަ އެކަމަކީ ތިން އަހަރުން އެއްފަހަރު ކުރާކަމަކަށް ވުން، ޝަހުވަތް ތެރިކަން ގެންނަން ކާންޖެހޭ ބާރުގަދަ ބޭސްތަކުގެ ސަބަބުން ހަށިގަނޑަށް އެކިކަހަލަ ގެއްލުންތަކާ ކުރިމަތިވުން، މިހެން ގޮސްވަރަށް ގިނަކަންކަމެވެ.\nމިއީ އެންމެ ފުރަތަމަ ބަޔާންކުރި ސޮސައިޓީގެ ގޮތްޕެކެވެ. ނުވަތަ އެފިކުރުގެ އަވަށްޓެރިއެކެވެ. މިއީ މިހާރުގެ ދިވެހި ސޮސައިޓީއޭ ބުނުމުން އެކަމާ ހަމައެކަނި އިންކާރުކުރާނީ އައުރައަކީ ތިމާބޭނުންގޮތަކަށް ކަނޑައެޅޭ އެއްޗެއްކަމަށް ޤަބޫލުކުރާ މީހުންނެވެ. މިފަދަ ސޮސައިޓީއެއްގައި އުޅޭ މީހުންނަށްވަނީ އައުރައާއި އައުރަ ހާމަވެގެންދާ ގޮތްތައް އޮޅިފައެވެ. އެކަމުގެ ސަބަބުން އައުރަކަމަށް ތިމާދެކޭ ތަންތަންވެސް އޮންނަނީ ހާމަވެގެން ދާއިރުވެސް ނޭނގިފައެވެ. މިސާލަކަށް ފިރިހެނާގެ އައުރަ ފޫޅާ ކަކުލާ ދެމެދުކަން ޤަބޫލުކޮށް ހަމައެކަނި ޓައިޓު ލައިގެން ނުކުތުމުން އެހެރީ އައުރަނިވާވެފައެވެ. އެކަމަކު ފޮރުވެނީ ހަމައެކަނި އައުރައިގެ ކުލައެވެ. ނުވަތަ ހަންގަޑެވެ. ހަމަ މިގޮތަށް އަންހެނުންގެ ވެސް އައުރައިން ފޮރުވެނީ ހަމައެކަނި ހަންގަނޑުގެ ކުލައެވެ. އެކަމަކު އެފަދަ މީހުންނަށް އެމީހުން ދެކޭގޮތުގައި އެހެރީ އައުރަ ނިވާކުރެވިފައެވެ. އެއާ ދެކޮޅަށް އެއްޗެއް ބުނުމުން ވަރަށް ފޫހިވާނެއެވެ. ފުރިހަމަ އިސްލާމީ ސޮސައިޓީއެއްގެ ލޮލުން މިފަދަ ސޮސައިޓީއަކަށް ބަލާލުމުން ކުޑަކޮށް ހިނިއަޔަސް އެފަދަލޮލަކުން ހިތާމައިގެ ކަރުނަވެސް ފައިބާނެއެވެ.\nކޮންމެއަކަސް އަޅުގަނޑު ގޮތެއްނުނިންމާނަމެވެ. މިފަދަ ސޮސައިޓީއެއްގައި ފައިދާލިބިގަންނަ ބަޔަކާއި ގެއްލުން ލިބޭނެ ބަޔަކުވެސް އުޅޭނެއެވެ. ފައިދާތަކުގެ ތެރޭގައި ތަފާތުފެޝަން ޑިޒައިނަރުން، ހެދުމުގެ ވިޔަފާރި ކުރާމީހުންނާއި ފެޝަން ޝޯތަކުން ފައިދާތައް ލިބިގަންނަމީހުން، ފެޝަން މެގަޒިން ތަކުން ލިގިގެންދާ ފައިދާ، ކުރު ނުވަތަ ތުނި ނުވަތަ ބާރު ހެދުންތައް ލާންކެރޭ މޮޑެލްކުރާ ކުދިންނަށް ލިބިގެންދާ ފައިދާ ނުވަތަ ލިބިގެންދާ މަޝްހޫރުކަން، ސެކްސްޝުއަލް ފެންޓަސީ ތަކަށް މީހުން އިޚްތިޔާރުކުރަން ފަސޭހަވުން، ސޮސައިޓީގެ އަހުލުވެރީންގެ ސިއްރުތަކަކީ އެންމެންނަށް އިނގޭ ސިއްރުތަކަކަށް ވުން، މީހުންގެ ހެދުމުގެ އެތެރޭގައިވާ އައުރަތައް ބަލާހިތުން މަރުދަންޖެހޭ މީހުންނަށް ކޮންމެހެން ގިފިލި ނުވަތަ ފާޚާނާ ބަލަން ނުޖެހުން، ތަފާތުު އަންޑަވެޔާ ވިއްކާމީހުންގެ ޑިމާންޑުހައިވުން، ނުސީދާކޮން ހަށިގަޑުގެ ވަނާތައް ދައްކައިގެން މީހުން ހެއްލުންތެރި ކުރުމާއި ކަސްބީ މީހުންނަށް މާކެޓިންގައި ފަސޭހަވުން، ތަފާތު ވިޔަފާރިކުރާ ފަރާތްތަކުގެ މާކެޓިންތަކުގައި ނުވަތަ އިޝްތިހާރުތަކުގައި މިފަދަ އަންހެންކުދީން ބޭނުންކޮށްގެން ފައިދާ ލިބިގަންނަށް ފަސޭހަވުން (ބޮޑަށް ބަރަހަނާ ކަންބޮޑު ފޮޓޯ ނުވަތަ ހެދުންލީ ކުދިން ބޭނުން ކުރުމުން މާކެޓިންގައި ފަސޭހަ ވެއެވެ. އެއީ އެކީ ހާމަވުމާ ކުޑަކޮށް ހާމަ ވުމުގެ ހުރިތަފާތެވެ، މުޅިން ހާމަކޮށް އުޅޭ ސޮސައިޓީއެއް ވެއްޖެނަމަ އައުރައިގެ ވެލިއު ގެއްލެނީއެވެ.) ވަނާތައް ނުސީދާކޮށް ދައްކައިގެން ވަޒީފާތަކުގައި ކުރިއަރައިގެންވެސް ދެވިދާނެއެވެ. މިފަދަ ވަރަށްގިނަ ފައިދާތައް، ލިބިގަންނަ ފަރާތްތަކަށް ލިބިގެންދެއެވެ. ކުރުކޮށްލުމަށްފަހު ގެއްލުމާދިމާލަށް އެނބުރިލާނަމެވެ.\nހެދުން އިޚްތިޔާރުކުރުމުގައި ގިނަވަގުތު ހޭދަވުން، ތަފާތު ފެޝަންތަކުގެ ހެދުންތައް އަވަސް އަވަހަށް ނުވަތަ ކޮންމެ ދުވަހަކު އޮފީހަށްދާން އާހެދުމެއް ލާންޖެހުގެ ސަބަބުން ގިނަ ފައިސާތަކެއް އަތުން ދިޔުން ނުވަތަ މުސާރައިގެ ދެބައިކުޅައެއްބައި ހެދުންގަތުމުގައި ޚަރަދުވުން، ބަލިކަށި ހިތްތަކުގެ މީހުން ވާވަދެގެން ދިޔުން ނުވަތަ ސޮސައިޓީގެ ޢަދުއްވުން އެސޮސައިޓީއަށް ނަފްސާނީގޮތުން ނުވަތަ ފިކުރީ ގޮތުން ހަމަލަދިނުމަށް ފަސޭހަވުން، ޝަހުވަތްތެރިކަން ހިނގާ ކިޔަވާކުދިންނަށް ލިބިގެންދާ ގެއްލުމުގެ ސަބަބުން އެކުދިންގެ ކިޔެވުން ދަށްވުން، އެކަމުގެ ސަބަބުން އެކުދީން ޕޯނޯގްރަފީއަށް ގޮސް ކިޔެވުން ހަލާކު ވުން، ވިސްނުން ކޮށިވުމާއި އެކުދީންގެ ފިކުރުތައް އެކަމަށް މުޅިން ހޭދަވުން، ދެމަފިރީންގެ ކައިވެންޏަށް ބުރޫއެރުން، ވަރިގިނަވުން، ޕޯންއާއި ބަރަހަނާ ފޮޓޯތައް ގިނަވުން، އަދި މިނޫނަސް އައުރަ ފުރިހަމަޔަށް ނިވާނުކުރުމުން ސޮސައިޓީއަށް ނަފްސާނީ ގޮތުންނާއި ޖިސްމާނީ ގޮތުންނާއި އިޤްތިސާދީ ގޮތުން ވެސް ވަރަށް ގިނަ މަސްއަލަތަކާ ދިމާވެގެން ދެއެވެ. ކުރުކޮށްލާނަމެވެ. ދެން ބަލާލާނީ ތިމާ އައުރަ ކަނޑަ އަޅާނީ ކިހިނެއްތޯއެވެ؟\nތިބާ ފާޚާނާއަށް ތިޔަވަނީ ސޯޝަލް ސެންޓަރުގައި އޮއްނަ ތަފާތު ފައިވާން ދައްކާލުމުގެ ގޮތުން ބާއްވާ ޝޯއެއްގައި ބައިވެރިވުމަށްޓަކައެވެ. ފާޚާނާއަށް ވަނުމަށްފަހު ތިބާގެ އަންނައުނު ބާލާ ފާޚާނައިގާ އަޅުވާލިއެވެ. ވަރަށް އަވަސް އަވަހަށް ފާޚާނާ ކޮށްގެން މިހާރު ތިދަނީ މޮޑެލް ކޮށްލާނެ ރީތިގޮތަކާމެދު ވިސްނަމުން ސޯޝަލް ސެންޓަރަށެވެ. އެ ފެޝަން ޝޯގައި އެންމެ ގިނައިން ކެމަރާތަކުގެ ފުލޭޝް ކެނޑުނީ ތިބާ ސްޓޭޖަށް އެރުމުންނެވެ. ފިރިހެންވެރީންގެ އަޑުވެސް ގަދަވިއެވެ. ޝޯނިމިގެން މިހާރު ތިދަނީ ތިބާގެ ރައްޓެހި ދޮންމަންޖެގެ ގެއަށެވެ. ދޮންމަންޖެ ގެ ގެހުންނަނީ ހެންވޭރު ކޮޅުގައިކަމުން މާފަންނުން ހެންވޭރަށް ދިއުމަށްޓާކާ ހިނގައިގަތީއެވެ. ގަޑިއަކީ ރޭގަނޑު މީސްތަކުން ބާޒާރަށް ނިކުމެއުޅޭ ގަނޑިއެވެ. ޢިޝާނަމާދު ނިމުނީ ދާދިދެންމެއެވެ. ތިބާ ސްޓާސިނަމާއާއި ހަމަވިތަނާ އެއިވުނީ މުސްކުޅި ބޭބެއެއް ޗޮކެއް ކަނޑާލިއަޑެވެ. "ތީދެން ތަންކޮޅެއް ބޮޑުވަރު، މަންޖެއަށް ހަމަނޭނގެނީތަ މަންޖެ ތިހުރީ އޮރިޔާމުންކަން ، އެއްވެސް ހެދުމެއް ނުލާކަން" އެބޭބެ މިހެން ބުނުމާއެކު ތިބާގެ ހަށިގަނޑަށް ބަލާލެވުނެވެ. ތެދެކެވެ. މިހުރެވުނީ އެއްވެސް އެއްޗެއް ނުލައެވެ. ފާޚާނާގައި ހެދުން ކޮޅު އަޅުވާލާފަ ބެހެއްޓިގޮތަށް ނިކުމެގެން މިއާދެވުނީ ހެދުންތައް ފާޚާނައިގައި ބަހައްޓާފައެވެ. ފެޝަން ޝޯގައި މިރޭ އެހާ ކާމިޔާބު މީހަކަށް މިވެވުނީ އެއްވެސް އެއްޗެއް ނުލާ މޮޑެލް ކުރެވުނީމަތާއެވެ. ތިބާގެ ހިތަށް މިހެން އަރަމުން ދިޔައިރު ލަދުން އަވަހަށް އައުރަ ނިވާކުރާނެ ގޮތެއްހޯދަން ތެޅިގަނެވުނެވެ. އަސްތާ ނަސީބު ވަރަށް ރަނގަޅެވެ. ކުރިމަތީ އެހުރީ ބޮޑީ ޕެއިންޓުކުރާތަނެކެވެ. އެތަނަށް ވަދެ ބޮޑީ ޕެއިންޓު ހަދާލީމެވެ. މިހާރު އެހެރީ އައުރަ ނިވާވެފަކަމަށް ބަލާ ކުރިއަށް ހިނގައިގަތީއެވެ.\nމާފަންނު ސަހަރާއާ ހިސާބުން އެދިމާވީ ކިޔަވަން އުޅުނުއިރުގެ ރައްޓެއްސެކެވެ.\nރައްޓެހިކުއްޖާ : "ހާދަރީތި ހެދުމެކޭ" މިހެން ކިޔާ ތިބާގެ ގައިގާ އަތް ކާތްތާލިއެވެ.\n" އަތްޗީ ހުސްކުލަ ދޯ، އަހަރެންގެ އަތަށް އެއައީ ހުރިހާ ކުލައެއް، އެދިޔައީ ކުލަކޮޅު"\nއެހެން ބުނުމުން ބަލާލި އިރު ތެދެކެވެ. ކުލަކޮޅު ކެހުނީއެވެ. ތިބާ ތިބާގެ ރަޙުމަތްތެރިޔާ ގެ ހެދުމުގައި އަތްޖައްސާލަމުން. "ތިހުރީ ހަމަމިގޮތަށް ބޮޑީ ޕެއިންޓުކޮށްފަތަ؟ ހަމަހީވަނީ ބޮޑީ ޕެއިންޓްހެން ވިއްޔާ ތިހެދުންވެސް."\nރަޙުމަތްތެރިޔާ: "އަހެރެންނަކަށް ނުކެރޭނެ ތިހެން ބޮޑީޕެއިންޓް ކޮށްގެން ހެދުން ނުލާ އުޅޭކަށް"\nއެހެން ބުނުމުން ތިބާ އަހާލިއެވެ. " ތިހެދުމާ މިހެދުމާ ހުރިތަފާތަކީ ކޮބައިތޯއެވެ؟"\nރަޙްމަތްތެރިޔާ : " ދެންމެ އެކުލަ ކެހުނުގޮތަށް ކުލަ ނުކެހޭނެއެއްނު؟"\nތިބާ ރަޙްމަތް ތެރިޔާއާ ވަކިވަމުން އެބުނެދިން ވާހަކަ ޤަބޫލުކޮށް ޝުކުރު އަދާކުރުމަށް ފަހު، ކަންމަތީ ފިހާރައިން ރަޙުމަތްތެރިޔާ ލައިގެން ހުރިކަހަލަ ގަޔަށްބާރު ޓޮޕްކޮޅަކާއި ބެލްއެއް ގަނެ އެލައިގެން އަނެއްކާވެސް ހިނގައިގަތީއެވެ.\nކުރިއެކޭ އެއްގޮތަށް ތަންކޮޅަކަށް ހިނގައިގަތް ތަނާ، އެދިމާވީ އެއްދުވަހު ކުޑަބަނޑޮހަށް އެކުގަ ދަތުރުދިޔަ ރައްޓެއްސެކެވެ. ތަފާތަކީ ބުރުގާ އަޅާފަ ހުރިކަމެވެ. އެކަމު ދެންހުރި ހުރިހާބައެއް ހުރީ ހަމަ ތިބާލައިގެން ހުރިކަހަލަ ގަޔަށްބާރު ހެދުމެވެ. ކުރުކޮށް ފޮނިކޮށް ބުނަނީނަމަ ހަމަ ބޮޑީޕެއިންޓެވެ.\nތިބާވާހަކަދައްކަން ފެށިއެވެ. "ކީއްވެ ބުރުގާއެޅީ"\nރަޙްމަތްރިޔާ: " ކުޑަކޮށް ހީލާފައި. މިހާރު އެންމެން ބުރުގާ އަޅަނީނު، އެހެންވެ ދެންމަވެސް އެޅީ"އަދި ތިބާކައިރީ ބުރުގާ ނާޅަން ތޯ ސުވާލުކޮށްލިއެވެ.\nތިބާއަށްވެސް އެއީ ރަގަނޅު ކަމެއްކަމަށް ފެނި، މާކަރީ ހޮޓާކައިރި ހުރިފިހާރައަކުން، ރަޙުމަތްތެރިޔާ އަޅައިގެން ހުރިކަހަލަ، ހެދުމާ ގުޅޭ ބުރުގަލެއް ގަނެ އެ އަޅައިގެން ކުރިއަށް ހިނގައިގަތީއެވެ. ތެދެކެވެ. އެންމެން ބުރުގާ އަޅާފައެވެ. އެކަމަކު ދެން އެދިމާވީ ވަރަށް ކުރިން ޕާޓިއަކުން ދިމާވި ރައްޓެއްސެކެވެ. އޭނަހުރީ ބުރުގާނާޅާއެވެ. ތިބާ ވަރަށް ޒަމާންވެފަ ފެނުނުއިރު ބުރުގާ އަޅާ ބަދަލުވެފަ ހުރުމުން ހައިރާން ކަމާއެކު ސުވާލުކުރިއެވެ. "ކީއްވެ ބުރުގާއެޅީ؟ ކުރީގެ ރައީސް މައުމޫން ބުންޏެންނު ބުރުގާ އެޅުން ލާޒިމެއް ނޫނޭ؟"\nތިބާއަށް އެބަސް ހަނދާންވިއެވެ. އަދި ރަޙްމަތްތެރިޔާ ލައިގެންހުރި ހެދުމަށް ބަލާލިއެވެ. ހަމަ ބޮޑީޕެއިންޓުކޮށްލާފަ ހުންނަގޮތާތަފާތެއް ނޫނެވެ. ހައިރާންކަމާއެކު ސުވާލުކޮއްލިއެވެ. "މައުމޫނު ހަމައެކަނި ބުރުގާ އެޅުމާ އޭ ދޮކޮޅު ހެއްދެވީ އެކަމަކު ނުބުނުއްވައެންނު ގަޔަށް ބާރު، ތިބާގެ ހަށިގަޑުގެ ލަދުވެތި ގުނަވަންތައް ފެންނަކަހަލަ ހެދުން ލާށެކޭ އަދިކުރު ހެދުން ނުވަތަ ތުނި ހެދުން ލާށެކޭ".\nރަޙްމަތްތެރިޔާ ހައިރާން ކަމާއެކު ތިބާގެ ބަހަށް އެއްބަސް ވިއެވެ. އެކަމަކު ކުޑަކޮށް ހިނިތުންވެލާފައި ސުވާލުކޮއްލިއެވެ. "އަހަންނާ ކަލެއާ ހުރިތަފާތަކީ ހައެކަނި އިސްތަށިގަނޑު ނިވާ ނުވާކަން ، އެހެންބައިތަށް ތިހުރީ ހާމައަށް"\nތިބާއަށް ތިބާގެ ހެދުމަށް ބަލާލެވުނެވެ. ތެދެކެވެ. އެބުނީ ރަނގަޅުވާހަކައެކެވެ. ދެމީހުން ދެމީހުންގެ ވާހަކައަށް އެއްބަސްވެ ފިހާރައަކުން ދޫކޮށްހުރި ހެދުން ގަނެ ރަޙްމަތް ތެރިޔާވެސް ބުރުގާ އަޅައިގެން ދިޔައީ އޭނަގެ ގެއަށެވެ. ތިބާ ތިދަނީ ހަމަ މަޖީދީ މަގުން ދޮންމަންޖެގެ ގެއެއަށެވެ.\nމިހާރު ތިހުރެވުނީ ދޮންމަންޖެގެ ގެ ކުރިމަތީގައެވެ.\nދޮންމަންޖެ ތިބާފެނުމުން ވަރަށް އުފާވިއެވެ. އަދި އެންމެ އުފާވިކަމަކަށްވީ ތިބާ ބުރުގާ އަޅާފައި ވުމުންނެވެ. އެކަމަކު ތިބާ ތިޔަހުރީ ހައިރާންވެފައި ދޮންމަންޖެ އާ ދިމާ ބަލާށެވެ. ވާނީވެސް އެހެންތާއެވެ. ދޮންމަންޖެ ހުރީ މޫނު ބުރުގާވެސް އަޅައިގެންނެވެ. ތިބާއަށް އެހައިރާން ކަމާއެކު ސުވާލު ކުރެވެނެވެ. " ދޮންމަންޖެ ކީއްވެ މޫނުބުރުގާއެޅީ؟"\nދޮންމަންޖެ ހިނިއައި އަޑު އިވުނެވެ. މޫނު ބުރުގާ އެޅި ސަބަބު ކިޔައިދެން ފެށިއެވެ.\nއަހަރެން އެއްދުވަހަކު ކުރީގެ ސަރުކާރުގެ އިސްވެރިއަކު އާޓިފިޝަލް ބީޗުގައި އެބޭފުޅުންގެ ޕާޓީޖަލްސާއެއްގާ މަޝްހޫރު ކުރި ދިވެއްސަކު ހިންގާ ސައިޓަކަށް ވަނީމެވެ. އޭނާގެ ލިޔުންތައް ކިޔަމުން ދިއައިރު އަހަންނަށް ފާހަގަ ކުރެވުނީ އޭނާ ސުންނަތަށް ޖޯކުޖަހަން ވެގެންނޭ ކިޔާފަ އިސްލާމްދީނަށް ޖޯކުޖަހާފައި ހުންނަތަނެވެ. އޭނަ ލިޔެފައިވާ ލިޔުމެއްގައި ބުނަނީ ހަމައެކަނި އަހަރެމެން ތަބާވާން ޖެހެނީ ޤުރްއާނަށެވެ.\nކޮންމެހެން ޙަދީޘް އަކަށް ނުވަތަ ސުންނަތަށް ތަބާވާކަށް ނުޖެހެއެވެ. މީނާގެ ގޮތް ދިފާއުކުރަން ވެގެން ތަފާތު ކޮރަޕްޓުވެފައިވާ ލޮޖިކްތަށް ގެނެސްފައިވެއެވެ. އޭނަބުނަނީ ބުރުގާއަޅަން ނުޖެހޭކަމަށެވެ. އަހަރެން ހައިރާން ވިއެވެ. މީނަ ބައެއްފަހަރު ރަނގަޅަށް ކަލަކުވާކަންވެސް ޤަބޫލުނުކުރާ މީހަކު ކޮންމެހެން އަހަރެމެންގެ ދީނުގެ ޙުކުމްތަކާ ބެހޭގޮތުން ވާހަކަދައްކަން ޖެހޭހެއްޔެވެ. އަދި ޤުރްއާންވެސް އަހަރެމެންނާ ހަމައަށް ގެނެސް ދިނީ ރަސޫލާ(ޞައްލަﷲ ޢަލައިހި ވަސައްލަމް)ގެ ދޫފުޅުންނެވެ. އަދި އެކަލޭގެފާނަކީ އެއީ އަހަރެމެން ތަބާވާ އެންމެފަހުގެ ރަސޫލާއެވެ. އެކަލޭގެފާނު އަހެރެމެންނަށް ނުބައިކަމަކަށް އަމުރުކޮށްފާނެކަމާމެދު ޝައްކުކުރުމަކީ އަހަރެމެންގެ ދީނާމެދު ޝައްކުކުރުމެވެ. އަދި ޤުރްއާނަށް ފުރިހަމައަށް ތަބާވެވޭނީ އެކަލޭގެފާނަށް ތަބާވެގެންނެވެ. އެހެނީ ﷲ ޤުރްއާނުގައި އެކަލޭގެ ފާނަށް ތާބަވުމަށް އަންގަވާފައިވެއެވެ. ވީމާ އެކަލޭގެފާނުގެ ސުންނަތަށް ނުވަތަ ހަދީޘްތަކަށް ތަބާވުމަކީ ޤުރްއާނަށް ތަބާވުމުވެ. ރަސޫލާ(ޞައްލަﷲ ޢަލައިހި ވަސައްލަމް)ގެ ސުންނަތަކީ އިސްލާމް ދީނުގެ ދެވަނަ މަސްދަރެވެ. މިޒަމާނުގެ ބޮޑެތި ރަތްލާޖެހި ކާފިރުންވެސް އެކަލޭގެފާނުގެ ހަދީސް ތަކާމެދު ޝައްކުނުކުރެއެވެ. ބުނެފައިވެއެވެ. " ކްރިސްޓިއަނުން އެމީހުންގެ ފޮތްތަކާމެދު ޝައްކުކޮށްފާނެއެވެ. އެކަމަކު މުސްލިމުން އެމީހުންގެ ފޮތްތައް އެބަހީ ޤުރްއާނާއި އެބައި މީހުންގެ ރަސޫލާގެ ސުންނަތް ނުވަތަ ހަދީސްތަކާމެދު ޝައްކު ނުކުރެއެވެ" . އެބުނަނީ ރަސޫލާގެ ކިބައިން ޞައްޙަ މަގުން އައިސްފައިވާ ޙަދީސްތަކުގެ ވާހަކައެވެ.\nއަހަރެން މިގޮތަށް އޭނަގެ ލިޔުންތަކާމެދު ވިސްނަމުން ދަނިކޮން އެނގުނު އެއްޗަކީ އިސްލާމްދީނުގެ ޙުކުމްތަށް ދެނެގަންނަން ކޮންމެހެން މިއުޅޭ މީސްމީހުން ގެ ލޮޖިކްތަކަށް ތަބާންވާން ނުޖެހޭކަމެވެ. ދީނުގެ ޙުކުމްތައް ދެނެގަންނަށްޏާ ރުޖޫޢަވާން ޖެހޭނީ ކީރިތި ޤުރްއާނާއި ރަސޫލާ(ޞައްލަﷲ ޢަލައިހި ވަސައްލަމް) ގެ ސުންނަތަށެވެ. ދެން އަހަރެން ރާއްޖޭގެ އިލްމުވެރިން ކައިރިން ދީން އޮޅުން ފިލުވަން ފެށީއެވެ. މިބުނެވުނީ ކުރުކޮށް އަހެރެން މޫނުބުރުގާ އެޅި ސަބަބެވެ.\nދޮންމަންޖެގެ ވާހަކަ ނިމުނުއިރު ތިބާއަށް އިނދެވުނީ ފެންކަޅި ވެފައެވެ. އަދި ބުނެވުނެވެ. "ސިރޫ އަހަރެންނަން ދިން ލަނޑު ބަލާބަލާށެވެ. މިއޮއް ހުރިހާއިރު އޮރިޔާމުން އެ ގެންގުޅުވީ މަޖީދީ މަގުގައެވެ. އަދި ބުނަމުން ދިޔައީ ތިބާއަށް ފެންނަގޮތަކަށް ހެދުން އަޅަމުން ދާށެވެ. އެކަމަކު ދޮންމަންޖެގެ ކިބައިން މިއެނގުނީ ދީނީ ޙުކުމްތައް ދެނެގަތުމަށް ބަލަން ޖެހޭނީ ޤުރްއާނާ ސުންނަތަށް ކަމަށެވެ. ކިހާދެރަހެއްޔެވެ؟ މަޖީދި މަގުން މިއާދެވުނީ އަހަރެންގެ އައުރަ މީސްތަކުންނަށް ނީލަން ކިޔަމުންނެވެ. ސިރޫ ކަލެއަށް ލަނޑެއްދޭނަމެވެ. ދެން އަހަރެން ތިގޮތަށް އޮރިޔާމުން މަގުމައްޗަށް ނެރުނަކަ ނުދޭނަމެވެ.\nPosted by Mohamed Siruhan at 6:29 AM\ndhiburunu.. May 15, 2010 at 7:50 AM\ngadda liyumeh ingey\nBunyameen May 16, 2010 at 10:38 AM\nhehe obi noavey\ndhen alhe kalee men dhashu vefa tha thi ben vi munuburga alhagen...\nAhmed Rafeeu May 17, 2010 at 7:56 PM\nYah! Great article!\ninteresting article:D keep up your work. i hope we get more of these articles\nboagoas kaleyves kiyaifeemeh nun,\nnice atical, keep it up bro,\nadhi kiya kiyafa ebakiya ennu ehchehi dhen keehkuransho thikiyany..


Adeeb3mahaai 18 dhuvahah jalah laan hukum koffi | Mihaaru\nއަދީބު ފިއްލަވަން އުޅުއްވަނިކޮށް ހައްޔަރުކޮށް މާލެ ގެނައި ރޭ އޭނާ ފުލުސް އޮފީހަށް ހާޒިރުކޮށް ކޯޓަށް ގެންދަނީ. -- ފޮޓޯ: ނިޝާން އަލީ / މިހާރު\nފިލަން އުޅުނު މައްސަލާގައި އަދީބު ތިން މަހާއި 18 ދުވަހަށް ޖަލަށްލާން ހުކުމްކޮށްފި\n19 ސެޕްޓެމްބަރ 2019 - 14:47 15 comments\nކުރީގެ ނައިބު ރައީސް އަހުމަދު އަދީބު ފިއްލަވައިގެން ރާއްޖެއިން ބޭރަށް ވަޑައިގަންނަވަން މަސައްކަތް ކުރެއްވި މައްސަލާގައި އޭނާ ތިން މަހާއި 18 ދުވަހަށް ޖަލަށްލާން ކްރިމިނަލް ކޯޓުން މިއަދު ހުކުމްކޮށްފި އެވެ.\nސުޕްރީމް ކޯޓުގެ އަމުރެއްގެ ދަށުން އަދީބު ފުރުން މަނާކޮށްފައި ވަނިކޮށް އަދީބު ވަނީ މިދިޔަ މަހުގެ ކުރީކޮޅު ޓަގެއްގައި ފިއްލަވައިގެން ރާއްޖޭން ބޭރަށް ވަޑައިގަންނަވަން މަސައްކަތް ކުރައްވައިފަ އެވެ. އޭނާ ބޭރަށް ވަޑައިގަންނަވަނިކޮށް އިންޑިއާގެ ބަނދަރަކުން އޭނާ ހިފަހައްޓައި، ވަނީ ރާއްޖެ އަނބުރާ ގެނެސްފަ އެވެ. އެ މައްސަލާގައި ދައުލަތުން އަދީބުގެ މައްޗަށް ކުރީ ގާނޫނު ހިންގުމަށް ހުރަސް އެޅުމުގެ ދައުވާ އެވެ. އެ ދައުވާ އަށް އޭނާ ވަނީ ކުރީގެ އަޑުއެހުމެއްގައި އެއްބަސްވެ ވަޑައިގެންފަ އެވެ.\nއަވަސް ނިޔާ އިން އެ މައްސަލަ ނިންމުމަށްޓަކައި މިއަދު ބޭއްވި އަޑުއެހުމުގައި ގާޒީ ވަނީ ކުރީގެ އަޑުއެހުމުގައި އަދީބު ވެފައިވާ އިއުތިރާފަކީ ސައްހަ އިއުތިރާފެއްތޯ ކަށަވަރު ކުރެއްވުމަށް އޭނާއާ ސުވާލު ކުރައްވައިފަ އެވެ. ޖަވާބުގައި އަދީބު ވިދާޅުވީ އެއީ ތެދު ދައުވާއެއް ކަމަށާއި އެ ދައުވާއަށް އިއުތިރާފް ވެފައި ވާނެ ކަމަށެވެ.\n"ކުށަށް އިއުތިރާފް ވެފައިވަނީ އެއްވެސް މަޖުބޫރު ކަމެއް ނެތި، އަމިއްލަ އިހްތިޔާރުގައިތޯ؟" މައްސަލަ ބެއްލެވި ގާޒީ އިސްމާއިލް ރަޝީދު ސުވާލު ކުރެއްވި އެވެ.\n"އާދެ" ޖަވާބުގައި އަދީބު ވިދާޅުވި އެވެ.\nހުކުމް އިއްވަވަމުން ގާޒީ ވިދާޅުވީ އަދީބުގެ އިއުތިރާފުންގެ އެ ދައުވާ ސާބިތުވާ ކަމަށާއި އަދި އަދީބު ކުށަށް އިއުތިރާފް ވެފައިވާތީ ގާނޫނުލް އުގޫބާތުގެ ދަށުން އަދަބުގެ މިންވަރު އަސާސީ މިންގަނޑަށް ވުރެ އެއް ދަރަޖަ ދަށް ކުރަން ޖެހޭތީ އާއި އަދަބުގެ މިންވަރުގެ މަތިކުރަން ޖެހޭ ހާލަތެއް އެ މައްސަލާގައި ނެތުމުން ތިން މަހާއި 18 ދުވަހަށް އަދީބު ޖަލަށްލާން ހުކުމް ކުރައްވާ ކަމަށެވެ.\nއަދީބު ފުރުން މަނާކުރަން ސުޕްރީމް ކޯޓުން އަމުރު ނެރުނީ އޭނާއާ ދެކޮޅަށް ދައުލަތުން ސުޕްރީމް ކޯޓުގައި އިލްތިމާސް ކޮށްފައިވާ މައްސަލައަކާ ގުޅިގެންނެވެ. އަދީބު ފިއްލަވަން މަސައްކަތް ކުރެއްވުމުން ފަހުން ސުޕްރީމް ކޯޓުން ވަނީ އޭނާ ޝަރީއަތް ނިމެންދެން ބަންދުކުރަން އަމުރުކޮށްފަ އެވެ. އެކަމަކު ކަރެކްޝަންސް އިން މިހާރު ވަނީ އަދީބު ގޭ ބަންދަށް ބަދަލުކޮށްފަ އެވެ.\nއިތުރު ލިޔުންތައް ކުރީގެ ނައިބު ރައީސް އަދީބު ކްރިމިނަލް ކޯޓް ނައިބު ރައީސް ހައްޔަރުކުރުން\nއަދީބުގެ ބަންދުގެ މުއްދަތު ކޯޓުން އިތުރުކޮށެއް ނުދިން


McAfee Antivirus Ufehdhi John McAfee Spain Ge Jaleh Gai Maruvejje - Vaguthu\nދުނިޔެއަށް މަޝްހޫރު އެންޓިވައިރަސް އެއް ކަމަށްވާ "މެކަފީ އެންޓިވައިރަސް" އުފެއްދި ވިޔަފާރިވެރިޔާ ޖޯން މެކަފީ ސްޕޭންގެ ޖަލެއްގައި ހުއްޓާ މަރުވެއްޖެވެ.\nމެކަފީ މިދިޔަ އަހަރު ސްޕޭނުން ހައްޔަރުކުރީ އެމެރިކާގައި ޓެކްސްއަށް މަކަރު ހެދުމުގެ ކުށުގައެވެ. މެކަފީ އަކީ އެމެރިކާ ރައްޔިތެކެވެ.\nއުމުރުން 75 އަހަރުގެ މެކަފީ މަރުވި ސަބަބެއް އަދި ކަރެކްޝަނަލް ސާވިސް އަކުން ހާމައެއް ނުކުރެއެވެ. އޭނާ ހައްޔަރުކޮށްފައި ހުރި ޖަލު ބަލަހައްޓާ އިދާރާގެ ތަރުޖަމާން ވިދާޅުވީ މެކަފީ މަރުވާން މެދުވެރިވި ސަބަބު ތަހްގީގު ކުރަމުންދާ ކަމަށެވެ.\nމެކަފީގެ ފުރާނަ ސަލާމަތް ކުރެވޭތޯ ޖަލުގެ ގާޑުންނާއި ސިއްހީ އެހީތެރިން މަސައްކަތް ކުރިކަމަށާއި ނަމަވެސް އެކަން ކާމިޔާބު ނުކުރެވުނު ކަމަށް ކެޓަލޯނިއާ ރީޖަންގެ ޖަސްޓިސް ޑިޕާޓްމަންޓުން ނެރުނު ބަޔާނުގައި ބުނެފައި ވެއެވެ. މެކަފީ ބަންދުކޮށްފައި ހުރީ ބާސެލޯނާ އާއި ކައިރި ސަރަހައްދެއްގައި ހުރި ޖަލެއްގައެވެ.\nމެކަފީ މަރުވި ސަބަބު އަދި ޖަސްޓިސް ޑިޕާޓްމަންޓުން ހާމަނުކުރި ނަމަވެސް ބަޔާނުގައި ހުރި ވާހަކަތަކަށް ބަލާއިރު ލަފާކުރެވެނީ މެކަފީ މަރުވީ އަމިއްލައަށް ކަމުގައި "ސީއެންއެން" އިން ބުނެއެވެ.\nމެކަފީ މަރުވެފައި މިވަނީ އޭނާގެ މައްސަލަ ބެލުމަށް އޭނާ އެމެރިކާ އާއި ހަވާލު ކުރެވިދާނެ ކަމަށް ސްޕޭންގެ ކޯޓަކުން ނިންމާފައި ވަނިކޮށެވެ. އެނިންމުމާއިއެކު މިހާތަނަށް އޭނާ އެމެރިކާ ސަރުކާރާއި ހަވާލުނުކުރެވި އޮތީ މައްސަލަ އިސްތިއުނާފު ކޮށްފައި ވުމުންނެވެ.\nމެކަފީގެ މައްޗަށް ޓެކްސްއަށް މަކަރު ހެދުމާއި ޓެކްސް ނުދެއްކުމުގެ ތުހުމަތު އެމެރިކާ އިން ކުރެއެވެ. އެމެރިކާ އިން ބުނާ ގޮތުގައި 2014 ވަނަ އަހަރުން ފެށިގެން 2018 ވަނަ އަހަރާއި ދެމެދު އޭނާ އެއްވެސް ޓެކްސްއެއް ދައްކާފައެއް ނުވެއެވެ. ނަމަވެސް ކްރިޕްޓޯކަރަންސީ އިން އޭނާ އަށް އެމުއްދަތުގައި އެތައް މިލިއަން ޑޮލަރެއް ލިބިފައި ވެއެވެ. އޭގެ އިތުރުން ކޮންސަލްޓެންސީ ދީގެންނާއި އޭނާގެ ހަޔާތާއި ގުޅޭ ޑޮކިއުމެންޓްރީއެއް ވިއްކައިގެން ވެސް އެމުއްދަތުގައި އޭނާ އަށް އެތައް މިލިއަން ޑޮލަރެއް ލިބުނެވެ.\nސްޕޭންގެ ކޯޓަކަށް މެކަފީ ހާޒިރު ކުރުމުން އޭނާ ޝަރީއަތުގެ މަޖިލީހުގައި ބުނެފައި ވަނީ އޭނާގެ މައްޗަށް އެމެރިކާ އިން ތުހުމަތުތަކެއް ކުރަނީ ސިޔާސީ މަގުސަދުތަކެއް ހާސިލް ކުރުމަށް ކަމަށެވެ.\nމެކަފީ އޭނާގެ ނަމުން ނަން ދީފައިވާ އެންޓިވައިރަސް އުފެއްދީ 1987 ވަނަ އަހަރު އެވެ. 1994 ވަނަ އަހަރު މެކަފީ ކުންފުނިން ޖޯން މެކަފީ އިސްތިއުފާ ދިނެވެ.\nއަތްވަށް ވިރޭ ޕުލާސްޓިކު އުފައްދައިފި!\nޖޫން 24, 2021 08:57\nމެކަފީ އެއީ ބްރިޓިޝް އެމެރިކަން އެއް.އޭނަ އުފަންވީ ވެސް އިނގިރޭސިވިލާތަށް.ޓެކް ދުނިޔެއަށް މިއަދަކީ ކަޅު ދުވަހެއް.\nޖޫން 24, 2021 09:44\nމެކަފީގެ މަރުގެ ވާހަކަ އިން ހަބަރަށް މަ ފޮނުވި ކޮމެންޓް ނުޖެހީ ކަލޭމެންނަށް ''މަދަހަ ސަނާ'' ކިޔާފަ ނެތިގެން ދޯ.މިހެން ނަހައްދަވާ.ފާޅުކުރާ ހިޔާލު ޕަބްލިޝްކުރަން ޖެހޭނެ.ބައެއްފަހަރު ހަބަރު ލިޔުންތެރިޔާއަށް ނޭނގޭ ކިތަންމެ މައުލޫމާތެއް ކިޔުންތެރިންނަށް ވެސް އެނގި ކޮމެންޓްގަ އެވާހަކަތައް ލިޔާނެ.ވ.ވެދުން\nކޮބާ ހޭ ކޮމެންޓް؟؟ މަ މިއިނީ ވަރަށް އެންގްރީ ވެފަ.ހެހެހެހެހެ


މާލެ ސިޓީން އަންހެނުންނަށް ހާއްސަ ކުރީ ހަ ގޮނޑި، އައްޑޫ ސިޓީން ހަތަރު ގޮނޑި – Haftha\nWed, 29 January, 2020, 4:24 am\nމާލެ ސިޓީން އަންހެނުންނަށް ހާއްސަ ކުރީ ހަ ގޮނޑި، އައްޑޫ ސިޓީން ހަތަރު ގޮނޑި\nލޯކަލް ކައުންސިލް އިންތިހާބުގައި މާލެ ސިޓީ ކައުންސިލުން ހަ އަންހެން ކައުންސިލަރުން އިންތިހާބު ކުރަން ޖެހޭނެ ކަމަށް އިލެކްޝަންސް ކޮމިޝަނުން ކަނޑައަޅައިފިއެވެ.\nއީސީގެ ރައީސް ޝަރީފް ވިދާޅުވީ ލާމަރުކަޒީ ގާނޫނަށް މަޖިލީހުން ގެނައި އިސްލާހުތަކާއި އެކު އިލެކްޝަންސް ކޮމިޝަނުން ކުރަންޖެހޭ މަސައްކަތްތައް އެ ކޮމިޝަނުން މިހާރު ކުރިއަށް ގެންދަމުންދާ ކަމަށެވެ.\nޝަރީފް ވިދާޅުވީ ލޯކަލް ކައުންސިލްތަކުގެ އިންތިހާބުގައި މާލޭ ސިޓީ އިން މޭޔަރާއެކު 19 ގޮނޑި އަށް މީހުން އިންތިހާބު ކުރާނެ ކަމަށެވެ. މާލޭ ސިޓީގެ އަންހެނުންގެ ތަރައްގީއަށް މަސައްކަތް ކުރާ ކޮމެޓީގައި ހިމެނޭނީ 18 ގޮނޑި އެވެ. އައްޑޫ ސިޓީ ކައުންސިލްގައި މޭޔަރާއެކު 13 ގޮނޑި ހިމެނޭއިރު އެ ސިޓީގެ އަންހެނުން ކޮމެޓީ އަށް 10 މެންބަރުން އިންތިހާބު ކުރާނެ ކަމަށް ޝަރީފް ވިދާޅުވިއެވެ. ފުވައްމުލަކު ސިޓީން މޭޔަރާއި އެކު ހަތް މެންބަރުން އިންތިހާބު ކުރާއިރު އަންހެނުން ކޮމެޓީގައި ހަ މެންބަރުން ތިބޭނެއެވެ.\nކައުންސިލްތަކުގެ 33 ޕަސެންޓު އަންހެނުންނަށް ހާއްސަ ކުރުމަށް ގާނޫނަށް އިސްލާހު ގެނައުމުން ކައުންސިލްތަކުގައި އަންހެނުންގެ ދައުރު އޮންނާނެ ގޮތް އިލެކްޝަނުން މިހާރު ވަނީ ކަނޑައަޅާފައެވެ. އެގޮތުން މާލޭ ސިޓީ ކައުންސިލްގައި އަންހެނުންނަށް ހާއްސަ ހަ ގޮނޑި ހިމެނެއެވެ. އައްޑޫ ސިޓީ ކައުންސިލުން އަންހެނުންނަށް ހާއްސަ ހަތަރު ގޮނޑި ހިމެނޭއިރު ފުވައްމުލަކު ސިޓީ ކައުންސިލުން އަންހެނުންނަށް ހާއްސަ ދެ ގޮނޑި ހިމެނެއެވެ.\nލާމަރުކަޒީ ގާނޫނަށް ސަރުކާރުން ވަނީ ބޮޑެތި އިސްލާހުތަކެއް ގެނެސްފައެވެ. އަދި އެ އިސްލާހުތައް މިދިޔަ ބުރާސްފަތި ދުވަހު ރައްޔިތުންގެ މަޖިލީހުން ވަނީ ފާސްވެސް ކޮށްފައެވެ. އެ އިސްލާހުތަކާއި އެކުގައި ކައުންސިލްތަކަށް ވަނީ މާލީ ބޮޑެތި ބާރުވެރިކަމެއް ލިބިގެން ގޮސްފައެވެ.


Fathuruveriyaa Maraali Rah - Biruverikamun Furigenvaa Rasheh - Vaguthu\nފަތުރުވެރިޔާ މަރާލި ރަށް – ބިރުވެރިކަމުން ފުރިގެންވާ ރަށެއް!\n6 މަސް ކުރިން ( ނޮވެމްބަރު 25, 2018 )\nއިންޑިއާ ކަނޑުގައި އޮންނަ ޖަޒީރާ ރަށަކަށް ދިޔަ އެމެރިކާގެ ފަތުރުވެރިޔަކު މަރާލި ޚަބަރެއް މިދިޔަ ހަފްތާގައި ވަނީ މީޑިއާތަކުން ގެނެސްދީފައެވެ. ފަތުރުވެރިޔާގެ މަރަށް މީޑިއާގެ ސަމާލުކަން ލިބިގެން ދިއުމާއި އެކު އެހާދިސާ ހިނގި ރަށާއި ބެހޭ ގޮތުން ދައްކާ ވާހަކަތަކުގެ އަޑުތައް ވެސް މިވަނީ ގަދަވެފައެވެ.\nއިންޑިއާ ކަނޑުގެ އަންޑަމަން ރަށްތައް ކައިރީގައި ނަމަވެސް އެރަށްތަކާއި ވެސް އެކަހެރި އުތުރު ސެންޓިނެލް އައިލެންޑް އަކީ މީގެ ކުރިން ވެސް މީހުން އާންމުކޮށް ދަތުރުކޮށް އުޅުނު ރަށެއް ނޫނެވެ. އެރަށަށް އެހެން މީހުން ދަތުރު ކޮށްފައިވާ އަދަދު އަތުގެ އިނގިލިތަކުން ގުނާލެވޭ ވަރުވެއެވެ.\nރިޕޯޓްތައް ބުނާ ގޮތުގައި ސެންޓިނެލް އައިލެންޑް އަކީ ވާހަކަދައްކާ އަމިއްލަ ބަހެއް އޮންނަ ދުނިޔޭގެ އެހެން އެއްވެސް ބަޔަކާއި އެއްވެސް ގުޅުމެއް ނޯންނަ، މިހާރުގެ ދުނިޔޭގައި އާންމު ވެފައިވާ ޓެކްނޮލޮޖީގެ އެއްވެސް ވަސީލަތެއް ބޭނުން ނުކުރާ ބަޔަކު އުޅޭ ރަށެކެވެ.\nމިރަށުގައި މަރާލި އެމެރިކާގެ ފަތުރުވެރިޔަކީ ޖޯން އެލެން ޗައު އެވެ. އޭނާ އެރަށަށް ދިޔައީ އިންޑިއާގެ ހަތް މަސްވެރިޔަކާއި އެކުއެވެ. އެމީހުން ވަނީ ޖޯން އެރަށުގެ އަތިރިމައްޗަށް ދޫކޮށްލުމަށް ފަހު ފުރައިގެން އިންޑިއާ އަށް ގޮސްފައެވެ. ފުލުހުން ބުނާ ގޮތުގައި ޖޯން މަރާލާފައި ވަނީ ތީރަކުން ދިން ހަމަލާއެއްގައެވެ.\nމިރަށާއި ބެހޭ ގޮތުން ލިބެން ހުރި މަދު މައުލޫމާތައް ބަލާއިރު 1991 ވަނަ އަހަރު ފުރަތަމަ ފަހަރަށް މިރަށުގެ ބޯހިމެނުމެއް ކުރިއަށް ގެންދިޔަ ކަމަށް ރެކޯޑްތަކުން ދައްކައެވެ. އޭރު މިރަށުގައި ދިރިއުޅެނީ 117 މީހުންނެވެ. އޭގެ ފަހުން ދެން މިރަށުގައި ބޯހިމެނިފައި ވަނީ 2011 ވަނަ އަހަރު އެވެ. އޭރު މިރަށުގައި ދިރިއުޅޭ ކަމަށް ވަނީ 15 މީހުންނެވެ.\nރަށާއި ބެހޭ ގޮތުން ދެކެވޭ އެންމެ ބިރުވެރި އެއް ވާހަކައަކީ މިރަށުގައި ދިރިއުޅޭ މީހުން މީހުންގެ މިނިމަސް ކައިގެން އުޅޭ ކަމަށް ބުނެ ދެކެވޭ ވާހަކައެވެ. އެމީހުން ރޫހާނީ ބާރުތަކެއް ހޯދަން ކަމަށް ބުނެ މިނިމަސް ކަމުން ގެންދާކަމަށް ވެއެވެ. ރަށުގެ މީހަކު މަރުވި ނަމަވެސް ނުވަތަ އޮންނަ އުސޫލުތަކާއި ޚީލާފު ކަމެއް ކުރި ނަމަވެސް އެމީހަކު މަރާލުމަށް ފަހު އެމީހެއްގެ މަސްގަނޑު ކާލަނީ ރަށުގައި ދެން ތިބި މީހުން ކަމަށް ވެއެވެ.\nމީގެ އިތުރުން މިރަށަށް އެހެން ތަނަކުން އަރާ މީހުންނަށް ގޮތް ނޭނގޭ ބައްޔެއް ޖެހި ކުއްލިއަކަށް މަރުވާ ކަމަށް ވެއެވެ. މިކަމަށް ބާރުލިބޭ ބައެއް ހާދިސާތައް ވެސް ހިނގާފައި އެބަހުއްޓެވެ. 1880 ވަނަ އަހަރު އިނގިރޭސިވިލާތުގެ ހަ މީހަކު މިރަށުގައި ރަހީނު ކުރިއެވެ. އޭގެ ތެރެއިން ދެމީހަކު ވަނީ ކުއްލިއަކަށް ގޮތް ނޭނގޭ ބައްޔެއް ޖެހިގެން މަރުވެފައެވެ.\nބައެއް ސަައިންސްވެރިން ބުނާ ގޮތުގައި މިރަށުގައި ފެތުރިފައި އޮންނަ ނުރައްކާތެރި ބަލިމަޑުކަމަކަށް އެހެން އިންސާނުންގެ ހަށިގަނޑު ތައްޔާރުނުވެ އޮތުން ގާތެވެ. ރަށުގައި އުޅޭ މީހުން އެބަލީގައި މަރުނުވަނީ އެމީހުންގެ ދިފާޢީ ނިޒާމް ބަލީގެ ވައިރަހަށް ތައްޔާރުވެފައި ވާތީއެވެ.\nމިރަށުގެ މީހުންނަކީ ރަށުގެ ބިން ބޮޑު ނަމަވެސް ދަނޑުވެރިކަން މާފުޅާކޮށް ކޮށްއުޅޭ ބައެއް ނޫނެވެ. އެމީހުން ކައިބޮއެ ހަދަނީ ރަށުގައި ހުރި ކާތަކެތި އަޅާ މަދު ގަސްތަކުން ލިބޭ އެއްޗަކުންނާއި ކަނޑުން މަސް ހިފައިގެން ކަމަށް ވެއެވެ.\nމިރަށަށް ދަތުރު ކުރި ނޫސްވެރިންނާއި ސައިންސްވެރިންނަށް މީގެ ކުރިން ވެސް ވަނީ ހަމަލާ ދީފައެވެ. އެހެންކަމުން ނޫސްވެރިންނާއި ސައިންސްވެރިން ވެސް މިރަށަށް ދަތުރުކޮށެއް ނޫޅެއެވެ.\nނޮވެމްބަރު 25, 2018 23:46\nއެއީ ފަތުރު ވެރިއެއް ނޫން ނަސޯރާ ދީން ފަތުރަން ދިޔަ މީހެއް\nޖަޒީރާ ރާއްޖެ މީހާ\nނޮވެމްބަރު 26, 2018 00:45\nތީތަ އެ ކިޔާ މިނިކާރާއްޖެ އަކީ.\nނޮވެމްބަރު 26, 2018 03:10\nތީ އަހަރެމެން ކާފަމެންނަޢްވެސް މީގެ ކުރިން ދެވުނު ދިވެހިން ކިޔާ މިނިކާ ރާއްޖެ. ކާފަމެނަށް އެރަށައް ލައްވުމުން ސަލާމަތް ވެވުނީ ވަރަޢް ހާލުން\nނޮވެމްބަރު 26, 2018 05:47\nޙަތިޔާރު ހިފައިގެން އަރަންވީ ތީ ކޮންބައެަްތޯ ބަލަން\nނޮވެމްބަރު 26, 2018 08:10\nގަބުރުސްތާނެއް ވެސް ނޯންނާނެ ދޯ އެތާކު. މާލޭގަވެސް ތިހެން ހަދަންވީ، އޭރުން ހާދަ ބޮޑު ޖާގައެއް ލިބޭނެޔޭ ދޯ.\nނޮވެމްބަރު 26, 2018 14:27\nނޮވެމްބަރު 26, 2018 08:15\nއެރަށު ކަތީބު ކޮަބާތަ..\nނޮވެމްބަރު 26, 2018 08:24\nތިބުނާ އެމެރިކާ މީހާ އެރަށަށް ދިޔައީ ކްރިސްޓިއަންދީން ފަތުރަށް ބޭޜުގެ ނޫސްތަކުން މިކަން ކަށަވަރުކޮދީފަ އެބަހުރި\nނޮވެމްބަރު 26, 2018 14:09\nތިޔަ ރަށައް އަރަން ވާނީ ހަތިޔާރު އަޅައިގެން. އެމެރިކާ އިޘުރޭލް މީހުންނާ ހަވާލު ކޮއްލަނިކޮށް ތިކަން ވެދާނެ.\nނޮވެމްބަރު 26, 2018 15:24\nމިހާއަވަހަ އެތާ ދިރިއުޅޭ މީހުންގެ ދީންވެސް އެގުނީދޯ ކީކުރާނީ މިހާމޮޅު ދިވެހިން އުޅޭއިރުވެސް އަހަރުމެންގެ އަމިލަ ފަސްގަޑުގަ ހިގާޖަރީމާތަކެނޭގޭވިޔާ ހޯދާކަށް\nނޮވެމްބަރު 26, 2018 15:26\nތިރަށުގެ މަތީން ގިނަ ގިނައިން ފުލައިޓާއި ހެލިކޮޕްޓަރު ދަތުރު ކުރަން ފެނޭ\nނޮވެމްބަރު 26, 2018 18:21\nޑިސެމްބަރު 7, 2018 14:37\nމީހުންނަށް ނުދެވެންނާ ޑްރޯން އެއް ފޮނުވައިގެން ރަށު ތެރެ ބަލަން ވީ ނު


Riyaasee Bayaan ihvun\n4 ފެބްރުއަރީ 2021: ރައްޔިތުންގެ މަޖިލިސް މިއަހަރަށް ހުޅުވުމުގެ ގޮތުން ރައީސުލްޖުމްހޫރިއްޔާ އިބްރާހިމް މުހައްމަދު ސާލިހު މިއަދު މަޖިލީހުގައި ވަނީ ރިޔާސީ ބަޔާން ދެއްވާފައި. ރިޔާސީ ބަޔާނުގައި ގައުމުގެ މިހާރުގެ ހާލަތު ބަޔާންކޮށްދެއްވި. ޤައުމުގެ ހާލަތު އިތުރަށް ރަނގަޅު ކުރުމަށްޓަކައި ކުރަންޖެހޭ ކަމަށް ފެންނަ ކަންތައްތައް ވެސް ފާހަގަ ކުރެއްވި— ފޮޓޯ/ ރައްޔިތުންގެ މަޖިލިސް\nރައްޔިތުންގެ މަޖިލީހުގެ ގިނަ ދުވަސްވީ ލިޔުންތަކާއި ޔައުމިއްޔާތަކާއި، މަޖިލީހުގެ ކަން ހިންގަމުންދިޔަގޮތުގެ ލިޔުންތަކާއި އަދި ކުރީއްސުރެ ފަށައިގެން އުފެދިގެން އައި ޤާނުނުތައް ފެންނަގޮތަށް ރައްޔިތުންގެ މަޖިލީހުގެ ކުތުބުޚާނާ އަދި ޑިޖިޓަލް އަރކައިވް އިފްތިތާޙްކޮށްފިއެވެ. މިއަދު ރައްޔިތުންގެ މަޖިލީހުގެ އިދާރާގައި ބޭއްވުނު ޙަފްލާގައި ރައްޔިތުންގެ މަޖިލީހުގެ ކުތުބުޚާނާ އަދި ޑިޖިޓަލް އަރކައިވް އިފްތިތާޙްކޮށްދެއްވީ ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙްއެވެ. ރައްޔިތުންގެ މަޖިލީހުގެ ކުތުބުޚާނާއިން މިވަގުތު ފޯރުކޮށްދެމުންދާ ޚިދުމަތްތަކުގެ ތެރޭގައި މަޖިލީހުގެ މެންބަރުންނަށާއި މުވައްޒަފުންނަށް ފޮތް ދޫކުރުމުގެ ޚިދުމަތްތަކާއި، ރިފަރެންސްގެ ޚިދުމަތްތަކާއި އަދި ކޮމްޕިއުޓަރ ޓާމިނަލްތަކުގެ ޚިދުމަތްތައް ހިމެނެއެވެ. މަޖިލީހުގެ ކުތުބުޚާނާގެ ޚިދުމަތް ކޮންމެ އާދިއްތައަކުން ބުރާސްފައްޗެއްގެ ހެނދުނު 8:30 އިން މެންދުރު 13:30 އަށް އަދި ރަމަޟާން މަހު ކޮންމެ އާދިއްތަ ދުވަހަކުން ބުރާސްފައްޗެއްގެ ހެނދުނު 9:30 އިން މެންދުރު 12:30 އާއި ހަމައަށް ލިބިވަޑައިގަންނަވާނެއެވެ. ރައްޔިތުންގެ މަޖިލީހުގެ ކުތުބުޚާނާއިން ލިބެން ހުރި މަޢުލޫމާތުތައް ބެހިގެންވަނީ މައިގަނޑު4ދާއިރާއަކަށެވެ. އެއީ، ޢާންމު މަޢުލޫމާތު، ރިފަރެންސް، ދިވެހިރާއްޖެއާ ގުޅުންހުރި މަޢުލޫމާތު އަދި ޚާއްސަ ކަލެކްޝަންތަކަށެވެ. ޚާއްސަ ކަލެކްޝަންތަކުގެ ދަށުން ވެރިކަން ހިންގުމުގެ ބާރާއި، ޢަދުލު އިންސާފު ޤާއިމުކުރުމުގެ ބާރާއި، ޤާނޫނު ހެދުމުގެ ބާރާއި، މިނިވަން މުސްތަޤިއްލު މުއައްސަސާތަކާ ގުޅުންހުރި މަޢުލޫމާތުތަށް ލިބިވަޑައިގަންނަވާނެއެވެ. އަދި، ޢާންމު ކަލެކްޝަނުން ގިނަވެގެން ކޮންމެވެސް2ފޮތެއް 14 ދުވަސް ވަންދެން ގެންދިއުމުގެ ހުއްދަ މަޖިލީހުގެ ލައިބްރަރީގެ ޚިދުމަތްތަކުގެ ބޭނުންކުރައްވާ ފަރާތްތަކަށް ލިބޭނެއެވެ. މަޖިލީހުގެ ޑިޖިޓަލް އާކައިވް މެދުވެރިކޮށް ލިބެންހުރި މަޢުލޫމާތުތަކުގެ ތެރެއިން ދިވެހި ރައްޔިތުންގެ މަޖިލީހުގެ ތާރީޚާއި، މަޖިލީހުގެ ތާރީޚުގައި މިހާތަނަށް ބޭއްވި ޖަލްސާތަކާއި، އިއްވާފައިވާ ރިޔާސީ ބަޔާންތަކާއި، އަހަރީ ބަޖެޓުގެ މަޢުލޫމާތުތައް ފާހަގަކޮށްލެވޭއިރު، އޭގެ އިތުރަށްވެސް މުހިއްމު އެހެނިހެން މަޢުލޫމާތުތައް ތަފްސީލުކޮށް ލިބެން ހުންނާނެއެވެ. މަޖިލީހުގެ ތާރީޚާއި މަސައްކަތާއި ގުޅުންހުރި މަޢުލޫމާތު ހޯދައި ދިރާސާކުރުމަށް ރައްޔިތުންގެ މަޖިލީހުގެ އާކައިވް ބޭނުންކުރެވޭނެއެވެ. ރައްޔިތުންގެ މަޖިލީހުގެ ކުތުބުޚާނާ 2006ގައި ފުރަތަމަ ހުޅުއްވުމަށްފަހު ޖާގައިގެ ދަތިކަމާއި ގުޅިގެން ގިނަ ޚިދުމަތްތަކެއް ފޯރުކޮށްދިނުމުގައި އުދަގޫތަކެއް ކުރިމަތިވީނަމަވެސް، މަޖިލީހުގެ އައު އިމާރާތް ހުޅުވުމުގެ ސަބަބުން މިކަމަށް ހައްލެއްލިބިގެން ދިޔައެވެ. މަޖިލީހުގެ ލިޔުންތައް ޑިޖިޓަލް ކުރުމުވެ މަސައްކަތް ފެށުނީ 2019 ގައެވެ. އަދި، ކުރިއަށްއޮތް ތަނުގައި އިތުރު ފުރިހަމަކަމާއި އެކީ ރައްޔިތުންގެ މަޖިލީހުގެ ކުތުބުޚާނާ އަދި ޑިޖިޓަލް އަރކައިވްގެ އިތުރު ޚިދުމަތްތައް ފޯރުކޮށްދިނުމުގެ މަސައްކަތް މަޖިލީހުގެ އިދާރާއިން ކުރަމުންދާނެއެވެ.\nރައްޔިތުން މަޖިލީހުގެ ރައީސް، ރައީސް މުހައްމަދު ނަޝީދު މަޖިލިސް ޖަލްސާއެއްގައި: ފޮޓޯ / މަޖިލިސް\nރައީސް އިބްރާހީމް މުހައްމަދު ސޯލިހު —\n4 ފެބްރުއަރީ 2021: ރައްޔިތުންގެ މަޖިލިސް މިއަހަރަށް ހުޅުވުމުގެ ގޮތުން ރައީސުލްޖުމްހޫރިއްޔާ އިބްރާހިމް މުހައްމަދު ސާލިހު ރިޔާސީ ބަޔާން ދެއްވަނީ: ފޮޓޯ / މަޖިލިސް\nރައްޔިތުންގެ މަޖިލީހުގެ ރިޔާސަތުގައި މަޖިލީހުގެ ރައީސް މުހައްމަދު ނަޝީދު– ފޮޓޯ/ މަޖިލިސް\nމިއަހަރަށް ރައްޔިތުން މަޖިލިސް ހުޅުވުމުގެ ގޮތުން ބޭއްވި ޖަލްސާ އަށް ފިނޭންސް މިނިސްޓަރު އަމީރު ހާޒިރުވެވަޑައިގަންނަވަނީ: ފޮޓޯ / މަޖިލިސް\nއެޑިއުކޭޝަން މިނިސްޓަރު ޑރ. އައިޝަތު އަލީ: ފޮޓޯ / މަޖިލިސް\nނާއިބު ރައީސް ފައިސަލް ނަސީމް —\nރައްޔިތުންގެ މަޖިލިސް މިއަހަރަށް ހުޅުވުމުގެ ގޮތުން ބޭއްވި ރިޔާސީ ބަޔާން އިއްވުމުގެ ޖަލްސާގެ ތެރެއިން: ފޮޓޯ / މަޖިލިސް


Bridge alhaneetha? Raalhaa alhaneetha?\nބްރިޖް އަޅާނީތަ؟ ރާޅާ އަޅާނީތަ؟\nރާޅާ އެޅުންތެރިން އެމީހުންގެ ޝުއޫރު ފާޅުކުރަނީ - އަވަސް ފޮޓޯ: މޫސާ ރަޝީދު\nމާލެ އާއި ހުޅުލެ ގުޅުވައިދޭ ބްރިޖްގެ މަސައްކަތް މިހާރު މިވަނީ ފަށާފަ އެވެ. ބްރިޖް ދެކޮޅު އޮންނާނެ ހިސާބު މިހާރު އެންމެންނަށް ވެސް އެނގެ އެވެ. ބްރިޖް އޮންނާނީ ސުނާމީ ބިނާ ހުރި ދިމާލުން ގޮސް ހުޅުލޭ ރަންވޭގެ ދެކުނު ކޮޅަށެވެ. މިކަން މިވަނީ ބައެއްގެ ނިދި ގެއްލުވާލާފަ އެވެ. ރާޅާ އެޅުންތެރިންގެ އެވެ. ގައުމަށް އެތައް ރަން މެޑަލެއް ގެނެސްދޭ މި ރާޅާ އެޅުންތެރިންގެ ހިތްތައް މިވަނީ ބްރިޖް މަޝްރޫއުގެ ސަބަބުން ނުތަނަވަސްވެފަ އެވެ.\nބްރިޖް އެޅުމުގެ ބިޔަ މަޝްރޫއުގެ އަމަލީ މަސައްކަތް ފަށައި، ބްރިޖް އެޅުމަށް ބޭނުންވާ ސާމާނު ރާއްޖެ ގެނެސްފައިވާއިރު ބްރިޖްގެ މަސައްކަތް ކުރިއަށްދާތަން ފެނުމުން އާންމު ރައްޔިތުންނަށް ލިބެނީ އަދާޔާ ހިލާފު އުފާވެރިކަމެކެވެ. ބްރިޖްގެ ކުރެހުން ފެނުމުން އެ ބްރިޖްގައި ދުއްވާލައި ހިނގާލަން ދާން ބޭނުންވެފައި ތިބި މީހުން ވެސް މަދެއް ނޫނެވެ.\nބްރިޖް އެޅުމުގެ މަސައްކަތުގައި ޗައިނާގެ މީހުން އުފަލުގައި ހަރަކާތްތެރިވާއިރު މިހާރު ރާޅުގަނޑުން އެހެން މަންޒަރެއް ވެސް ދަނީ ފެންނަމުންނެވެ. ދިވެހިންގެ އުއްމީދީ ބްރިޖާ ދެކޮޅަށް ރާޅާ އެޅުންތެރިން އަޑު އުފުލަމުންދާ ތަނެވެ. ބޭނުންވަނީ ރާޅު ކަމަށާއި ބްރިޖް ބޭނުމެއް ނޫން ކަމަށް މި ޒުވާނުން ދަނީ ބުންމުންނެވެ.\nރާއްޖޭގައި ރާޅާ އަޅާ މީހުންގެ ތެރެއިން ގާތްގަނޑަކަށް އެންމެންހެން ބޭނުންކުރާ ތަނަކީ ވަރުނުލާ ރާޅުގަނޑެވެ. ގައުމީ ފެންވަރުގަ އާއި ބައިނަލްއަގުވާމީ ފެންވަރުގައި އެތަނުގައި މުބާރާތްތައް ވެސް ބާއްވަ އެވެ. މިހާރު އެތަނަށް ރާޅާ އަޅަންދާ ބައެއް މީހުންނަކީ ރާޅުގަނޑުގެ ތެރޭގައި ބޮޑެތިވި މީހުންނޭ ބުންޏަސް ދޮގަކަށް ނުވާނެ އެވެ. އެހެންވެ ކޮންމެ ދުވަހަކު އެ ރާޅުގަނޑުން ފެންވަރަމުން ބޮޑެތިވެފައި ތިބި ރާޅާއެޅުންތެރިންނަށް ބްރިޖް މަޝްރޫއު ވެފައި ވަނީ ބިރުވެރި ހުވަފެނަކަށެވެ.\nއެ ޒުވާނުންގެ ހިތްތަކުގެ ޝުއޫރުތައް ތަފާތު ގޮތްގޮތަށް ދައްކާލަމުންދާއިރު، މި ޒުވާނުން ކޮޅަށްޓަކައި އެތައް ދިވެހި ރައްޔިތުންގެ އުއްމީދީ މަޝްރޫއު ހުއްޓާލަންވީބާވަ އެވެ. އުފެދޭ ސުވާލަކީ އަޅަންވީ ބްރިޖް ނުވަތަ ރާޅު ބާވަ އެވެ.\nމި ސުވާލަށް ހައުސިން މިނިސްޓަރު ޑރ. މުހައްމަދު މުއިއްޒު ވަނީ ޖަވާބު ދެއްވާފަ އެވެ. މުއިއްޒު ވިދާޅުވީ، ސިޔާސީ ވިސްނުމެއްގައި ގައުމީ މަޝްރޫއުތަކަށް ހުރަސް އެޅުމަށް ކުރާ ކަންތައްތައް ހުއްޓާލުމަށްޖެހޭ ކަމަށެވެ. އަދި އެންމެން ވެސް ފުރަތަމަ ގައުމު އިސްކުރުމަށް މުއިއްޒު ވަނީ އިލްތިމާސް ކުރައްވާފަ އެވެ.\nރާޅާ އެޅުންތެރިން އަޑުއުފުލައި މުޒާހަރާ ކުރަމުން މިދަނީ ބްރިޖްގެ މަސައްކަތްތައް ސުނާމީ ބިނާ ހުރި ސަރައްދަށް ފަސް އެޅުމާ ގުޅިގެން ރާޅުގަނޑު ކިލަނބުވެފައިވާތީ އެވެ. އަދި އެ ސަރަހައްދުން މިހާރު ކުރިން ނަގާ ގޮތަށް ރާޅު ނުނަގާ ކަމަށް ވެސް ރާޅާ އެޅުންތެރިން ބުނެ އެވެ.\nރާޅުގަނޑު ސަރަހައްދު: ބްރިޖްގެ އަމަލީ މަސައްކަތް ފެށުމުން މި ސަރަހައްދުގެ ލޮނުގަނޑު ވަނީ ކިލަނބުވެފައި - އަވަސް ފޮޓޯ: މޫސާ ރަޝީދު\nރާޅާ އެޅުންތެރިން މިކަން ފާހަގަކޮށް މުޒާހަރާ ކުރަމުންދާއިރު މިއީ މީގެ ކުރިން ވެސް މުއިއްޒު ޖަވާބު ދެއްވާފައިވާ މައްސަލައެކެވެ. މުއިއްޒު ވިދާޅުވެފައިވަނީ، ބްރިޖް މަޝްރޫއުގެ ވަކި ހިސާބަކުން ރާޅުގަނޑު ސަރަހައްދު ބޭނުން ނުކުރެވޭނެ ކަމަށެވެ. އެހެންކަމުން ރާޅާ އެޅުންތެރިންނަށް މަޝްރޫއު ނިމެންދެން، މާލެއާ ދުރު ނޫން އެހެން ސަރަހައްދަކުން ރާޅާ އެޅޭނެ އިންތިޒާމް ސަރުކާރުން ހަމަޖައްސައިދޭނެ ކަމަށް މިނިސްޓަރު ވަނީ ވިދާޅުވެފަ އެވެ.\nކޮންމެއަކަސް ރާޅާ އެޅުންތެރިންނަކީ ވެސް ރާއްޖެއަށް މުހިންމު ބައެކެވެ. އެއީ ބޭރު ގައުމުތަކުގައި ރާއްޖޭގެ ނަން ރަން އަކުރުން ލިޔެދޭ ބަޔެކެވެ. ހަމައެގޮތަށް ރާއްޖޭގެ ތަރައްގީ ރަން އަކުރުން ލިޔެވެން އޮތީ ބްރިޖް ވެސް އެޅިގެންނެވެ. ބްރިޖްގެ ސަބަބުން ރާޅާ އެޅުންތެރިންނަށް ވެސް އުފާވެރިކަން ލިބިގެންދާނެކަން ކަށަވަރެވެ. އަދި އެތައް ބަޔަކަށް އޭގެ ފަސޭހަ ވެސް ލިބިގެންދާނެކަން ކަށަވަރެވެ.\nސަރުކާރުން، ރާޅާ އެޅުންތެރިންނަށް ބަދަލު ހޯދައިދޭނެ ކަމަށް ބުނެފައިވާއިރު ރާއްޖޭގެ ތަރައްގީގެ މި ބިޔަ މަޝްރޫއުއަށް ހުރަސް އެޅުމަށް ރާޅާ އެޅުންތެރިން އިހުތިޖާޖު ކުރުން ހަމަ މުހިންމު ބާވާއޭ މިއީ މިވަގުތު އުފެދޭ އެންމެ ބޮޑު ސުވާލެވެ.\nއިއްޔެ ބާޖް ކައިރީގައި ރާޅާ އެޅުންތެރިން އަޑުއުފުލަނީ - އަވަސް ފޮޓޯ: އަހުމަދު ޝުރާއު\nއިއްޔެ ހަވީރު ބްރިޖްގެ އަމަލީ މަސައްކަތް ފެށުމަށް ބާޖެއް ރާޅުގަނޑަށް ކައިރި ކުރުމުން ވަރަށް އެހެން ކަހަލަ މަންޒަރެއް ވަނީ ފެނިފަ އެވެ. ދިވެހި ރާޅާ އެޅުންތެރިން ވަނީ އެ ބާޖް ކައިރިއަށް ފަތާފައި ގޮސް އަޑު އުފުލާއި ބްރިޖްގެ މަސައްކަތްތަށް ހުރަސް އަޅާފަ އެވެ. ނަމަވެސް ފުލުހުންނާއި ސިފައިން ވަނީ އެމީހުން އެތަނުން ފޮނުވާލާފަ އެވެ.\nއަދި އިއްޔެ ރާޅުގަނޑުގައި ހިނގާދިޔަ ކަންތައްތަކުގެ ތެރެއިން ރާއްޖެެއަށް އެތައް ރީތި ރަން ނަމެއް ހޯދައިދީފައިވާ ރާޅާ އެޅުންތެރިއެއް ވަނީ ހައްޔަރުކޮށްފަ އެވެ. އޭނާގެ އިތުރުން ވެސް އެހެން މީހަކު ވެސް ހައްޔަރުކޮށްފައިވެ އެވެ. ބްރިޖްގެ އަމަލީ މަސައްކަތް ފެށުމުން އެކަމަށް ހުރަސް އަޅާނަމަ އެއީ ގިނަ ބަޔަކު ހިންހަމަ ޖެހޭނެ ކަމަކަށް ވެގެން ނުދާނެ އެވެ. އަދި މިފަދަ ކަންތައްތަކުގައި، ނުވަތަ މިކަން "ސިޔާސީ" ކޮށްގެން ހުނަރުވެރި ޒުވާނުންތަކެއް ގޮޅިއަށް ދިޔުމަކީ ވެސް ރާއްޖެއަށް ލިބޭނެ ގެއްލުމަކަށް ނޫނީ ނުވާނެ އެވެ.\nއަމިއްލަ ފައިދާ ނުވަތަ މަންފާ އެއްކިބާ ކޮށްލާފައި، ގައުމަށް ލާބަޔާއި މަންފާ ހުރި ކަންތައްތަކާ މެދު ވިސްނަންވީ ވަގުތު މިވަނީ ޖެހިފަ އެވެ. ބްރިޖް އަޅާނީ ހެއްޔެވެ؟ ރާޅާ އަޅާނީ ހެއްޔެވެ؟


Palak aai Tapasvi ge honeymoon New Zealand gai\nޕަލަކް އާއި ތަޕަސްވީގެ ހަނީމޫން ނިއުޒިލެންޑުގައި\nމަޝްހޫރު ޓީވީ އެކްޓަރެސް ޕަލަކް ޖެއިން އޭނާގެ ލޯބިވެރިޔާ އަދި ޓީވީ އެކްޓަރު ތަޕަސްވީ މެހްތާ ހަނީމޫނަށް ނިއު ޒިލެންޑަށް ގޮސްފިއެވެ.\nމިމަހު 11 ވަނަ ދުވަހު ޕަލަކް އާއި ތަޕަސްވީ ކައިވެނިކޮށްފައިވާއިރު އެދެމީހުން ވަނީ ހަނީމޫނަށް ނިއު ޒިލެންޑަށް ގޮސްފައެވެ. ނިއު ޒިލެންޑުގައި ޗުއްޓީ ހޭދަކުރަމުންދާ ގޮތުގައި ފޮޓޯތައް ޕަލަކް އާއި ތަޕަސްވީ އަންނަނީ ސޯޝަލް މީޑިއާގައި ހިއްސާކުރަމުންނެވެ.\nJust living..... 😋 📸- @mtapas\nA post shared by Palak Jain (@palakjain786) on Feb 15, 2019 at 3:26am PST\nNew Zealand vibes with - @palakjain786\nA post shared by Tapasvi Mehta (@mtapas) on Feb 15, 2019 at 3:42am PST\nSawalittle piece of heaven with @palakjain786\nA post shared by Tapasvi Mehta (@mtapas) on Feb 16, 2019 at 11:33am PST\nޕަލަކް އެންމެ ފަހުން ފެނިގެންދިޔައީ "ލާޑޯ 2" އިންނެވެ. ޕަލަކް ވަނީ ކުރީގެ މަޝްހޫރު ޝޯ "ސުނޭނާ" އިން ލީޑު އެކްޓަރެސްގެ ރޯލުން ފެނިފައެވެ. ޕަލަކް ކުޅެފައިވާ ބައެއް ފިލްމުތަކުގެ ތެރޭގައި "ބަރްސާތު" އާއި "ތެހްޒީބް" އާއި "ޕަހޭލީ" އަދި "ވާހް! ލައިފް ހޭ ތޮ އޭސާ" ހިމެނެވެ.\nތަޕަސްވީ ފެނިގެން ދިޔަ ބައެއް ޓީވީ ޝޯތަކުގެ ތެރޭގައި "ޕަރްވަރިޝް" އާއި "ޕަރްވަރިޝް: ކުޗް ކައްޓާ ކުޗް މީޓާ" އަދި "އިޝާން: ސަޕްނޯ ކޯ އަވާޒް ދޭ" ހިމެނެއެވެ. ތަޕަސްވީ ވަނީ ސާވްދާން އިންޑިއާގެ އެޕިސޯޑުތަކުން ވެސް ފެނިފައެވެ.


މަސްތުވާތަކެއްޗާ ދެކޮޅަށް ފުލުހުން ކުރަމުންދާ މަސައްކަތްތަކުގެ ތެރެއިން، ތ. ތިމަރަފުށީ ޕޮލިސް ސްޓޭޝަނާއި ފުލުހުންގެ އިންޓެލިޖެންސް ގުޅިގެން ހިންގި އޮޕަރޭޝަނެއްގައި 18 އަހަރުން ދަށުގެ ކުއްޖަކު މަސްތުވާތަކެއްޗާއެކު ތ. ގާދިއްފުށިން ހައްޔަރުކޮށްފިއެވެ.\nއެކުއްޖާ ހައްޔަރުކޮށްފައިވަނީ ގާދިއްފުށީގައި މަސްތުވާތަކެތި ބޭނުންކޮށް މަސްތުވާތަކެތީގެ ވިޔަފާރިކުރާކަމަށް ފުލުހުންގެ އިންޓެލިޖެންސަށް ލިބުނު މަޢުލޫމާތަކާ ގުޅިގެން މި އޮކްޓޯބަރު މަހުގެ 30 ވަނަ ދުވަހު ހިންގި އޮޕަރޭޝަންގައެވެ.\nމިއޮޕަރޭޝަނުގައި، ކޯޓު އަމުރެއްގެ ދަށުން އެކުއްޖާ ހައްޔަރުކޮށް އެކުއްޖާ ދިރިއުޅޭ ކޮޓަރި ބަލައި ފާސްކުރިއިރު، މަސްތުވާތަކެތި ކަމަށް ޝައްކުކުރެވޭ އެއްޗެއްހުރި ހަ ސެލޯފިންކޮޅާއި މަސްތުވާތަކެތި ކަމަށް ޝައްކުކުރެވޭ އެއްޗެއްހުރި ފިލްމު ހުސްކުރި ދަޅެއް ފެނިފައިވެއެވެ.\nމި މައްސަލައިގައި ހައްޔަރުކޮށްފައިވާ 18 އަހަރުން ދަށުގެ ކުއްޖާގެ ބަންދާމެދު ގޮތެއް ނިންމުމަށް ތ. ވޭމަންޑޫ މެޖިސްޓްރޭޓް ކޯޓަށް ހާޒިރުކުރުމުން، މިނިސްޓްރީ އޮފް ހޯމްއެފެއާޒުން ކަނޑައަޅާ ތަނެއްގައި ބަންދުގައި ބެހެއްޓުމަށް ހަތް ދުވަހުގެ މުއްދަތުވަނީ ދީފައެވެ.\nމިމައްސަލަ ތިމަރަފުށީ ޕޮލިސް ސްޓޭޝަނުން ދަނީ ތަޙުޤީޤު ކުރަމުންނެވެ.


Dharifulhu rulhigadhakamun fikurubodu vaneetha? mihuree mainbafainnah kurevidhaane baeh kankan - One Online\nކުދިކުދި ކަންކަމުގައި ދަރިފުޅު މާ ފަސޭހައިން ރުޅި އަންނަނީ ހެއްޔެވެ؟ ތިޔަ ހުންނަނީ އެކަމާ ހަދާނެ ގޮތް ހުސްވެފައި ހެއްޔެވެ؟ ފުރާވަރަށް އަރާ ކުދިން ރުޅި ގަދަވާ މައްސަލައަކީ ގިނަ މައިންބަފައިން ކުރިމަތި ލާން ޖެހޭ ކަމެކެވެ. މައިންބަފައިން ރީއްޗަށް ރަނގަޅަކަށް ނަސޭހަތެއް ދިނަސް ދަރިފުޅު އެކަމާ މެދު ހިތްހަމަ ނުޖެހި ރުޅި އަތުވެދާނެއެވެ. ޒުވާން އުމުރުގައި ގިނަ ކުދިން ފަސޭހައިން ރުޅިއަންނަ މައިގަނޑު އެއް ސަބަބަކީ ރުޅި އައުމުން އެ ކުރެވޭ އިހްސާސް އެހެން މީހުންނާ ހިއްސާ ނުކުރެވި ހިތު ތެރޭގައި ބާއްވަން ޖެހެމެވެ. އެކަމުގެ ނަތީޖާއަކަށް ވަނީ ރުޅި އަންނަ ވަގުތު އެ ކޮންޓްރޯލު ކުރަން ގިނަ ކުދިންނަށް ނޭނގުމެވެ.\nފުރާވަރަށް އަރާ ކުދިން ފަސޭހައިން ރުޅި އަންނަ ނަމަ އެ ރުޅި ކޮންޓްރޯލު ކޮށް ރުޅި މަޑުކުރަން މައިންބަފައިންނަށް އެހީތެރި ވެދެވޭނެއެވެ. ދަރިފުޅު ގިނަ ފަހަރަށް ރުޅީގެ ސިފައިގައި އެ ބޭރުކޮށްލަނީ މީހުންނާ ހިއްސާ ނުކޮށް ނުވަތަ ހިއްސާ ނުކުރެވި ހުންނަ އިހްސާސްތަކެވެ. އެހެންކަމުން މައިންބަފައިންނަށް ދަރިފުޅު އެކަމުން އަރައިގަންނަން ގިނަ ކަންތައްތަކެއް ކޮށްދެވިދާނެއެވެ.\nދަރީންނަށް ރުޅި މަޑުކޮށް އެ އަންނަ ރުޅި ކޮންޓްރޯލު ކުރަން ދަސްކޮށްދޭން ބޭނުންވާ ނަމަ، ދަރިފުޅު ރުޅި އައިސް ހުރި ސަބަބު މައިންބަފައިން ދެނެގަތުމަކީ ވަރަށް މުހިންމު ކަމެކެވެ. މަންމަ ރަނގަޅަކަށް ދަރިފުޅަށް ނަސޭހަތެއް ދޭ ވަގުތު އެކުއްޖާ ރުޅިއައިސްފި ނަމަ އިތުރަށް ކުއްޖާއާ ދިމާއަށް އެއްޗެހި ކިޔުމުގެ ބަދަލުގައި ދަރިފުޅު ރުޅި އައި ސަބަބު ބަލާށެވެ! ދަރިފުޅު ރުޅި އައުމުން އޭގެ މައްޗަށް މަންމަ ނުވަތަ ބައްޕަ ރުޅިއައުމުގެ ބަދަލުގައި ފުރަތަމަ ވާނުވާ އޮޅުން ފިލުވާށެވެ! ދަރިފުޅު ރުޅިއައިސް ހުރި ސަބަބު މައިންބަފައިންނަށް ހިއްސާކޮށް، ހިތުގައި ހުރި އިހްސާސްތައް ކިޔައިދިނުމުން ކުއްޖާއަށް ހިތްހަމަޖެހުން ލިބޭނެއެވެ. އަދި ކުދި ކުދި ކަންކަމުގައި ރުޅި އައުމުގެ ބަދަލުގައި މައިންބަފައިންނާ ކުރިމަތިލާން ޖެހޭ މައްސަލަތައް ކިޔައިދީ ރުޅި ކޮންޓްރޯލު ކުރަން ދަރިފުޅު މަޑު މަޑުން ދަސްކުރާނެއެވެ.\nދަރިންނާ އެކު ކޮންމެ ދުވަހެއްގެވެސް ވަކި ގޮތަކަށް ކޮންމެވެސް ކުޅިވަރެއް ކުޅެލައި މަޖާކޮށްލުމުގައި ހޭދަކޮށްލާށެވެ! މިސާލަކަށް މުޅި އާއިލާ އެކީ ފުޓްބޯޅަ ފަދަ ކުޅިވަރުތައް ގޭގައި އޮންނަ ހުސް ޖާގައިގަ ކުޅެލައި ނުވަތަ އެންމެން އެކީ ގެ ސާފުކޮށްލައި ހެދިދާނެއެވެ.ނ މާލޭގައި ނަމަ ގޭތެރޭގައި އެންމެން އެކީ ކުޅެލެވޭ ފަދަ ކެރަމް، ޗެސް ފަދަ ކުޅިވަރެއްވެސް ކުޅެވިދާނެ އެވެ. ނުވަތަ އެނޫންވެސް ޝައުގުވެރި ކަމެއްގައި ކުދީންނާ އެކު ވަގުތުކޮޅެއް ހޭދަކޮށްލާށެވެ! މަގުސަދަކީ ކުއްޖާ އެހެން ފިކުރުތަކުން ދުރުކޮށްލައި މައިންބަފައިންނާ އޮންނަ ގާތްކަން ބޮޑުކުރުމެވެ. މިފަދައިން ކަންތައްތައް ކުރުމުން ސްޓްރެސް ރިލީޒް ވެ ދަރިފުޅު ހިތްހަމަ ޖެހޭނެއެވެ. އޭރުން ކުދި ކުދި ކަންކަމުގައި ފަސޭހައިން ރުޅި އައުމުގެ އާދަވެސް މަޑުމަޑުން ނެތެމުން ދާނެއެވެ.\nދަރިފުޅު ރުޅި އައިސްގެން ރޯން ފެށުމުން ކުއްޖާ މަސަލަސް ކުރުމުގެ ނިޔަތުގައި ވެސް އެއްޗެހި ކިޔައި، ތިހެން ތިވީ މިވެނި ހެނެއް ހެދީމައޭ، އޭރުވެސް މަންމަ މިހެން ބުނީމެއް ނޫންހޭ، ބުނެ ދަރިފުޅު "ބްލޭމް" ނުކުރާށެވެ! ދަރިފުޅަށް ހަމަޖެހެން ވަގުތު ދޭށެވެ! ރޮއެގެންވެސް ކުއްޖާގެ ހިތުގައި ހުރި އުދާސްތައް ބޭރުކުރަން ފުރުސަތު ދޭށެވެ. ފުރާ ވަރަށް އަޅާ ކުދިންނަށް މައިންބަފައިން އެމީހުންގެ ހުރިހާ ކަމަކަށް ބަސްބުނެ އެކަނިވާނެ ފުރުސަތު ނުދޭނަމަ ވަރަށް އުނދަގޫވާނެއެވެ. އެފަދަ ކުދި ކަންކަން ފަހުން ވެގެންދާނީ ދަރިފުޅު ރުޅިގަދަވެ ރުންކުރު ވުމުގެ މައިގަނޑު ސަބަބަކަށެވެ. އެހެންކަމުން ދަރިފުޅު ރުޅިއައިސްގެން ގޯސްކަމެއް ނުކުރާހާ ހިނދަކު ދަރިފުޅަށް އެކަހެރިވާން ވަގުތު ދިނުމަކީ ވަރަށް އެދެވިގެންވާ ކަމެކެވެ. އެއަށްފަހު ހަމަޖެހިގެން ދަރިފުޅާ ވާހަކަ ދައްކާށެވެ! އޯގާތެރިކަމާއި ލޯތްބާ އެކު ވިސްނައި ދޭށެވެ! މިގޮތަށް ކަންކަން ކުރުމުން ދަރިފުޅަށް އަންނަ ބަދަލު އަމިއްލައަށްވެސް ފާހަގަވާން ފަށާނެ އެވެ.\nގުޅޭ ޓެގު ބެލެނިވެރީން ފުރާވަރު


Dho?! Nafsaanee massalathakaa dhekolhah ethah hunareh\nނަފްސާނީ މައްސަލަތަކާ ދެކޮޅަށް އެތައް ހުނަރެއް\nގިނަ މީހުންނަކީ އާންމުކޮށް އެއް ހުނަރެއް ދަސްކޮށް އެ ހުނަރު އިތުރަށް ވަރުގަދަ ކުރަން މަސައްކަތްކުރާ މީހުންނެވެ. އެކަމަކު އުމުރުން 19 އަހަރުގެ އައިމިނަތު ނައީޝާ ނިޒާރު އެއްފަހަރާ އެތައް ބައިވަރު ހުނަރެއް ދަސްކޮށް އިތުރަށް ރަނގަޅު ކުރުމުގެ މަސައްކަތް ކުރެ އެވެ.\nގދ. ގައްދޫ އަށް ނިސްބަތްވާ ނައީޝާ އަށް ޑިޖިޓަލް އާޓް އެނގެ އެވެ. މޭކްއަޕް އާޓް ވެސް އެނގެ އެވެ. ރީތިކޮށް ހެދުން ވެސް ފަހަ އެވެ.\n"ހުރޭ ބައިވަރު ހޮބީސް އަސްލު. މި ކަންތަކަކީ އެކި ކަހަލަ މައްސަލަތަކުން ކޯޕިން މެކޭނިޒަމް އެއްގެ ގޮތުގައި ކުރާ ކަންތައްތަކެއް. އަދި މިކަންތަކުގެ ސަބަބުން ހިތްހަމަ ޖެހޭ،" ނައީޝާ ކިޔައިދިނެވެ.\nނައީޝާ އަމިއްލަ އަށް ފަހާފައިވާ ހެދުމެއް --- ފޮޓޯ : ނައީޝާ ނިޒާމް\nނައީޝާ ހުރީ އޭނާގެ ހުރިހާ ހުނަރެއް އިތުރަށް ވަރުގަދަކޮށް އެ ހުނަރުތައް އެކި ގޮތްގޮތަށް ބޭނުންކުރަން ތައްޔާރަށެވެ. ދާދި ފަހުން ހެދުން ފަހަން ފަށައި އަމިއްލައަށް ފަހައިގެން ހެދުން ލާން ވެސް ފަށައިފި އެވެ. އެހެން މީހުންނަށް ވެސް ފަހައިދެ އެވެ.\n"އަދި ކުރިއަށް އޮތް ތަނުގައި ހެދުން ފެހުމަކީ މަސައްކަތެއްގެ ގޮތުގައި ކޮށްފާނެ ކަމަކަށް ބެލެވޭ،" އޭނާ ކިޔައިދިނެވެ.\nއޭނާގެ ހެދުންތަކަށް ގިނަ ބައެއްގެ ތައުރީފު ލިބެ އެވެ. އެއީ ނައީޝާ އެ މަސައްކަތް އިތުރަށް ކުރަން ބޭނުންވާ އެއް ސަބަބެވެ.\nA post shared by Nukuthaa Comics (@hiyaalee.dhuniye)\nކުރެހުމާއި ސްކެޗް ކުރުމުގެ އިތުރުން ޑިޖިޓަލް އާޓަށް ވެސް ނައީޝާގެ ޝައުގުވެރިކަން ބޮޑެވެ. އޭނާގެ ޑިޖިޓަލް އާޓް އެކަމު އެހެން އާޓްތަކާ ތަފާތުވާ ސަބަބެއް އެބައޮތެވެ. އެއީ ނައީޝާގެ ޑިޖިޓަލް އާޓުން ކިޔައިދެނީ އޭނާގެ ހަޔާތުގައި ހިނގާފައިވާ ކަންތަކުގެ ވާހަކަ އެވެ.\nނައީޝާގެ ޑިޖިޓަލް އާޓްވޯކަށް ހާއްކޮށްގެން ވަކި ޕޭޖެއް ހަދާފައިވާއިރު އެ ޕޭޖުން ފެންނާނީ ކޮމިކް ވާހަކަތަކެއްގެ ގޮތުގައި ހުންނަ އިލަސްޓްރޭޝަންތަކެކެވެ.\n"އަމިއްލަ ކެރެކްޓާތަކެއްގެ ގޮތުގައި ހަދާފައިވާނީ ހަޔާތުގައި ހިމެނޭ މީހުންނަށް ބިނާކޮށްގެން. އަދި ގިނަ ފަހަރަށް ހުންނާނީ ހަމަ ދިމާވެފައި ހުންނަ ކޮންމެ ވެސް ކަމެއް އިލަސްޓްރޭޝަންގެ ގޮތުގައި ކުރަހާފައި،" އޭނާ ކިޔައިދިނެވެ.\nނައީޝާގެ އާޓްވޯކުތަކުން ނަފްސާނީ ދުޅަހެޔޮ ކަމާ ގުޅޭގޮތުން ވެސް ބައެއް ފަހަރު ވާހަކަ ދައްކަ އެވެ.\nނަފްސާނީ ދުޅަހެޔޮކަމަކީ ނައީޝާ އަށް ވަރަށް މުހިއްމު މައުލޫއެކެވެ. ޑިޕްރެޝަނާއި އެންޒައިޓީ އަށް ޑައިގްނޯސް ކޮށްފައިވާ ނައީޝާގެ ނަފްސާނީ ދުޅަހެޔޮކަމުގެ އެހީއަކަށް ބޮޑު ރޯލެއް އަދާކުރަނީ އޭނާގެ ހޮބީތަކެވެ.\nA post shared by نعيشة نظام (@nizamee.nukuthaa)\nއެތައް ހުނަރަކާ އެކު ނައީޝާ އަކީ ސޯޝަލް މީޑިއާގައި ވެސް ވަރަށް އެކްޓިވް ޒުވާނެކެވެ. ޓިކްޓޮކްގައި އެކްޓިވް ނައީޝާ އަށް ދާދި ފަހުން ސަމާލުކަން އިތުރުވީ ބޭންކް އޮފް މޯލްޑިވްސްގެ ހާއްސަ ޗެލެންޖަކަށް ހެދި ވީޑިއޯއަކާ އެކުގަ އެވެ.\n"އަސްލު ޓިކްޓޮކް ހަދަން ފެށީ އަހަރެންނަށް އަލަށް ލިބުނު ބުޅާ ލޯބިކަމުން އެ އެންމެނަށް ދައްކާލަން ބޭނުންވެގެން. ދެން ބޮޑަށް ކޮމްފޮޓަބަލް ވާން ފެށީމަ އަމިއްލަ ސްކިޓްތަކާއި ވީޑިއޯ ހަދަން ފެށީ،" އޭނާ ކިޔައިދިނެވެ.\nNever mess with surayya😉 ##samaaluvey @bankofmaldives ##fyp ##foryou ##maldiviantiktok ##maldives ##forfun ##scammers\n♬ original sound - Naeesha\nނައީޝާ އަށް ބޭންކުގެ ޗެލެންޖުގެ ވާހަކަ އެނގުނީ ރަށްޓެއްސެއްގެ ފަރާތުންނެވެ. އަދި އެކަމަށް ހިޔާލު އައީ އެކަމާ މާ ބޮޑަށް ވިސްނަނިކޮށެއް ވެސް ނޫނެވެ. ގިނަ ބަޔަކަށް އެ ވީޑިއޯ ކަމުދިޔަ އެވެ. އަދި އެ ޗެލެންޖުގެ ހަފްތާގެ ޗެލެންޖު ވެސް ނައީޝާ ކާމިޔާބުކުރި އެވެ.\nއޭނާގެ އެހެން ޓިކްޓޮކްތަކަށް ވެސް އައިޑިއާ ލިބެނީ އެގޮތަށެވެ. މާ ބޮޑަކަށް ހިޔާލުތަކާ މެދު ވިސްނައެއް ނޫޅެ އެވެ. ކުއްލިއަކަށް، ރެންޑަމްކޮށް ހިޔާލު ލިބުނީމާ ދެން ޓިކްޓޮކް ހަދަނީ އެވެ.\nBlooper at the end. She was mad because @shaayadhh was here ##fyp ##foryou ##maldives ##maldiviantiktok\nނައީޝާގެ މި ހުރިހާ މަސައްކަތަކީ އޭނާ ހުސްވަގުތު ކުރާ ކަންތަކެވެ. އޭނާ ހޮބީތަކަށް ހުސް ނުކުރާ ވަގުތަކީ އޭނާ ކިޔެވުމަށް ހުސްކުރާ ވަގުތެވެ. ސައިކޮލޮޖީ ކިޔަވަމުން އަންނަ ނައީޝާ މުސްތަގުބަލުގައި ބޭނުންވަނީ ނަފްސާނީ ދުޅަހެޔޮކަމުގެ ދާއިރާއިން މީހުންނަށް އެހީތެރިވާށެވެ. މިއީ އޭނާ ވަރަށް ލޯބިކުރާ ދާއިރާއެއްކަން އޭނާގެ ހޮބީތަކުން ވެސް އެނގެ އެވެ. ކުރެހުންތަކުގެ އިތުރުން ޓިކްޓޮކްގައި ވެސް ނަފްސާނީ ދުޅަހެޔޮ ކަމާ ގުޅޭގޮތުން ނައީޝާ ވާހަކަ ދައްކަ އެވެ.\nއެކަމަކު އެހާ ގިނަ ކަންތައް އެއްފަހަރާ ކުރުމަކީ މާ ފަސޭހަ ކަމަކަށް އެކަކަށް ވެސް ނުވާނެ އެވެ.\n"ބައެއް ފަހަރަށް ހުރިހާ ކަމެއް މެނޭޖްކުރަން ވަރަށް ސްޓްރެސްފުލް. އެހެންވެ އެއްބައި ފަހަރަށް އެއް ހޮބީ މެދުކަނޑާލާފައި ވެސް ފަށަން،" އޭނާ ކިޔައިދިނެވެ.\nނައީޝާގެ މަސައްކަތްތައް ހުންނަ ގޮތުން ސޯޝަލް މީޑިއާ އަކީ ބޮޑު ރޯލެއް ކުޅޭ އެއްޗެކެވެ. އެއަކީ މުޅިން ފަސޭހަ ކަމެއް ވެސް ނޫނެވެ.\n"ބައެއް ފަހަރު އިންޓަނެޓް ޓްރޯލުތަކުގެ ފާޑުކިޔުންތަކާއި މަލާމާތް ލިބޭ. އަދި އެންޒައިޓީ އާއި ޑިޕްރެޝަން ހުންނާތީ އެކަންތަކާ ޑީލް ކުރަން ކޮންމެ ފަހަރަކު އެހާ ފަސޭހަ އެއް ނޫން،" ނައީޝާ ކިޔައިދިނެވެ.\nއެކަމަކު އިންޓަނެޓް ޓްރޯލްތަކަކަށް ވުރެ ނައީޝާގެ އަޒުމް ވަރުގަދަ އެވެ. އެހެންވުމުން މީހުންގެ ފާޑުކިޔުންތަކާއެކުގައި ވެސް ނައީޝާ ހުރީ އިތުރަށް ކުރިއަށް ދާން ތައްޔާރަށެވެ. ސަބަބަކީ މީހުންގެ ފާޑުކިޔުމަށް ވުރެ ލިބޭ ލޯބި މާ ބޮޑުކަމުން އެކަމުން ސަޕޯޓު ލިބޭތީ އެވެ.


Vaahaka: Vanhanaa2(Fahu bai) - Vaguthu\n1 އަހަރު ކުރިން ( މެއި 13, 2021 )\nމެއި 12 ވަނަ ދުވަހު ގެނެސްދިން ބައި\n"ރަނގަޅު. އަދިވެސް އޭނަ ކަންކަށި މަތީގައި ދެތިން ހަތަރު އެތިފަހަރު ވިހެލާ." ނިހާއަށް ހިތްވަރުދިނުމުގެ ގޮތުން އިންޝާ ބުންޏެވެ. "ކަލޭ ޖެހޭނެ އެދުވަހު ނިހާ ތަހައްމަލުކުރި ހުރިހާ ވޭނެއް ތަހައްމަލުކުރަން. އަނިޔާއަކީ ކޯއްޗެއްކަން އިޙްސާސްކުރެވުނީމަ ކަލެޔަށް އެހެން މީހުންގެ އިޙްސާސްތަކަށް ގަދަރުކުރަން ދަސްވެދާނެ."\nއިންޝާ ގޮސް ރީތިވާ މޭޒުމަތީގައި ހުރި ބޮޑީސްޕްރޭ ފުޅި ނެގިއެވެ. ނިހާ އިލްހާމްގެ ދެފައިކޮޅުގައި ހިފައި ބަނޑުވަތަށް ފުރޮޅައިލަން އުޅުނެވެ. އެވަގުތު އެމީހުންގެ މަޤުޞަދު އިލްހާމަށް ވިސްނުމާއެކު ތެޅިފޮޅި ގަނެވުނެވެ. ރޯމަހެއް މަރަށް ތެޅޭ ބީދައިން ތެޅެން ފެށިއެވެ. އެޔާއެކު ނިހާމެންގެ ހުނުމުގެ އަޑު ގަދަވެގެން ދިޔައެވެ.\n"ކަލޭ ޖެހޭނެ މި ވޭން ވެސް ތަޙައްމަލުކޮށްލަން." ނިހާ ބުނެލިއެވެ.\nއިލްހާމްގެ ދެލޮލަށް އެއްވެސް އިޚްތިޔާރެއްނެތި ކަރުނަތައް ޖަމާވެގެން ދިޔައީ ހިތުގައި އުފެދިފައިވާ ބިރުވެރިކަމުގެ ސަބަބުންނެވެ. އަނެއްކާ ވެސް އިލްހާމް ފުރޮޅައިލަން އުޅުމުން އިލްހާމް ރޮއެގެންފިއެވެ. އޭނާ ރޮމުންރޮމުން ކޮންމެސް އެއްޗެހިތަކެއް ބުނަން ފަށައިފިއެވެ. އަނގަމަތީގައި އައްސައިފައިވާ ފޮތިގަނޑުގެ ސަބަބުން އިލްހާމް ކީ އެއްޗެއް ސާފެއްނުވެއެވެ.\n"ހެޔޮނުވާނެ." އިލްހާމް އުނދަގުލުން ބުނެލިއެވެ. އިންޝާ އެ ފޮތިގަނޑަށް ދުލެއްދިނެވެ.\n"މަށަށް ތިހެން ނުހަދާ. ހެޔޮނުވާނެ." އިލްހާމް އަވަސްއަވަހަށް ބުނެލިއެވެ. "އާދޭސްކޮށްފައި މިބުނީ... މަ ދޫކޮށްލާ. މަށަށް ކުރެވުނު ކުށް ޤަބޫލުކޮށްފިން. މަށަށް ހެދުނީ ވަރަށް ބޮޑު ގޯހެއް. ވަރަށް ބޮޑު ގޯހެއް. ހެޔޮނުވާނެ. ތިހެން ނުހަދާ."\nއިލްހާމް ބިރުގެންފައިވާ މިންވަރު އެ މޫނުމަތިން ވަރަށް ސާފުކޮށް ހާމަވަމުން ދިޔައެވެ.\n"އެންމެ ރަނގަޅު." ނިހާގެ މޫނުން ސަމާސާގެ ކުލަ ފަނޑުވިއެވެ. "އަހަރުމެންގެ މަޤުޞަދު ޙާސިލުވެއްޖެކަމަށް ނިންމައިފިން. ކަލެޔަށް ކަލޭގެ ކުށް އިޙްސާސްވާނަމަ ކުށަށް އިއުތިރާފުވޭ. ނިކާލަށާއި ކަލޭގެ އަންހެނުންނަށް ހުރިހާ ޙަޤީޤަތެއް ކިޔާދީ. މިކަމަށް އެއްބަސްތަ؟"\nއިލްހާމް ޖަވާބެއްނުދީ ބަލަހައްޓައިގެން އޮތެވެ. އެކަމަށް އެއްބަސްވާ ހިތެއް އިލްހާމްނުވެއެވެ. އެކަމަކު އެ ހާލަތުގެ ގޮތުން އޭނާއަށް އިތުރު ގޮތެއް ނެތެވެ. ނިހާމެންގެ ހިތަށް ރަހުމު ވަންނާނެކަމަށް އެއްވެސް ޖަވާބެއް ނުދީ އިލްހާމް ބަލަހައްޓައިގެން އޮތެވެ.\n"އެއްބަސްތަ؟" ނިހާ މިފަހަރު ސުވާލުކުރީ ނުހަނު ބާރަށެވެ. އިލްހާމް މަޑުމަޑުން ބޯ ޖަހައިލިއެވެ.\n"ކަލޭ މިއަދު ތިއޮތީ އެދުވަހު މަ އޮތް ހާލަތުގައި." ނިހާ އިތުރަށް ބުނެލިއެވެ. "ހަމައެކަނި ތަފާތަކީ ކަލޭ އަނިޔާވެރިވި ގޮތަށް އަހަރުމެން ކަލެޔަށް އަނިޔާވެރިނުވާކަން. އެކަމަށް ޝުކުރުވެރިވޭ. ދެން ކަލޭ އަމިއްލަކުށަށް ނިކާލް ކުރިމަތީގައި އިޢުތިރާފުވެފަ، ޕޮލިހަށް ގޮސް ތެދުތެދަށް ކިޔާދޭންވީ. ނޫނީ މިޔަށްވުރެ ބޮޑުވަރުކޮށްލާނަން."\nނިހާ އިންޒާރުދީފައި އެ ކޮޓަރިން ނުކުމެންދިޔައެވެ. އިލްހާމް ވަރަށް މަސައްކަތުން އަތުގައި އައްސައިފައިވާ ފޮތިގަނޑު މޮހައިލިއެވެ. އެޔަށްފަހު ދެފައި މިންޖުކުރުމަށްފަހު އެނދުން ތެދުވެގެން ގޮސް އެ ކޮޓަރި ދޮރު ތަޅުލިއެވެ.\nގަޑިއިރެއްހާއިރު ފާއިތުވެގެން ދިޔައިރު ވެސް އިލްހާމް އިނީ ކޮޓަރިން ބޭރަށް ނުކުންނަން ނުކެރިފައެވެ. ވެދިޔަ ކަންތަކާމެދު ނުހަނު ލަދުގަނެފައެވެ. އޭނާ އެންމެ ބޮޑަށް ލަދުގަތީ އެކަމުގައި އިންޝާ ބައިވެރިވީތީއެވެ. އަދި ދެ އަންހެނުން ކުރިމަތީގައި އޭނާގެ އައުރަ އެ ގޮތަށް ކަޝްފުވެގެން ދިޔައީތީއެވެ.\nއިލްހާމް ވަރަށް ވިސްނިއެވެ. އޭނާ ދެން ހަދާނީ ކިހިނެއް ހެއްޔެވެ؟ ނިކާލަށް ތެދުތެދަށް ޙަޤީޤަތް ކިޔާދީފިނަމަ އޭނާ ދިރިހުއްޓައި މަރައިލަން ވެސް ނިކާލް ފަހަކަށް ނުޖެހޭނެއެވެ. އަދި އޭނާ ކުށަށް އިޢުތިރާފުވެއްޖެނަމަ ކުށް ސާބިތުކުރަން އެއްވެސް ހެތްކެއް ބޭނުމެއް ނުވާނެއެވެ. އުމުރު ދުވަހަށް ޖަލުގެ ތޭރިތަކުގެ ތެރޭގައި ހައްޔަރުވާނެއެވެ. އޭނާ ސަލާމަތްވުމަށް އޮތް ހަމައެކަނި ފުރުޞަތު ވެސް ގެއްލިގެން ހިނގައިދާނެއެވެ. އިލްހާމް ހަމަހޭގައި ހުރެގެން އެފަދަ ނިންމުމެއް ނުނިންމާނެއެވެ. ނިހާ އިންޒާރު ދިން ނަމަވެސް ކުށަށް އިޢުތިރާފުވުމުގެ ވިސްނުން އޭނާ ދޫކޮށްލިއެވެ. ނިހާގެ މަޤުޞަދަކީ އޭނާއަށް އަނިޔާވެރިވުމެއް ނޫނެވެ. ނިހާ ބޭނުންވަނީ އިލްހާމް ލަދުގަންނުވާށެވެ. ބަލިކަށިކޮށްލާށެވެ. އެޔަށްފަހު އޭނާގެ ކުށަށް އިޢުތިރާފު ކުރުވާށެވެ. އެކަން ކާމިޔާބުވިޔަ ނުދިނުމަށް އޭނާ އަޒުމުކަނޑައެޅިއެވެ.\nއިލްހާމް އެ ވިސްނުމުގައި އިންދައި ނިހާ ނިކަން ބާރަށް އެ ކޮޓަރި ދޮރުގައި ތަޅައިގަތެވެ. އިލްހާމް ބޮލަށް އުނދަގޫވެގެން ރުޅި އަންނަ ގޮތްވިއެވެ. ދޮރު ހުޅުވިއިރު އޭނާ ހުރީ ރަނގަޅަށް ވެސް ރުޅި އައިސްފައެވެ.\n"ކިހާ ބޮޑު އުނދަގުލެއްތަ؟" އިލްހާމް ހަޅޭލަވައިގަތެވެ. "ކަލޭ ގޮސް ނިކާލާއި ޕޮލިހުން ގާތު ދައްކާނެ ވާހަކައެއް ދައްކަބަލަ. މަށެށް ނުދާނަން. މަ ދުވަހަކު ވެސް ކުށަކަށް އިޢުތިރާފެއް ނުވާނަން. މަށަށް ޖެއްސުންނުކޮށް މައިތިރިވެގެން ހުރެވޭތޯ ބަލާ. މަ ކަންކުރަންވީ ގޮތް ކިޔާދޭން ނުހަދާ މިތަނުން ރައްކާވޭ. ކަލޭދޭ އިންޒާރަކަށް މަ ޖެހިލުމެއްނުވޭ. ބިރެއް ވެސް ނުގަނޭ. ބޮޑު ފިރިހެނަކު ހަތަރެސްފައި ބަނދެގެން ކަލެޔަށް ބިރުދައްކަން އެނގުނީ ވެސް. އެކަމުން ވެސް ދޭހަވަނީ ކަލޭމެން އަންހެނުންގެ ބަލިކަށިކަން. ދެން ނިކަން އެކަހަލަ ކަމެއްކޮށްލަން މަގޭ ގައިގަ އިނގިލިކުރި ޖައްސައިލަބަ. އިނގިލިތައް މުގުރާލާނަން. އެހެންވީމަ ކަލޭ ތި ދައްކާ ވާހަކައެއް ދައްކަން ޕޮލިހަށް ދޭ. މަ ނުދާނަން."\nނިހާ ހައިރާނެއް ނުވެއެވެ. އިލްހާމްގެ އަޒުމު ގުޑުވައިލުމަކީ އުނދަގޫކަމެއްކަން މާ ކުރިން ވެސް އޭނާއަށް އެނގެއެވެ.\n"ޕޮލިހަށް ދާނީ މަށެށް ނޫނޭ." ނިހާ ފުޅާ ހިނިތުންވުމެއް ވެރިކޮށްލަމުން ބުންޏެވެ. "ކަލޭ ދާނީ ގޮސް އެމީހުންނަށް ކަލޭ ކަންތައް ކުރި ގޮތް ކިޔައިދީ."\n"މަގޭ ބުއްދި އަދި ގޯހެއްނުވޭ." އިލްހާމް ޖަހައިލީ ހިނިގަނޑެކެވެ.\n"ބުއްދި ގޯސްވާން މާ ގިނަ ވަގުތެއް ނެތް." ނިހާ ހަށަން ބަނދެލިއެވެ. "އަވަހަށް ގޮސް ޕޮލިހުންނަށް ތެދުތެދަށް ކިޔައިދީ."\n"ނުދާނަން." އިލްހާމް އުޅުނީ ނިހާގެ މޫނު މައްޗަށް ދޮރު ޖަހާށެވެ. ނިހާ އަތް ހިއްލައިލަމުން އެ ދޮރު ލެއްޕުނަ ނުދީ ހިފެހެއްޓިއެވެ.\n"މީތި ބަލާބަލަ." ނިހާ ފޯނު ނަގަމުން ބުންޏެވެ.\nނިހާގެ މަންމަ ރޮއެރޮއެ އޮއްވައި އެ ފަކީރު މިދުނިޔެއިން ނައްތާލި ދުވަހަކީ ނިހާގެ ހިތުން ދުވަހަކު ވެސް ފިލައިގެންދާނެ ދުވަހެއް ނޫނެވެ. މަންމަގެ މަރަށް އިންސާފު ހޯދުމަށް ނިހާ ނުކުތުމުން އެ ދުވަހު ނިހާއަށް ކާމިޔާބެއް ނުލިބުނެވެ. އިލްހާމް މޮޅުވެ ނިހާގެ ކޮޅު ބަލިވިއެވެ. އެދުވަހު މިނިވަންކަމާއެކު ހަމަޖެހިލައިގެން އުޅުމުގެ ފުރުޞަތު އިލްހާމަށް ލިބުނެވެ. މިއަދު ނިހާގެ އަބުރާއި އިއްޒަތް ވެއްޔާލައި މޮޑެލުމަށްފަހުގައި ވެސް އިލްހާމްގެ އަމަލުތައް އެ ހުރީ އެކަހަލަ ގޮތަކަށެވެ. އޭނާއަށް ބިރު ދެއްކުމުން ވެސް އެ ހިލަހިތުގައި ބިރުވެރިކަމުގެ ރެނދު އަޅުވައިލެވޭ ވަރެއްނުވިއެވެ. އިލްހާމް ހަމަޖެހިފައި އެ ހުރީ ސަލާމަތްވާނެ ކޮޅެއް ފެނިފައި އޮތީމައިކަން ނިހާއަށް އެނގެއެވެ. ނަމަވެސް އެ މަގު ބަންދުކޮށްލެވޭނެ ވަރުގެ ވަރުގަދަ ހެތްކެއް ނިހާގެ އަތުގައި އޮތްކަން އިލްހާމަށް އަންގާލަން ނިހާގެ ހިތް އެދުނެވެ. އިލްހާމަށް ލިބިފައިވާ ކުޑަ ހަމަޖެހުން ނަގައިލަން ނިހާ ބޭނުންވިއެވެ. ފުލުހުންނާއި ހަމައަށް އިލްހާމް ގެންދިޔުމުގެ ކުރިން އަދިވެސް އެ މޫނުމަތިން ހާސްވުމާއި ބިރުވެރިކަން ފެނިއްޖެނަމަ ނިހާގެ ހިތަށް ތަޞައްލީއެއް ލިބޭނެއެވެ.\nނިހާ ވީޑިއޯ ޕްލޭކޮށްލައިފައި އިލްހާމަށް ދައްކައިލިއެވެ. ފެނުނު މަންޒަރާއެކު އިލްހާމްއާއެކު ބާރު ދުވެއްޔެއްގައި މުޅި ދުނިޔެ އެނބުރިގަތް ކަހަލައެވެ. އޭނާ ލަމުންދިޔަ ނޭވާ ކަރުތެރޭގައި ތާށިވިއިރު ދެލޯ ހުރީ މުދުނުގައެވެ. އޭނާއާއި އިބްރާހީމްބެގެ މައްޗަށް ކުށްސާބިތުކުރަން އެޔަށްވުރެ ބޮޑު ހެތްކެއް ނުލިބޭނެކަން ވިސްނި އޭނާ ނިކަން ހާސްވިއެވެ. ކުއްލިއަކަށް ނިހާ އަތުން ފޯނު ޖަހައިގަތުމަށް އިލްހާމް ފުންމައިގަތެވެ. އެކަމަށް ހުށިޔާރުވެގެން ހުރި ނިހާ ފޯނު ތިރިކޮށްލިއެވެ. ނަމަވެސް ދެވަނަ ސިކުންތުގައި ނިހާގެ އަތުން އިލްހާމް ފޯނު ޖަހައިގަތެވެ. ވަގުތުން ފޯނު ބިން މައްޗަށް ޖެހުމާއެކު ކުދިކުދިވެގެން އެކި އެތިކޮޅު އެކި ދިމަދިމާއަށް ބުރައިގެން ދިޔަ އަޑާއެކުވެގެން އިލްހާމްގެ ހުނުމުގެ އަޑު ވެސް އިވިގެން ދިޔައެވެ.\n"ފޯނުގައި އެކަންޏެއް ނޫނޭ. އެ ވީޑިއޯ އޮތީ." ކުދިކުދިވެފައިވާ ފޯނާ ދިމާއަށް ބަލާލަމުން ނިހާ ބުނެލިއެވެ.\nއިލްހާމްގެ ހުނުން މެދުކެނޑުނެވެ. ނިހާ އިސްއުފުލާ ބަލާލިއިރު އިލްހާމް ބާރުބާރަށް ސިޑިން ފައިބަނީއެވެ. އޭނާ އެ ދަނީ ނިހާގެ ކޮޓަރިއަށްކަން އެނގުމާއެކު ނިހާ ވެސް ދެފަޔަށް ލެވުނުހާ ބާރެއް ލާފައި ހިނގައިގަތެވެ. ނިހާ ސިޑިން ފައިބަނިކޮށް ބާރު އަޑު ފަށްގަނޑެއް އިވުނެވެ. އޭނާ ކޮޓަރި ދޮރު މައްޗަށް ހުއްޓުނުއިރު ލެޕްޓޮޕް ވެސް އޮތީ ފުނޑުކޮށްލައިފައެވެ. އިލްހާމްގެ އަތުގައި ކެމެރާ ވެސް އޮތެވެ.\n"ދެން ކީކޭބާ ބުނާނީ." އިލްހާމް މޭ ފުއްޕާލިއެވެ. "އަދިވެސް މަށަށް ގޮތް ކިޔައިދޭން އަންނާތި. ކަލޭ ގޮސް ޕޮލިހުން ގާތު ދައްކާ ވާހަކައެއް ދައްކާ. މަ ނޫޅެން ހުއްޓުވާކަށް. މަށަށް އެނގޭ ވިއްޔަ މަ ސަލާމަތް ވާނެކަން. ހަމަ ސަފީނާ މަރައިލާފަ ސަލާމަތް ވީ ވެސް ކަލޭ ބަޔާނެއް ދީފައި އޮއްވައި. ހަމަ އެގޮތަށް މިފަހަރު ވެސް ކަންތައް ވެގެންދާނީ. ކަލޭ ބަޔާން ދިނަސް ނުދިނަސް މަ ނުދާނަން ޖަލަކަށް. ކަލޭގެ މޮޔަކަން ޕޮލިހަށް ވީޑިއޯ ހަވާލުނުކޮށް މަށަށް ބިރު ދައްކަން އައިކަން."\nއިލްހާމްއާ ދެކޮޅަށް ނިހާއަށް ލިބުނު ބޮޑު ހެކި ނައްތައިލެވުމުން އޭނާ ހުރީ ކިބުރުވެރިވެފައެވެ. ނިހާ ހިމޭނުން ހުރުމުން އޭނާ ވަކިން ބޮޑަށް ބޮޑާވެލިއެވެ. އޭނާގެ ގާތުގައި ނިހާފަދަ ނިކަމެތި އަންހެން ކުއްޖަކަށް ކުރި އެރުމެއް ނުލިބޭނެކަމަށް ބުނެ މަލާމާތްކޮށްލިއެވެ.\n"ކަމަނާގެ އަނގައިން ބަސް ހުސްވީތަ؟" އިލްހާމް އެހިއެވެ.\n"އެ ވީޑިއޯ މި ފޯނުގައި ވެސް." އިންޝާގެ އަޑު އިވުމާއެކު އިލްހާމް އެނބުރި ބަލައިލިއެވެ.\nއިންޝާގެ އަތުގައި އޮތް ފޯނުން އެ ވީޑިއޯގެ ތަންކޮޅެއް ދައްކާލައިފައި ހިނިތުންވަމުން ބުމަ އަރުވާލިއެވެ. އިލްހާމް ނިހާއަށް ބަލާލިއިރު ނިހާ ހުރީ ލާނެއް ހިންޏެއް އައިސްފައެވެ. ނިހާގެ މަކަރުވެރިކަން ވިސްނި އިލްހާމް މިފަހަރު ރަނގަޅަށް ވެސް ހާސްވެއްޖެއެވެ. ހަތަރު އުދަރެސް ފެނު ޖެހިއްޖެއެވެ.\n"ދޭބަލަ. ބަލަހައްޓައިގެން ތި ހުންނަނީ ކީއްވެގެންތަ؟ ދޭބަލަ. ގޮސް އިންޝާގެ އަތުގައި އޮތް ފޯނު ވެސް ފުނޑައިލާ." ނިހާ މަލާމާތުގެ ހިނިގަނޑެއް ޖަހައިލިއެވެ.\nއިލްހާމްގެ އަނގަ ބަންދުވިއެވެ. ނިހާއަކީ ބުއްދިވެރި އަންހެނެއްކަން އޭނާ ހަނދާން ނެތުނީއެވެ. ނިހާ އެ ވީޑިއޯ ދައްކާނީ ވެސް އެ ރައްކާކުރަންޖެހޭ މިންވަރަށް ރައްކާކޮށްފައެވެ. އެވަރުގެ ބޮޑު ހެތްކެއް އަތުޖެހިފައި އޮއްވައި ރައްކާތެރިކުރުމަށް ފިޔަވަޅުތަކެއް ނާޅައި އޭނާއާ ހަމައަށް ގެންނާނީ ބޮޑު މޮޔައެކެވެ. ނިހާއަކީ އެފަދަ މޮޔައެއް ނޫނެވެ. އިންޝާ ފޯނުގައި ނޫނަސް އެ ވީޑިއޯ އެތައް ތަނެއްގައި ރައްކާކޮށްފައި ހުންނާނެކަން ކަށަވަރެވެ.\n"ތެދެއް ތިބުނީ އަދި މި ވީޑިއޯ ޕޮލިހުންނަކަށް ނުދައްކަން." ނިހާ އެއްބަސްވިއެވެ. "އެއީ ކީއްވެގެންކަން އެނގޭތަ؟ ކަލެޔާއެކު މަގޭ ވެސް ދުނިޔޭގެ ލަދާއި ކުރިމަތިލާން ޖެހިދާނެތީ. އެހެންވީމަ ދުނިޔޭގެ ލަދުން ސަލާމަތްވާން ބޭނުންނަމަ އިލްހާމް މޫސާ ޕޮލިހަށް ގޮސް ކުރި ކުށަށް އިޢުތިރާފުވޭ. ނޫނީ މަށަށް މަޖުބޫރުވާނެ މި ވީޑިއޯ ލީކުކޮށްލަން. ޕޮލިހުންނަށް އެކަންޏެއްނޫން މުޅި ދުނިޔެއަށް. އޭރުން ޕޮލިހުންނާއި ހިސާބުން ނޫނީ އެހެން އެއްވެސް ހިސާބަކުން މައްސަލަ ނުހުއްޓުވޭނެ. ރާއްޖޭގެ އެންމެން ވެސް ޤަބޫލުކުރާނެ ތީ ކުށްވެރިއެއްކަން. ފައިސާއަށް ވިކޭ ބަޔަކު ވެސް ވިކެން ބިރު ގަންނަވަރުގެ ހެތްކެއް މީ. އެހެންވީމަ އެބަ އޮތް ގޮތެއް. ކަލޭ ގޮސް ޕޮލިހުންނަށް ކަލޭކުރި ހުރިހާ ކަމެއް ތެދުތެދަށް ކިޔައިދީ. އޭރުން މި ވީޑިއޯ އިތުރު މީހަކަށް ނުފެންނާނެ."\nއެ ހެކި ޕޮލިހުންނާ ހަމައަށް ފޯރައިފިނަމަ މާކިންއަށް ވެސް ކުރެވޭނެ ކަމެއް ނޯންނާނެކަމަށް އިލްހާމް ޤަބޫލުކުރިއެވެ. ލީކުވެއްޖެނަމަ ގެއްލުން ވާނީ އިލްހާމަށެވެ. ކުށުން ބަރީޢަވުމަށް އޮތް ހަނި ފުރުޞަތު ވެސް ގެއްލިގެން ދާނެއެވެ. އެވަރުން ވެސް އިލްހާމް ނިހާގެ ކުރިމަތީގައި ބަލި ޤަބޫލުކުރާކަށް ބޭނުމެއް ނުވިއެވެ. ނިހާގެ ކުރިމަތީގައި ބަލި ޤަބޫލުކޮށްފިނަމަ އަމިއްލަ ނަފުސު ވެސް އޭނާއަށް މަލާމާތްކުރާނެއެވެ. ނިހާ ބުނިފަދައިން އެ ވީޑިއޯ ލީކްވެއްޖެނަމަ ލަދުގަންނާނީ އޭނާ އެކަންޏެއް ނޫނެވެ. ވީއިރު އެ ވީޑިއޯ ރާއްޖޭގެ އެންމެންނަށް ފާޅުކަން ބޮޑުގޮތެއްގައި ފެންނަފަދަ ކަމެއް ނިހާއަށް ކުރާކަށް ނުކެރޭނެއެވެ.\n"ނުދާނަން." އިލްހާމް ގަދަވެލިއެވެ.\n"ހިނގާދާން އިންޝާ." އިލްހާމްގެ ގޮތް އެނގޭތީ ނިހާ ހުރީ މާކުރިން ވެސް ގޮތެއް ނިންމައިގެންނެވެ. "ފުރަތަމަ ޕޮލިހަށް ދައްކާނީ. އިލްހާމް ހައްޔަރުކޮށްގެން ގެންގޮސް ދަޢުވާ ނުއުފުލިއްޖެނަމަ ނުވަތަ އިލްހާމް އަނބުރާ ސަލާމަތްވެގެން މުޖުތަމަޢުއަށް ނުކުމެއްޖެނަމަ ވީޑިއޯ ލީކުކޮށްލާނީ. އެއީ ވެސް ހެދިދާނެ ގޮތެއް."\n"އަދިވެސް އެބައޮތް ގޮތެއް." މިފަހަރު ވާހަކަ ދެއްކީ އިންޝާއެވެ. "މި ޖަނަވާރު ފިރިހެނާ ހައްޔަރުނުކޮށް މި ހުންނަނީ މަ ދީފަ އޮތް ބަޔާނުގެ ސަބަބުން.. މަށަށް ޙަޤީޤަތް ނޭނގި ބުނެވުނީ މި ކަލޭގެ ކޮޓަރީގައި ނެތްކަމަށް. މިހާރު މަ ބޭނުންވަނީ އެ ބަޔާންބަދަލުކޮށްލަން. ކަލެޔަށް އެނގޭތަ ދެން މަ ބަޔާންދޭނީ ކީކޭ ކިޔާފައިކަން. މަ ބުނާނީ ކަލޭ މަށަށް ބިރު ދައްކައިގެންނޭ އެގޮތަށް ބަޔާން ދިނީ. އިބްރާހީމްބެއާ ކަލެޔާ ދެމީހުން ވެސް ކޮޓަރީގައި ތިއްބޭ. މިގޮތަށް ބަދަލުކޮށްލީމަ ކަލޭގެ މައްޗަށް ކުށް ސާބިތުކުރަން އިތުރު ބާރެއް ލިބިގެންދާނެ."\n"ހިނގާދާން. މީނަ ލެވޭވަރުގެ ގޮޅި ވެސް ހުންނަކަން އަންގާލާނަން." ނިހާ އިންޝާގެ އަތުގައި ހިފައިގެން ހިނގައިގަތެވެ.\n"ނޫން. ނޫން. މަށަށް މަޢާފުކުރޭ." އިލްހާމް ނިހާގެ އަތުގައި ހިފިއެވެ. އިލްހާމް ކަހަލަ ފަސޭހައިން ބަލި ޤަބޫލުކުރަން ބޭނުންނުވާ ބޮޑާ މީހަކު އެހާ އަވަހަށް މަޢާފަށް އެދުމުން ނިހާއަށް ހިތްހަމަޖެހުން ލިބުނެވެ. ނަމަވެސް އެއީ އިލްހާމް ދައްކާ ދަޅައެއްކަން އޭނާއަށް ވަރަށް ރަނގަޅަށް އެނގެއެވެ.\n"މަޢާފުކޮށްފާނަން ޝަރުތެއްގެ މަތިން." ނިހާ ވަރަށް ފަސޭހައިން އެއްބަސްވިއެވެ.\n"ކޮން ޝަރުތެއް." އިލްހާމް ހައިރާންވިއެވެ. އޭނާ އެ ކުށުން ސަލާމަތްވާނެކަމުގެ ޔަޤީންކަން ލިބިއްޖެނަމަ ނިހާ އެދޭ ކޮންމެ އެދުމެއް ފުރިހަމަކޮށް ދޭނެކަމަށް ބުނެލިއެވެ.\n"އަމިއްލައަށް ދަންޖެހިގެން މަރުވޭ." ނިހާ އަޑަށް ބާރުލަމުން ބުންޏެވެ. "ކަލޭމެން މަގޭ މަންމަ މަރާލި ގޮތަށް."\nއިލްހާމް މާޔޫސްވެ ކަރުއެލުނެވެ.\n"ދެން އޮތް ގޮތަކީ ކަލޭ ޕޮލިހުންނަށް ހަޤީޤަތް ކިޔައިދިނުން. މި ވީޑިއޯ މީ ވުޖޫދުގައި ވެސް ނުވާ އެއްޗަކަށް އޭރުން ވެދާނެ." ނިހާ އިތުރަށް ބުންޏެވެ. "ފަސް މިނެޓު ދީފިން ގޮތެއް ނިންމަން."\nއިންޝާއާއެކު ނިހާ ސިޑިން ފައިބައިގެން ދިޔައެވެ. މިވަގުތު އިލްހާމަށް އޭނާގެ މުސްތަޤުބަލް ފެންނަނީ އަނދިރިކޮށެވެ. ސާފު އަލި މަގެއް އެއްވެސް ދިމާއަކުން ނުފެނެއެވެ. ފެނުނު އަލިމަގަށް ވެސް ވީޑިއޯގެ ހިޔަނި އެޅި އަނދިރިވެއްޖެއެވެ. ފުލުހުންގެ މޭޒުތަކާއި ހަމައަށް އެ ވީޑިއޯ ހިނގައްޖެނަމަ އޭނާއަށް ޖަލު ހުކުމެއް އަންނާނެކަން ކަށަވަރެވެ. އެކަން ހުއްޓުވާނީ ވެސް ކިހިނަކުން ހެއްޔެވެ؟ ނިހާގެ ދެފައި ބުޑަށް ވެއްޓި އާދޭސް ކުރަންވީ ހެއްޔެވެ؟ ނިހާ އެދޭ ފަދައިން ޕޮލިހަށް ގޮސް ކުރެވުނު ކުށަށް އިޢުތިރާފުވާން ވީ ހެއްޔެވެ؟ އެއިން ކޮންމެ ގޮތަކަށް ޢަމަލުކުރި ނަމަވެސް އޭނާއަށް ސަލާމަތެއް ނެތެވެ. އިލްހާމަށް ގޮތް ހުސްވުމުން ގުޅީ މާކިންއަށެވެ.\n"ކުށް ސާބިތުވެއްޖަނަމަ ކިހާ ދުވަހެއްގެ ޖަލު ހުކުމެއް އަންނާނެ." އިލްހާމް އެނގެން ބޭނުންވިއެވެ.\n"ރޭޕްކުރުމުގެ ކުށަށް 15 އަހަރާއި 20 އަހަރާއި ދެމެދުގެ ޖަލު ހުކުމެއް އަންނާނެ." މާކިން އޮޅުންފިލުވައި ދިނެވެ. "އަދި އިލްހާމް ނިހާ މަރާލަން ވެސް މަސައްކަތްކޮށްފައިވޭ. އެހެންވީމަ ދެން ވިސްނާލާ. މަރުދުވަހާއި ހަމައަށް ވެސް ޖަލުގައި އޮންނަން ޖެހޭނެކަމަށް."\nއިލްހާމްގެ އަނގައިން އާޚުގެ އަޑު ބޭރުވެގެން ދިޔައެވެ. އޭނާ ދެން ކިޔައިދިނީ އޭނައާ ދެކޮޅަށް ލިބުނު ވަރުގަދަ ހެކީގެ ވާހަކައެވެ. އެއަށްފަހު އޭނާއަށް އެކުށުން ސަލާމަތްވުމަށް އެއްވެސް ފުރުޞަތެއް އޮންނާނެތޯ އަހައިލިއިރު އޭނާގެ ހިތުގެ ތެޅުމުގެ އަޑު ކަންފަތާ ހަމައަށް ވެސް ފޯރައެވެ.\n"އެއްވެސް ފުރުޞަތެއް ނޯންނާނެ." މާކިން ތެދުތެދަށް ޖަވާބުދިނެވެ. "ސަލާމަތްވާން ބޭނުންވަންޏާ ތި ވީޑިއޯ ނައްތާލާ."\nއިލްހާމްގެ މޫނު މައްޗަށް އަނދިރިވާހެން ހީވުމުން ދެކަކޫ މައްޗަށް ތިރިވިއެވެ. ފޯނު ކަންފަތާ ދުރަށް ޖައްސައިލަމުން އޭނާ ވިސްނުމަކަށް ގެއްލިފައި އިންދައި ލޮލުގެ ތެރެއަށް ކަރުނަ ގިނަވާން ފެށިއެވެ. ހަޔާތުގެ ބާކީބައި ޖަލުގައި ހޭދަކުރާނެ ގޮތް ލޮލުކުރިމަތީގައި ސިފަވަމުން ދިޔައެވެ. މަޑުމަޑުން އެސްފިޔަތަކުގެ ފުރަގަހަށް ބޮނޑިވަމުން އައި ކަރުނަތަކަށް ކެތް ނުވެގެން ބަންޑުންވިއެވެ. އެއްވެސް އިޚްތިޔާރަކާއިނުލާ ކަރުނަތައް ކޯތާފަތްމަތިން ތިރިއަށް ދެމިގެން ދިޔައެވެ. ދެން ފެނުނީ އޭނާ ގިސްލަމުން ބާރަށް ރޮއެގަތް ތަނެވެ. އެއީ އޭނާގެ ހަޔާތުގައި ވެސް އެހާ ބޮޑަށް ހިތްދަތިވި ފުރަތަމަ ފަހަރެވެ.\nއިލްހާމް ތިރިއަށް ދިޔައިރު އެކަކު ވެސް ތިރިޔަކު ނެތެވެ. ދެލޯ ފޮހެމުން އޭނާ ބޭރަށް ނުކުތެވެ. ނިހާމެން ތިބީ އުނދޯލީގައެވެ. އިލްހާމް ނުކުތްތަން ފެނުމުން ދެމީހުން އެކަކު އަނެކަކުގެ މޫނަށް ބަލާލައިފައި ހިނިތުންވެލިއެވެ. އިލްހާމްގެ މިލާ މޯޅިވެފައިވާ މޫނު ފެނުމުން ނިހާ ބާރަށް ހީނގަތެވެ. އިލްހާމް ވަރަށް ލަދުވެސް ގަތެވެ. އެހެނަސް އެ ލަދުވެތިކަމާއި ކުރިމަތިލައިގެން ނަމަވެސް އަންނަން އޮތް ބިރުވެރި ތޫފާނުން ސަލާމަތްވުމަށް އޭނާ ބޭނުންވިއެވެ. އިލްހާމް ދެއަތް ދެއަތާ ޖައްސައިލަމުން މޫނާއި ހަމައަށް އުފުލައިލިއެވެ. ނިހާ ކުރިޔަށް ވުރެ ބާރަށް ހީނގަތެވެ. ހެމުހެމުން އޭނާ ތެދުވިއެވެ.\n"މަށަށް މަޢާފުކުރޭ." އިލްހާމް މަޑުމަޑުން ބުނެލިއެވެ. "މަ ސަލާމަތްކޮށްދީ. ނިހާއަށް ދުވަހަކުވެސް އުނދަގުލެއް ނުފޯރާނެ. މަށަށް މާފުކޮށްދީ."\n"ކޮންކުށަކަށް މަޢާފަށް ތި އެދެނީ؟" ނިހާ އެހިއެވެ.\n"ނިހާގެ އިއްފަތްތެރިކަން ނަގާލުމުގެ ކުށަށް." އިލްހާމް ޖަވާބުދިންއިރު އެ މޫނުން މާޔޫސްކަން ފާޅުވެއެވެ.\n"އެކަން އެކަނި." އަބުއި ރާގެއްގައި ނިހާ ބުންޏެވެ. "އެންމެކުށެށް ކަލޭ ކުރީ؟ މަށަށް ދިން އަނިޔާ ހަނދާން އެބަހުރި. ކުޑަ އިރުންސުރެން ކަލޭގެ ފުށުން މަށަށް ލިބުނީ އަނިޔާއާ ހިތްދަތިކަން. އެކަންކަން ހަނދާން އެބަހުރިތަ؟"\n"ހަނދާން އެބަހުރި." އާންމު ގޮތެއްގައި ޒީލަގަދަކޮށް ވާހަކަދައްކާ އިލްހާމަށް މިއަދު ރުޅި އަންނަން ވެސް ނޭނގުނެވެ. ނޫނީ އޭނާގެ ހިތުގައި ނުބައި ރޭވުން ގަނޑެއް އޮތުމުން ރުޅި ބޭރަށް ފާޅުނުކުރަނީއެވެ.\n"ހަނދާން..." އެ ހިސާބަށް ބުނެފައި ނިހާ މަޑުޖެހިލިއެވެ. ގޭޓާ ދިމާއަށް ނަޒަރު ހިންގައިލިއެވެ.\n"ހަނދާން ހުރިއްޔާ ކިޔާދީބަލަ." ނިހާ އެދުނެވެ. "ކަލޭ ތި މާފަށް އެދޭ ކަންކަމުގެ ލިސްޓެއް ކިޔާދީބަލަ. ކަލޭ ކުރި ހުރިހާ ކުށަކަށް މަގޭ ކުރިމަތީގައި ނަމަވެސް އަމިއްލައަށް އިޢުތިރާފުވެއްޖެނަމަ ކަލެޔަށް ހަމްދަރުދީވެވިދާނެ. އެހެންވީމަ ކަލޭގެ ވިޔާނުދާކަން އަމިއްލައަށް ކިޔާދީ."\n"އަހަރެން މަޢާފަށް މި އެދެނީ ހިތުގެ އަޑިން. މަޢާފަށް މި އެދެނީ ނިހާ މަންމަ ސަފީނާ މަރާލުމުގެ ކުށަށް." ނިހާގެ ހިތަށް ރަހުމު ވަންނާނެކަމަށް ހީކޮށް އޭނާ ކުރި ކުށްތަކަށް އިއުތިރާފުވާން ފެށިއެވެ. "ސަފީނާ މުޅި ރަށަށް ބަދުނާމުކުރުމުގެ ކުށަށް. ސަފީނާއާއި ނިހާގެ ވެސް އިއްފަތްތެރިކަން ނަގާލުމުގެ ކުށަށް. ނިހާއަށް ސިހުރު ކާންދީގެން ނިކާލްއާ ދުރުކުރުވަން އުޅުމުގެ ކުށަށް. ނަޒީލްގެ ހަޤީޤަތް އެނގިހުރެ އެކަން ފޮރުވުމަށް މަސައްކަތްކުރުމުގެ ކުށަށް. ނިހާއަކީ ހަވަރު ތުންފުއްސެއްކަމަށްހަދައި ޞަފިއްޔާ ގާތުގައި ވާހަކަ ދެއްކުނީތީ އެ ކުށަށް. އަދި ނިހާގެ..."\nކުއްލިއަކަށް ފަހަތުގައި ހުރި މީހަކު އިލްހާމްގެ ކޮނޑުގައި ބާރަށް ހިފައިލަމުން އަނބުރާލިއެވެ. އިލްހާމަށް އެއީ ކާކުކަން ނޭނގި އުޅެނިކޮށް އެމީހަކު އަތުގެ ބާރުގަދަ އެތި ފަހަރެއް އޭނާ މޫނު މައްޗަށް އަރުވާލިއެވެ. އޭނާއަށް ލިބުނު ސިހުމާއެކު ފައި އަރިއަޅާލަން އުޅުނު ވަގުތު ދެވަނަ އެތި ފަހަރެއް އޭނާގެ ކަންކަށި މައްޗަށް އެރިއިރު އިލްހާމްގެ ގަމީހުގެ ގިރުވާން އޮތީ އެމީހާގެ އަތަށް އޮޅާލެވިފައެވެ. އިލްހާމްގެ މޫނަށް އަރައިގެން ދިޔަ ދިލައާއެކު މޫނުގެ އެއްފަރާތް އައްސިވެގެން ދިޔައެވެ. އޭނާއަށް ކޯތާފަތް މަތީ އަތްއަޅާލެވުނީ ދެލޯ މަރާ ބާރުކޮށްލަމުންނެވެ. އޭނާ ދެލޯ ހުޅުވާލި ވަގުތު ތިންވަނަ ހަމަލާ ވެސް އޭނާގެ ކަންކަށި މައްޗަށް އަރުވާލަމުން ކޮށްޕާލިއެވެ. އިލްހާމް ޅަ ބުޅާ ގަނޑެއްހެން ވިނަގަނޑު މައްޗަށް ގުޅައަކަށް ޖެހުނެވެ. އޭރު އޭނާއާއެކު މުޅި ދުނިޔެ އެނބުރެމުންދާކަން އިހްސާސްވިއެވެ. މޫނު މައްޗަށް އަނދިރިވެ މުޅި މަންޒަރު އަނދިރިވިއެވެ. އޭނާ އަވަސް އަވަހަށް ދެލޯ މަރާ ބާރުކުރަމުން ދެލޯ ހުޅުވާލުމާއެކު މަންޒަރު ސާފުވާ ގޮތްވިއެވެ. އޭނާގެ ހިތުގައި އުފެދިފައިވާ ބިރުވެރިކަމާއެކު އެއީ ކާކުތޯ ބަލާލަން ފުރުޞަތެއް ލިބުނީ އެވަގުތުއެވެ. ކުރިމަތީގައި ރުޅި އައިސް ރަތްވެފައި ހުރި ނިކާލް ފެނުމުން އިލްހާމް އިތުރަށް ބިރުގަތެވެ. ނިކާލްގެ ދެލޮލުން އަލިފާން ކަނި ބުރައެވެ. ދާދި ގާތުގައި ހުރި ޞަފިއްޔާ ވެސް ނުރުހުމާއެކު އިލްހާމަށް ބަލާލީ ދަތްކުނޑި ވިކާލަމުންނެވެ. ނިކާލް ދެއަތް މުށްކަވާ ބާރުކޮށްލަމުން ކައިރިއަށް ޖެހިލި ވަގުތު އިލްހާމަށް ފަހަތަށް ޖެހިލެވުނީ ހިންދިރުވާލަމުންނެވެ. ނިކާލް އެހާ ރުޅިގަދަވެފައި ހުއްޓައި ދުވަހަކު ވެސް ފެނިފައެއް ނުވެއެވެ.\n"ތިކަހަލަ މުޑުދާރު މީހެއް ދުނިޔޭގައި ބަހައްޓާކަށް ވެސް ބޭނުމެއް ނޫން." ކުއްލިއަކަށް ނިކާލް ފުންމައިގެން ގޮސް އިލްހާމްގެ ކަރުގައި ހިފައި ބާރުކޮށްލިއެވެ. އިލްހާމް ސަލާމަތްވުމަށް ތެޅިފޮޅިގަތެވެ. ނިކާލްގެ ވަކިތަކުގެ ދަށުން ސަލާމަތްވުމަށް މަހެއް މަރަށް ތެޅޭހެން ތެޅެންފެށިއެވެ. ނަމަވެސް ކުޑަވެސް ދުލެއް ނުލިބި ނޭވާ ހުސްވަން ދިޔައިރު އިލްހާމް ދެލޯ ބޮޑުވެއްޖެއެވެ. މޫނު މައްޗަށް ލޭ އަރަމުންދާ ކަހަލަ އިޙުސާސެއްވިއިރު އޭނާގެ ލޮލުކުރި މައްޗަށް ސިފަވީ ސަފީނާއެވެ.\n"ނިކާލް. ހަމަމިހާރު ދޫކޮށްލާ." ނިހާ ހަޅޭލަވައިގަތެވެ. "އޭނާ މަރުވަނީ އޭ."\nނިހާއާއި ޞަފިއްޔާ ވެސް ނިކާލް ދުރުކުރަން އުޅުނެވެ. ނަމަވެސް އެކަންވީ ބޭކާރު ކަމަކަށެވެ. އެތަނުގައި ތިބި ތިން އަންހެނުންނަށް ވުރެން ވެސް ނިކާލްގެ ބާރުގަދައެވެ.\n"އޭނަ މަރުވެއްޖެނަމަ މަ ދުވަހަކު ވެސް ނިކާލަށް މާފެއް ނުކުރާނަން. ﷲ ގަންދީ ހުވާކޮށްފައި ބުނަން ނިކާލްގެ ދެއަތުން އޭނަ މަރުވެއްޖެނަމަ ދުވަހަކު ވެސް ނިކާލްއާ މަށެށް ނީންނާނަން." ނިހާގެ އިންޒާރާއެކު އިލްހާމްގެ ކަރުން ނިކާލް ދޫކޮށްލިއެވެ. އިލްހާމް ބާރަށް ކެއްސަމުން އަވަސް އަވަހަށް ނޭވާލަމުން ފަހަތަށް ލޫދެން ފެށިއެވެ. މީހެއްގެ ނޭވާ ހާސްވެގެންދާ ވަގުތު ކުރެވޭނެ އިޙްސާސް އޭނާއަށް މިއަދު ރަނގަޅަށް އިހްސާސް ކުރެވިއްޖެއެވެ. އެދުވަހު ސަފީނާގެ ކަރުބުޑުގައި ލީ ހިތިރަހަ މިއަދު އޭނާގެ ކަރުބުޑުގައި ލައިފިއެވެ.\n"މިކަހަލަ މުޑުދާރު އެއްޗެއް ސަލާމަތްކުރަން ތިވަރުގެ ހުވައެއްކުރަން ތީ ބޮޑު މޮޔައެއް." ނިކާލްގެ ރުޅި މަޑެއް ނުވެއެވެ. "އޭނަ ކުރި ކުށްތަކުގެ ސަޒާއަށް މަރުގެ އަދަބު ހައްޤު."\nބައްޕަ އެފަދަ ރަހުމުކުޑަ ގޮތަކަށް ނިހާއާމެދު އަމަލުކޮށްފާނެކަމަށް ޤަބޫލުކުރަން ވެސް ނިކާލަށް އުނދަގުލެވެ. އެހެނަސް ބައްޕަ ކުށަށް އިޢުތިރާފު ވީ އަޑު އެހީ އޭނާގެ ދެ ކަންފަތުންނެވެ.\n"ނިކާލްގެ ބައްޕައޭ އެއީ." ނިހާއަށް ބުނެވުނެވެ. "މަށަށް މަރާނުލެވިގެނެއް ނޫނޭ އެހުރީ ދުނިޔޭގައި ބަހައްޓާފައި. އޭނާ ކުރި ކުށުގެ ސަޒާ ދޭނީ އަހަރުމެން ނޫންވީމަ."\n"މަގޭ ބައްޕައެއް ނޫން އެއީ. މުޑުދާރު ނަޖިސް ފިރިހެނެއް އެއީ. މަމީ އޭނާގެ ލެޔެއްނޫން. މަށެށް ޤަބޫލެއްނުކުރާނަން މަގޭ ބައްޕަ އެ ފާޑަށް ތެޅޭނެކަމަކަށް. ފުރަތަމަ ދީޕިކާގެ ދަރިފުޅުގެ ހަޤީޤަތް އެނގުނު ދުވަހުވެސް މަށަށް ނުވިސްނުނީ މީނަގެ ނަޖިސްކަން. އެދުވަހު ވިސްނުނުނަމަ. މަށަށް ޤަބޫލުނުކުރެވުނީ އެއްފުޅަށްމަތިން ފުންމާލި ބަކަރި އަނެއް ފުޅަށް މަތިން ވެސް ފުންމާލާނެކަން. އެ ހަޤީޤަތް ޤަބޫލުކުރަން އުނދަގޫވީ މަމީ އޭނަގެ ލޭ ވީމަ. އެކަމަކު ކިހާ ނުބައި ނުލަފާ ޖައްބާރު މީހެއް އެއީ. ނިހާ އެކަންޏެއް ނޫން. ނިހާގެ މަންމަ ބަދުނާމުކޮށް ދަންޖެއްސުވި މީހަކީ ވެސް އެއީ. އޭނާއާ ހުރެ ނިހާއަށް ތި ހުރިހާ ވޭނެއް ތަހައްމަލުކުރަން ޖެހުނީ. ނިހާ މަރާ ހަނގުރާމަ ކުރަންޖެހުނީ މީނަގެ ސަބަބުން. މަމީ ކިހާ ބޮޑު މޮޔައެއް. ނިހާ މިގޭގައި ބަހައްޓައިގެން ވެސް ނުވާނެކަން މަށަށް ނުވިސްނުނީ ކީއްވެގެންތަ؟ މަ ނިހާ ގޮވައިގެން މިގޭން ނުކުމެގެން ނުދިޔައީމަ ލިބުނު ދެރައެއްތީ." ނިކާލްގެ ރަތްވެފައިވާ ދެލޮލުން ކަރުނަ ހިލިގަތެވެ.\n"ދަރިފުޅުގެ ކުށެށް ނޫން އެއީ." ނިކާލްގެ ކޮނޑުމަތީގައި އަތްބާއްވައިލަމުން ޞަފިއްޔާ ބުންޏެވެ. "މަންމަގެ ކުށް. ބައްޕަ މަންމައަށް ބޭވަފާތެރިވީމަ ވެސް މަންމައަށް ބައްޕައާމެދު ވިސްނުނީ. ދަރިފުޅު ނުކުމެގެން މަންމަ ފަހަތުން އަތުވެއްޖެނަމަ ބައްޕަ ނިކަމެތިވެދާނެ ވަރު ވިސްނުނީ. ހަޤީޤަތުގައި މަންމަ ވެސް ހިއެއް ނުކުރަން ބައްޕަ އެހާ ގޯސްވާނެކަމަކަށް. ނިހާގެ މުޅި ދިރިއުޅުމުގައި އަލިފާން ޖަހަމުން އޭނާ އެ އަންނަނީ އެންމެ ކުޑައިރުން ސުރެން. ނިހާގެ ބައްޕައާއި މަންމަގެ ވެސް ޤާޠިލަކީ އެއީ."\nޞަފިއްޔާ ބުނި ވާހަކައެއް ނިހާއަށް އަނގަމަތީ އަތް އަޅާލެވުނެވެ. ބައްޕަގެ ކުއްލިމަރުގެ ފަހަތުގައި ވެސް ވަނީ އިލްހާމް ހެއްޔެވެ؟\n"އާނ. ދަރިފުޅާ ނިހާ." ޞަފިއްޔާ ނިހާ ގާތަށް ޖެހިލަމުން އަސަރާއެކު ބުންޏެވެ. "ދަރިފުޅު ބައްޕަ މަރުވެގެން ދިޔައީ ގުދުރަތީ މަރެއްގެ ސަބަބުންނެއް ނޫން. ވަސީމް މަރާލީ ސިހުރުހަދައިގެން. ދައްތައަށް މިއަދު ހުރިހާ ހަޤީޤަތެއް ވެސް އެނގިއްޖެ. ސަފީނާ ކޮއްކޮގެ ވެސް އެއްވެސް ކުށެށް ނެތްކަން ވިސްނިއްޖެ. ކުށެށް ނެތް ކޮއްކޮއަށް ވެސް އަނިޔާ ދެވުނީ އެ ނުލަފާ ފިރިހެނާގެ ސަބަބުން. ދަރިފުޅާ ދައްތައަށް މަޢާފުކުރޭ. ދަރިފުޅު މަންމަގެ މަރުގެ އަސްލު ސަބަބަކީ ވެސް ދައްތަ. ސަފީނާ ކޮއްކޮ އެ ދުވަހު ދެއްކި ވާހަކަތައް މި ދައްތަ ޤަބޫލުނުކުރީމަ ކޮއްކޮއަށް އެހާލު ޖެހުނީ. ދައްތައަށް މަޢާފުކުރޭ."\nޞަފިއްޔާ އެ ހިސާބަށް ބުނިއިރު އޭނާއަށް ރަނގަޅަށް ވެސް ރޮވިއްޖެއެވެ. ބައްޕަގެ މަރުގެ ހަޤީޤަތް އެނގުމުން ނިހާގެ ދެލޮލުން ކަރުނަ އޮހެންފެށިއެވެ. ޞަފިއްޔާ މަޢާފަށް އެދެމުން ނިހާގެ ގައިގާ ބާރަށް ބައްދައިގަތެވެ. ސަފީނާގެ މަރުގެ ހަޤީޤަތް އެނގުމުން ޞަފިއްޔާގެ ހިތަށް ވަނީ ފުން އަސަރުތަކެއް ކޮށްފައެވެ. އެދުވަހު ސަފީނާ ރުއިރުއިމާއި ކުރި އާދޭސް އޭނާގެ ލޮލަށް ފެންނަ ކަހަލައެވެ. ނަމަވެސް އެދުވަހު ޞަފިއްޔާގެ ހިލަ ހިތަށް ރަހުމުނުވަނީއެވެ. އިލްހާމް ހަދާފައިވާ ސިހުރުގެ ސަބަބުން އިލްހާމަށް މާބޮޑަށް އިތުބާރުކުރެވުމުން އޭނާގެ މުޅި ދިރިއުޅުން ބަރުބާދު ވެއްޖެއެވެ.\nމިއަދު ޞަފިއްޔާ ނިކާލާއެކު އެގެޔަށް އައިއިރު ވެސް އޭނާއަށް ވަނީ އިލްހާމް ވަންހަނާ ކުރި ހުރިހާ ސިއްރެއް އެނގިފައެވެ. ސަފީނާ ކޮއްކޮ ދުނިޔޭގައި ކޮއްކޮ އުޅުނު ހާލު އޭނާއަށް އެނގުނީ ކޮއްކޮ ލިޔެފައިވާ ޑައިރީންނެވެ. އެ ފޮތް އޭނާއަށް ފެނުނީ ސަފީނާ ދިރިއުޅުނު ކޮޓަރި ސާފުކުރުމުގެ ތެރޭގައި އެ ކޮޓަރި އަލަމާރި ދަށުންނެވެ. ސަފީނާ ކޮއްކޮއަށް ކުރި ޖިންސީ ގޯނާތައް އެނގުމުން ކޮއްކޮ ޤާޠިލަކީ ވެސް އިލްހާމްކަމަށް ޤަބޫލުކުރެވުނެވެ. އެޔާއެކު ނިހާއަށް ދިމާވި ހިތްދަތި ހިތާމަވެރި ހާދިޘާގެ ފަހަތުގައި ވެސް ވާނީ އިލްހާމްކަމަށް އޭނާ ޝައްކުކުރިއެވެ. އެ ޝައްކު ޔަޤީންނަށް ވީ އިލްހާމްގެ ދުލުން އިވުނު އިޢުތިރާފުންނެވެ.\n"ދައްތައަށް މަޢާފުކުރޭ." ޞަފިއްޔާ ރޮމުން ދިޔައެވެ.\nކުއްލިއަކަށް އިލްހާމް ސަލާމަތްކުރާށޭ ކިޔައި ހަޅޭލަވައިގަތް އަޑުއިވުނެވެ. ލިބުނު ސިހުމާއެކު ޞަފިއްޔާއާ ނިހާ ދުރަށް ޖެހިލަމުން ބަލާލިއެވެ. އޭރު ނިކާލް އިލްހާމް ދަމާފައި ގެންދަނީއެވެ. އިލްހާމްގެ ގަމީހުގެ ގިރުވާން ނިކާލްގެ އަތަށް އޮޅާލައިގެން ބިންމަތީގައި ދަމަމުން ނިކާލް ބޭރަށް ނުކުތެވެ. އަދި މަގުމަތީގައި އަޅާފައި އޮތް ތާރުގަނޑު މަތީގައި ދަމަމުން ޕޮލިސް ސްޓޭޝަނާއި ދިމާއަށް މިސްރާބު ޖެހިއެވެ. ނިހާ ދުވެފައި ގޮސް ނިކާލް ހިފެހެއްޓިއިރު ޚަބަރުދަބަރު އޮޅުންފިލުވުމަށް މަގުމައްޗަށް މީހުން ޖަމާވާން ފަށައިފިއެވެ.\n"ދޫކޮށްލާ އޭނަ ގައިން." ނިހާ އަމުރުކުރިއެވެ. "ގޭގެއިން މީހުން ނުކުންނަނީއޭ."\n"އޭނާގެ ފުރާނައަށް ގެއްލުމެއް ނުދޭނަން. މިކަމަށް ނިހާ ހުރަސް ނާޅާ. މި ލަދުވެތިކަމާ އޭނަ ކުރިމަތިލާން ޖެހޭނެ." ނިކާލް ދަތްޕިލައަށް ބާރުލަމުން ބުންޏެވެ. "މަށަށް ރަނގަޅީ ވެސް މުޅި ރަށުގެ ރައްޔިތުން އެއްވިއްޔާ."\nނިކާލް މަޑުކުރުމެއްނެތި ހިނގައިގަތެވެ. ނިހާ މިފަހަރު ހުއްޓުވާކަށް ނޫޅުނެވެ. އޭނާއަށް ރަނގަޅީ އެގޮތެވެ. ވީހާ ވެސް ބޮޑަކަށް އިލްހާމް ފަޟީޙަތްވެ، ލަދުގަތުމެވެ.\n"ދަރިފުޅާ ބައްޕައަށް މަޢާފުކުރޭ. ބައްޕައަށް ރަހުމުކުރޭ." އިލްހާމް އާދޭސްކުރިއެވެ. ގިސްލައި ރުޔެވެ. މަޢާފަށް ވެސް އެދުނެވެ. އެހެނަސް ނިކާލްގެ ހިތަށް ރަހުމެއްނުވަނެވެ. އޭނާ އިލްހާމްގެ މޫނަށް ބަލައިވެސް ނުލައި ތާރުގަނޑުމަތީ ދަމަމުން ގެންދިޔައެވެ.\n"ޞަފިއްޔާ މަ ސަލާމަތްކޮށް ދީ. އިންޝާ. ނިހާ." އިލްހާމް ރޮމުން އެންމެނަށް ގޮވިއެވެ. "ދަރިފުޅުމެންނޭ. ބައްޕައަށް ތިހެން ނުހަދާ. ބައްޕަ ޖަލަށްދާކަށް ބޭނުމެއްނޫން. އެއްފަހަރެއް ކަމަށް މަޢާފުކުރޭ. މާތްﷲއަށް ޓަކައި މަ ދޫކޮށްލާ. ހެޔޮނުވާނެ."\nމިއަދު އިލްހާމް ރޮމުން އާދޭސްކުރަމުންދާ އަޑުއަހާނެ އެކަކު ވެސް ނެތެވެ. ނިހާއަށް އެ އަޑުތަކުން ހިތްހަމަޖެހުން ލިބުނެވެ. ފަނޑުގޮތަކަށް އޭނާ ހިނިތުންވެލިއެވެ.\n"ފިރުޢައުނު ވެސް ޣަރަގުވެގެންދިޔަ ވަގުތު ﷲ މަތިން ހަނދުމަކުރި. ކަލެޔަށް ވެސް ތިވަނީ ހަމައެހެން." ނިހާ ހިތާހިތުން ބުނެލިއެވެ.\nބާރު ދުވެލީގައި އައި ޕޮލިސް ޖިޕް މަޑުކޮށްލީ ނިކާލްގެ ކުރި މައްޗަށެވެ. ނިކާލް ވަގުތުން ހުއްޓުނެވެ. ލަތްކަކަށް އިލްހާމް ކޮޅަށް ނެގިއެވެ. އަދި ޖިޕުގެ ދޮރު ހުޅުވާލައިފައި ނުކުތް ފައިރޫޒްގެ ފައިބުޑަށް ކޮއްޕާލިއެވެ.\n"ނިހާގެ އިއްފަތްތެރިކަން ނަގާލުމުގެ ކުށުގައި މީނަ ވެސް ބައިވެރިވި. ހައްޔަރުކުރޭ މީނަ." ނިކާލް ބާރަށް ބުންޏެވެ.\nފައިރޫޒްމެން އައީވެސް އިލްހާމް ހައްޔަރުކުރުމަށް ބޭނުންވާ އަމުރު ހިފައިގެންނެވެ. ޑީއެންއޭ ރިޕޯޓުން އިލްހާމްގެ މައްޗަށް ކުށް ސާބިތުކުރެވިގެންދާނެކަން އެނގުމުން ނިހާ ބަޔާން ދޭނެ އިރަކަށް އިންތިޒާރުކުރަން ފައިރޫޒް ބޭނުންނުވީއެވެ. އޭނާ ކޯޓު އަމުރު ދައްކާލުމަށްފަހު އިލްހާމްގެ އަތުގައި ބިޑި އެޅުވިއެވެ. އަދި އިލްހާމް ރޮއިރޮއި ހުއްޓައި ޖިޕްގެ ތެރެއަށް ކޮށްޕައިލިއެވެ.\n"އިލްހާމް ހައްޔަރު މިކުރެވުނީ ނިހާ ރޭޕްކުރުމުގެ ކުށުގައި. ނިހާ މަރާލަން އުޅުމުގެ ކުށުގައި އަދި ޑޮކްޓަރަށް ރިޝްވަތު ދީގެން ނަޒީލް ސަލާމަތްކުރުމަށް ރިޕޯޓު ބަދަލުކުށުގައި. މި ހުރިހާ ކުށެށްގެ ތުހުމަތުގައި ތަޙުޤީޤަށް ބަންދުކުރެވިފައި ވަނީ." ކޯޓު އަމުރުގައި ވާހަކަތައް ކުރުގޮތަކަށް ފައިރޫޒް ބުނެދިނެވެ.\nޕޮލިސް ޖިޕް ދިޔުމުން ނިކާލް އެނބުރި އައީ ގެއަށެވެ. ނިހާމެން އުނދޯލި ކައިރީގައި ތިއްބެވެ. ނިކާލް ފެނުމާއެކު ނިހާ ދުވެފައި ގޮސް އޮޅުލައިގަތެވެ.\n"ޕޮލިހުން ބައްޕަ ހައްޔަރުކޮށް ގެންގޮސްފި." ނިކާލް އައިސްފައިވާ ރުޅި ފިނިވުމާއެކު އޭނާގެ ލޮލުން ހޫނު ކަރުނަ ހިފެހެއްޓުމެއްނެތި ފައިބަން ފެށިއެވެ. ބައްޕަ ގެންދިޔަ ވަގުތު އޭނާގެ ހިތަށް ވަރަށް އަސަރުކުރިއެވެ. ބައްޕަގެ ދެލޮލުން ފެނުނު އާދޭސް އޭނާއަށް މިހާރު ވެސް ފެނެއެވެ. ދެރަވާން ބޭނުންނުވި ނަމަވެސް އޭނާ ދެރަވެއެވެ. ބައްޕަ ޖަލުގައި އުޅޭނެ ހާލާމެދު ވިސްނެއެވެ. ނަމަވެސް އޭނާއަކީ ކުށްވެރިނަށް އަދަބު ދިނުމުގައި ފަސްޖެހޭނެ މީހެއް ނޫނެވެ. ބައްޕަ ވިޔަސް މަންމަ ވިޔަސް ފަރުވާލެއް ނެތެވެ.\nއިލްހާމް ހައްޔަރުކުރެވުމާއެކު ނިހާ ޕޮލިހަށް ބަޔާން ދިނެވެ. އިލްހާމާއި އިބްރާހީމްބެ ކަންތައްކުރި ގޮތް ކިޔައިދިނެވެ. އަދި އެމީހުންނާ ދެކޮޅަށް ލިބުނު އެންމެ ބޮޑު ހެކި ޕޮލިހުންނާ ހަވާލުކުރިއެވެ. ނިހާއަށް އިންސާފު ހޯދައިދޭނެކަމުގެ ޔަޤީންކަން ފައިރޫޒް ދިނެވެ. ވަރަށް ހަލުވިކޮށް މައްސަލަތަކުގެ ތަޙުޤީޤުހިންގައި ދަޢުވާކުރުމަށް ފޮނުވުނެވެ. ދެމަސް ދުވަހުގެ ތެރޭގައި އިލްހާމާއި އިބްރާހީމްބެގެ މައްޗަށް ކުށް ސާބިތުވެ ޖަލަށްލުމަށް ހުކުމްކުރެވުނެވެ. އެންމެ ކުށަކަށް ނޫނެވެ. އިބްރާހީމްބެއާއި އިލްހާމްގެ މައްޗަށް ކޮންމެ މީހެއްގެ މައްޗަށް 03 ދަޢުވާ އުފުލުނުއިރު އެ ތިން ދަޢުވާ ވެސް ސާބިތުވިއެވެ. ނިހާގެ އިއްފަތްތެރިކަން ގަދަކަމުން ފޭރިގަތް ވަގުތު އިބްރާހީމްބެ ހުރީ މަސްތުގެ ހާލުގައިކަމަށްވުމުން އޭނާގެ މައްޗަށް މަސްތުވާތަކެތި ބޭނުންކުރުމުގެ ކުށް ވެސް ސާބިތުވިއެވެ. ކޯޓުން ހުކުމް ކުރެވުނު ދުވަހަކީ ނިހާގެ ހަޔާތުގައި އައި އުފާވެރި ދުވަސްތަކުގެ ތެރެއިން އެއް ދުވަހެވެ.\nއިލްހާމް ހައްޔަރު ކުރި ފަހުން އާއިލާގެ ފަރާތުން އެއްވެސް މީހަކު އޭނާއާ ބައްދަލުކުރާކަށް ނުދެއެވެ. އެހެނަސް ހުކުމް ކުރެވުނު ދުވަހު އޭނާއާ ބައްދަލުކުރުމަށް މީހަކު އައި ވާހަކަ ބުނުމުން އޭނާގެ ހިތް އަވަސްވިއެވެ. އިންތިޒާރުގައި އިންދައި އެ ތަނަށް އައީ ނިހާއެވެ. އިލްހާމްގެ މިލާ މޯޅިވެފައިވެ، ވަޅުޖެހިފައިވާ މޫނު ފެނުމުން ނިހާއަށް ހިތްހަމަޖެހުން ލިބުނެވެ.\n"ކަލޭ ލެވޭވަރުގެ ޖަލެއްހުރިކަން ކަލެޔަށް ވިސްނިއްޖެދޯ؟" ނިހާ ހީނގަތެވެ. "ދެން އުމުރު ދުވަހަށް ތި ގޮޅީގައި އޮވެލާ. މިތަނުން ސަލާމަތްވާން ހިތަށް ވެސް ނާރުވާތި. މިތަނުން ސަލާމަތްވެގެން އެނބުރި އަތުވެއްޖެނަމަ ފުރާނަ ދަމައިގަންނާނަން. މީ މަ ބުނެލާ ވާހަކައެއް ނޫން. މީ ކަލެޔަށް ދޭ އިންޒާރެއް."\nއިލްހާމް ބަހެއް ނުކިޔައެވެ. އިސްޖަހައިލައިގެން ހުރީއެވެ. ނިހާ އެތަނަށް އައީ އިލްހާމަށް މަލާމާތްކޮށް ލަދުގަންނުވާށެވެ. އަދި އޭނާގެ ހިތުގެ އެންމެ ފުނުގައި ވަޅުލާފައިވާ ސިއްރެއް ބުނެލާށެވެ. އެ ސިއްރު ނިހާ ހާމަކުރުމާއެކު އިލްހާމް މަޑުމަޑުން އިސްއުފުލާލިއިރު ނިހާ ބުނި އެއްޗެއް ޔަޤީންނުވެފައި ހުރި ކަހަލަ ލިސާންތަކެއް އެ މޫނުން ފައުޅުވިއެވެ. އަނެއްކާ ވެސް ނިހާ އެ ސިއްރު ހާމަކުރުމާއެކު އިލްހާމްގެ ދެލޯ ބޮޑުވެގެން ދިޔަ މަންޒަރު ނިހާއަށް ފެނުނެވެ. ނިހާ އަނެއްކާ ވެސް ހީނގަތެވެ.\n"މިހާރު ކަލެޔަށް ވިސްނޭނެ ކަލޭ މަރާލާކަށް ވެސް މަ ފަހަކަށް ނުޖެހޭނެކަން." ނިހާ ދަމުން ބުނެލިއެވެ. "އަދި ކަލޭގެ ބެސްޓް ފުރެންޑް ގާތުގައި ވެސް މި ވާހަކަ ބުނެލާތި."\nބާބު 21 – އެ ސިއްރު\n*ހަތަރު އަހަރު ފަސް*\nއާދުވަހަކަށް އިރުއެރިއެވެ. ދުނިޔެ މައްޗަށް އަލިކަން ފެތުރިގަތެވެ. މަޑުމަޑުން އިރުގެ އަލިން ބިންތައް ހޫނުކުރުވަމުން ދިޔައެވެ. އިރުގެ އަލި ކުޑަދޮރުގެ ބިއްލޫރި ގަނޑުން ފުރޭނިގެން ގޮސް ނިކާލްގެ މޫނަށް އެޅުނެވެ. ނިދިފައި އޮތް ނިކާލަށް ހޭލެވުނެވެ. ލޯ މައްޗަށް އަތް ހުރަސްކޮށްލަމުން އަނެއް ފަރާތަށް އެނބުރުނެވެ. ރަޖާގަނޑުގެ ތެރޭގައި ރަނގަޅަށް ހަމަޖެހިލުމަށްފަހު ދެން އެއްވެސް ހަރަކާތެއް ކުރި ތަނެއް ނުފެނުނެވެ. ފުން ނިންޖަކަށް ގެނބިގެން ދިޔަ ކަހަލައެވެ. ދޮރުފޮތިގަނޑު ކަހާލައިގެން ކުޑަދޮރުކައިރީ ނިހާ ހުރީ ނިކާލް އެއްވެސް ހަރަކާތެއް ކުރޭތޯ ފާރައަށެވެ. ފަސް މިނެޓު ފާއިތުވެގެން ދިޔައެވެ. އެންމެފަހުން ނިހާ ބޮލުގައި އޮޅާފައިވާ ތުވާލި ނައްޓުވާލަމުން ގޮނޑި މަތީގައި ތުވާލި ބޭއްވިއެވެ. ތެތް އިސްތަށިގަނޑު އެއްފަރާތަކުން މޭމައްޗަށް ގެނެސް ނިކާލްގެ މޫނާ ދިމާއަށް ގުދުވިއެވެ. އޭނާއަށް ހެވިދާނެތީ ހުރީ ދެތުންފަތް ފިއްތާ ބާރުކޮށްލައިގެންނެވެ. ކުއްލިއަކަށް ނިކާލް ދެލޯ ހުޅުވައިލަމުން ނިހާގެ އުނަގަނޑު ބައްދައިގަތެވެ. އެނދުމައްޗަށް ވައްޓައިލަމުން އޭނާގެ ދެއަތުގެ ތެރޭގައި ހައްޔަރުކޮށްލިއެވެ.\n"އައްދޯތް. ތަދުވޭ. ދޫކުރޭ ހަމަ މިހާރު." ނިހާ ދެއަތުން ތަޅައިގަތެވެ.\n"ޖެއްސުންކުރަންޏާ ބޮނޑިއެއް އަޅާފަ ދޫކޮށްލާނީ." ނިކާލް ލާނެއް ގޮތަކަށް ބުންޏެވެ. "ހޭލައްވާލައިފިވިއްޔާ."\n"ވަރަށް ފޫހިވޭ ފިރިމީހާ." ނިހާ ބާރަށް ހީނގަތެވެ.\n"ވަރަށް ލޯބިވޭ އަނބިމީހާ." ނިހާގެ ތުންފަތުގައި ލޯބިކޮށްލަމުން ނިކާލް ބުންޏެވެ.\nނިކާލާއި ނިހާގެ ކާވެނި ކުރެވުނީ އިލްހާމްގެ މައްޗަށް ކުށް ސާބިތުވެ ޖަލަށް ލެވުނުތާ ހަފްތާއެއްހާ ދުވަސް ފާއިތުވީ ފަހުންނެވެ. އޭގެ ފަހުން އެ ދެމަފިރިން އުޅެމުން އައީ އުފާވެރި ހިތްހަމަޖެހޭ ދިރިއުޅުމެކެވެ. ބައްޕަގެ "ސުނޯހައުސް"ގައި އުޅެން ބޭނުން ނުވުމުން މަންމަގެ ގޯތި އާދައިގެ ފެންވަރަކަށް ހަދައިގެން އެގެޔަށް ބަދަލުވިތާ އަދި މިވީ އެންމެ ދެ އަހަރެވެ.\nގޯތި ތެރޭގައި ހައްދާފައިވާ ބޮޑު ފޭރުގަސް ދޮށަށް ފައިބައިފައިވާ ފަތްތައް އެއްކުރަން ޞަފިއްޔާ އުޅުނެވެ. އަވަސްއަވަހަށް ފަތްތައް އެއްކުރަމުން ދިޔައިރު މުޅި ހިސާބު އޮތީ ދުންގަނޑެއްހެން ހިރަފުހުން ބޯވެފައެވެ. ގޯތި ތެރެއަށް ކުޑަ ފިރިހެން ކުއްޖަކު ނުކުތީ ޞަފިއްޔާ އެ މަސައްކަތުގައި އަވަދިނެތި އުޅެނިކޮށެވެ. އެއީ ނިކާލާއި ނިހާގެ ތިން އަހަރުގެ ދަރިފުޅު ކައިޝްއެވެ. ކައިޝްއަކީ ވަށް މޫނަކާއި އަލި ހަންގަނޑެއް ލިބިފައިވާ ކުއްޖެކެވެ. ކުޑައިރު ވެސް އޭނާގެ ބައްޕަގެ ސިފަތައް ހުރީ ފެންނާށެވެ. ނިކާލްގެ ވަށް މޫނާއި އެއްވެސް ތަފާތެއްނުވާ ދެލޮލާއި ދިގު ނޭފަތެވެ. ނިހާގެ ފުށުން ކައިޝްއަށް ލިބިފައިވަނީ ހަމައެކަނި ފަން އިސްތަށިގަނޑެވެ.\n"ދަރިފުޅާ ކައި. ވަރަށް ހިރަފުސް. މިކޮޅަށް ނާންނާތި." ޞަފިއްޔާ އެހެން ބުނުމުން ކައިޝްގެ އަތުގައި އޮތް އިންޓޯލް ހަމުގެ މަތި ނަގަމުން ދުއްވައިގަތީ ގޯތީގެ ކަނެއްގައި ހުރި ދޮންވެލި ފުންޏާ ދިމާއަށެވެ.\n"ދަރިފުޅާ ކައި." ޞަފިއްޔާ އަތްގަނޑުން ފަތްތައް ފުންޏަކަށް ޖަހަމުން ގޮވައިލިއެވެ. "ވެލިގަނޑަށް ނާރާތި. މިހާރު ސުކޫލަށްދާ ގަޑިވެސް ޖެހެނީ. ހަޑިވެއްޖެއާ ސުކޫލަކަށް ނުގެންދެވޭނެ."\nކައިޝް އެނބުރި ބަލާލީ މައުސޫމް ގޮތަކަށެވެ. އޭނާ މަޑުމަޑުން ޞަފިއްޔާއާ ދިމާއަށް ދިޔައެވެ.\n"މާމާ. ވޯޓާ ބޯން." ކައިޝް ތުންބޮޑުކޮށްލައިފައި ޝަކުވާކޮށްލީ އަތުގައި އޮތް ހަންފުޅި ތަޅުވާލަމުންނެވެ. "ހުސްވަނީ."\n"މާމަ ބުނަމެއްނު. ވޯޓާ ބޯން ނުކިޔާނޭ." ޞަފިއްޔާ ބުންޏެވެ. "ފެން ބޯން ކިޔާނީ."\n"މާމާ ފެންބޯން." ކައިޝް ތުން އޫކޮށްލަމުން ލަސްލަހުން ބުންޏެވެ. ޞަފިއްޔާއަށް ހެވުނެވެ. ކުޑަކޮށް ދިގުކޮށްލެވިފައިވާ ކައިޝްގެ ފަން އިސްތަށިގަނޑު ހާވާލަމުން ފުޅި އަތުލިއިރު އޭގައި އެންމެ ފެންފޮދެއް ވެސް ނެތެވެ.\n"ދޭބަލަ މަންމަ ގާތަށް. މިހާރު ހޭލާ އުޅޭނެ." ޞަފިއްޔާ އެހެން ބުނުމާއެކު "މަންމީ. މަންމީ" ގޮވަމުން ކައިޝް އެތެރެއަށް ދުއްވައިގަތެވެ.\nމާނޭވާ ލަމުންދިޔަ ނިކާލް އެނދުން ތެދުވެ ތުވާލިގަނޑު އޮޅާލިއެވެ. އަދި ނިހާއާ ދިމާއަށް ބަލާލަމުން އެއްލޯ މަރާލިއެވެ. ނިހާ ރަޖާގަނޑު ތެރޭގައި ބޮނޑިވެލިއިރު ތުންފަތްމަތީގައި ލަދުރަކި ހިނިތުންވުމެއް ވިއެވެ.\n"މިގޮތަށް ކަސްރަތު ލިބެންޔާ މި ބަނޑެއް ނުނުކުންނާނެ." ނިކާލްގެ ގޮޅި އަރާފައިވާ ބަނޑުގެ ހަރު މަސްތަކުގައި ޖަހައިލަމުން ބުންޏެވެ. "ޖިމް ބޭނުމެއް ވެސް ނުވާނެ."\n"ޖިމްއަށް ދިޔުން ހުއްޓަންވީނު ދެން." ނިހާ ޖެއްސުމުގެ ރާގެއްގައި ބުންޏެވެ.\n"ނިހާއަށް ކޮންމެ ދުވަހަކު ކަސްރަތުކޮށްދެވެންޏާ ހުއްޓާލަފާނަން." ނިކާލް ސަމާސާކޮށްލިއެވެ.\nއެވަގުތު ކުޑަކުޑަ ކައިޝް މަންމިއަށް ގޮވަމުން ދޮރު ހުޅުވާލިއެވެ. ނިކާލް ދޮރާ ދިމާއަށް ބަލާލައިފައި އެނދަށް ފުންމައިލަމުން ދެމިގަތީ ރަޖާގަނޑު ތެރެއަށެވެ. އަދި ދެމީހުން އެއްކޮށް ރަޖައިން ނިވާވެލިއެވެ. މަންމަ ހީ ގަތް އަޑު ކައިޝްއަށް އިވުނެވެ. ކައިޝް އެނދާ ކައިރިވެލަމުން މަންމައަށް ގޮވަމުން ރަޖާގަނޑުގައި ހިފައި ދަމާލިއެވެ. ނިކާލް އެތެރެއިން ހިފަހައްޓައިގެން އޮތުމުން ރަޖާގަނޑު ކެހިގެން ނުދިޔުމުން ކައިޝް ކުސްތަޅާލިއެވެ.\n"ޕޮއް." ނިކާލް ރަޖާގަނޑު ތެރެއިން ބޯ ދިއްކޮށްލިއެވެ. ކައިޝް ދިޔައީ ސިހިގެންނެވެ. ނިކާލް ދެލޯ ބޮޑު ކުރަމުން ވައްތަރެއް ޖައްސައިލުމުން ކައިޝް ބާރަށް ހީގަތެވެ. ކުދިކުދި އަންނާރު އޮއްތަކެއްފަދަ ދަތްތައް ފެނުމުން ނިހާއަށް އޮވެވުނީ ހިނިތުންވެލައިގެން އެ މަންޒަރު ބަލާށެވެ. ހުވަފެނަކުން ވެސް ނުފެންނަހާ އޭނާ ދިރިއުޅުން އުފާވެރިއެވެ.\n"ބައްޕި ކީއްކުރަނީ؟" ކައިޝް ދެއަތް ދިއްކޮށްލަމުން ބުންޏެވެ.\n"މިއުޅެނީ ކައިއަށް ބޭބީއެއް ހޯދަދޭންވެގެން." ނިކާލް ކައިޝް އުރާލަމުން ބުންޏެވެ. "ބައްޕި އެ މަސައްކަތް ނިންމާލިތަނުން ދަރިފުޅު ތި އައީ."\n"ދެން ނިކާލް." ނިހާ ދެލޯ އަޅާލަމުން ނިކާލްގެ ކޮނޑުމަތީގައި ޖެހިއެވެ.\n"ކީއްތަވީ؟" ނިކާލް ބުންޏެވެ. "ކައި ބޭނުންދޯ ބޭބީއެއް."\nކައިޝް ނިކަން އުފާވެފައި ބޯ ޖަހައިލިއެވެ. ނިކާލްގެ އަތުން ވީއްލިގަނެގެން އެނދުމަތިން ތިރިއަށް ފުންމާލިއެވެ. އަދި މާމައަށް ގޮވަމުން ކޮޓަރިން ނުކުންނަން ދުއްވައިގަތެވެ.\n"މިހާރު އެ ދިޔައީ މަންމަ ގާތު ބުނަން." ނިހާ އެނދުން ތެދުވެލިއެވެ.\nނިކާލް އައިސް ނިހާގެ ފަހަތުން ބައްދައިލިއެވެ. ކޮނޑުގައި ދަތްދޮޅި އަޅުވައިލައިގެން ހުރެ ރޭގައި އޭނާއަށް ފެނުނު ހުވަފެނެއްގެ ވާހަކަ ކިޔައިދިނެވެ. އެ ހުވަފެނުގައި ނިހާ ވަރަށް ބޮޑުކަމެއް ސިއްރުކޮށްގެން އުޅެނިކޮށް ނިކާލަށް ފަޅާއަރައި ދެމީހުން ގުޅުން ކެނޑިގެން ދަނީއެވެ. ހުވަފެން ކިޔައިދިން ވަގުތު ނިހާގެ މޫނަށް ވެރިވި ނުތަނަވަސްކަން ނިކާލަކަށް ނުފެނެއެވެ. ނިކާލް އެދުނީ އޭނާއަށް ދުވަހަކު ވެސް ކަމެއް ސިއްރު ނުކުރުމަށެވެ. ނިހާ ބޯ ޖަހައިލުމަކުން ޖަވާބު ދިނުމުން ނިކާލް ގޮސް ވަނީ ފާޚާނާއަށެވެ.\n"ސޮރީ." ނިހާ މަޑުމަޑުން ބުންޏެވެ. "މަށަށް މަޖުބޫރުވީ. ކޮންމެ ހާލެއްގައި ވެސް ބޭނުންވީ ބަދަލު ހިފަން. އަހަރުމެންނަށް މިއަދު ހަމަޖެހިގެން މި އުޅެވެނީ ވެސް އެ އިލްހާމް ފެންނަންނެތީމަ. އެހެންވީމަ މަށަށް ކަންކުރެވުނު ގޮތް ގޯހެއް ވެސް ނޫން."\nނިހާގެ ހަނދާނަށް އައީ ސަތާރަ ވަރަކަށް އަހަރު ކުރީގައި ހިނގައި ދިޔަ ހާދިޘާއެވެ. މަންމަ ނުލަފާ ދެ ފިރިހެނުންގެ ޝިކާރައަކަށް ވެ ނެތިދިޔަ ގޮތެވެ. މަންމައަށް އިންސާފު ނުލިބުމުން ނިހާ ދިރިއުޅުމައިގެން ކުރިޔަށް ދިޔަ ނަމަވެސް އޭނާގެ ހިތުގައި ބަދަލުހިފުމުގެ ރޫޙު އަބަދުވެސް އޮތެވެ. އިލްހާމަށް ޖެއްސުންކޮށް ރުޅި އެރުވުމަށް ހިތް އެދުނެވެ. އޭނާ އައީ ވެސް އެގޮތަށް އަމަލުތައް ބަހައްޓަމުންނެވެ. ހަމައެޔާއެކު އިލްހާމް ހިތުން ފިލައިގެން ނުދާވަރުގެ ބޮނޑިއެއް ދިނުމަށް ރާވަމުންނެވެ. އޭނާ އިންތިޒާރު ކުރަމުން ދިޔައީ ރަނގަޅު ދަނޑިވަޅަކަށެވެ. އިބްރާހީމްބެގެ ހަޤީޤަތް އެނގުމާއެކު އޭނާގެ ރޭވުމަށް އަމަލީ ސިފަ ގެންނަން ނިންމިއެވެ. އެއް ގާގަނޑުން ޖަހައި ދެ ދޫނި މަރާލެވޭވަރުގެ ބޮޑު މަޅިފައްޗެށް ނިހާ ހެދިއެވެ. އިބްރާހީމްބެ އޭނާއަށް ބަލާ ވަހުޝީ ނަޒަރުގެ ސަބަބުން އެ މަޅި އެ ދެމީހުންގެ ކަރަށް މަހާލުމަށް އިތުރަށް ފަސޭހަވެގެން ދިޔައެވެ. ދެން އެކަމުގައި އެންމެ ބޮޑު ދައުރެއް އަދާކޮށް ދިނީ އެ ދުވަހު އިލްހާމާއި އިބްރާހީމްބެ ބުއި ސައި ތަށްޓަށް ނިހާގެ ދެއަތުން ލީ ބޭސް ގުޅައެވެ. އެއީ އެމީހުންގެ ފިރިހެންހަށިތަކަށް ބާރު ފޯރުވާވަރުގެ ބާރުގަދަ ބޭހެކެވެ. އެ ބޭހުގެ އަސަރުކޮށް އެ ދެމީހުންގެ ނިޔަތް ވެސް ގޯސްވީއެވެ. އެދުވަހު ނިހާ ލައިގެން އުޅުނު ހެދުންތަކަކީ އެ މަޅިފައްޗަށް އެ ދެމީހުން ލެވުމަށް ނިހާ ބޭނުންކުރި އިތުރު ހަތިޔާރެކެވެ. ތެދުތެދަށް ބުނަންޏާ ނިހާ އެ ދުވަހު ދެ ފިރިހެނެއްގެ ޝިކާރައަކަށް ވީ ކީ ނޫނެވެ. ނިހާ އަމިއްލަ އިޚްތިޔާރުގައި އެމީހުންގެ އަތްދަށުވީއެވެ. މަންމަގެ މަރުގެ ބަދަލުހިފުމަށް ނިހާ އަމިއްލަ ދެއަތުން އަބުރާއި އިއްޒަތް ވެއްޔާލައި މޮޑުނަ ދިނީއެވެ.\nއެ ހަޤީޤަތް އެނގޭ އެންމެވެސް ދެކޭނީ ނިހާއަކީ ވަރަށް ގޮތްކުޑަ އަގެއް ނެތް އަންހެނެއް ގޮތުގައެވެ. ނަމަވެސް ނިހާގެ ނަޒަރުގައި އޭނާގެ ނިންމުން ގޯހެއްނޫނެވެ. އޭނާއަށް ދިމާވި މަރުގެ ހަމަލާއިން ސަލާމަތްވެ، ދުނިޔޭގައި އުޅުމުގެ ފުރުޞަތު ލިބުމުން ވެސް އޭނާއަށް ހެދުނީ ކިހާ ބޮޑު ގޯހެއްކަން ޤަބޫލެއްނުކުރެއެވެ. އޭނާ އެއިން އެއްވެސް ކަމަކާއި ހިތާމައެއް ނުކުރެއެވެ. އޭނާ ވަނީ އުފަލެވެ. މަންމަގެ ދެ ޤާޠިލުން ވެސް އަބަދުގެއަބަދަށް ޖަލަށް ލެވިއްޖެއެވެ. މިހާރު ނިހާ އުފާވެރިކަމާއެކު ދިރިއުޅުން ވޭތުކުރަމުން އެދަނީ އެ ހަޤީޤަތް ނިކާލަށާއި މުޅި ދުނިޔެއަށް ސިއްރުކޮށްގެންނެވެ. އެކަމަކު ނިހާއަށް އެގޮތުގައި ދެމި ހުރެވޭނީ ކިހާ ދުވަހަކު ހެއްޔެވެ؟ ނިހާގެ އިތުރުން އިލްހާމަށް ވެސް އެ ހަޤީޤަތް އެނގެއެވެ. ފަހުންވާނެ ގޮތެއް ނިހާއަކަށް ވެސް ނޭނގެއެވެ. ނަމަވެސް އޭނާ މަރުދުވަހާ ހަމައަށް ވެސް އެސިއްރު ވަންހަނާ ކުރާނެއެވެ.\nމެންދުރުގެ އެންމެ އަވި ބާރު ވަގުތެވެ. ބޯތައް ފިއްސަމުން ދިޔަ ދިލަ ހޫނުން ސަލާމަތްވުމަށް އިންޝާ ހިނގަމުން އައީ ގޯތީގެ އިންފާރުތަކުގެ ނިވަލުންނެވެ. ގޭ ކައިރި ފިހާރައަކުން އެއްޗެއް ގަނެލައިގެން އޭނާ ގެއާ ދިމާއަށް މިސްރާބު ޖެހިއިރު އޭނާއާ އެއްހަމައެއްގައި ޝަބާރާ ހިނގަމުން ދިޔައެވެ. ޝަބާރާ ހުރީ މަންމަގެ ހެދުމުގެ ފަސްބައިގައި ހިފަހައްޓައިލައިގެންނެވެ. އިންޝާ ނޫން އިތުރު އެއްވެސް މީހަކަށް ޝަބާރާއެއް ނުފެނެއެވެ. ގެއާ ހަމައަށް ދެވުމާއެކު ޝަބާރާ ބަދަލުވީ ބުޅަލަކަށެވެ. އެއީ ގަދަ ރަތްކުލައިގެ ދެލޮލެއް ލިބިފައިވާ ކަޅު ބުޅަލެވެ. އެ ބުޅާ ދުވެފައި ގޮސް ޖޯލީގައި އޮތް އިންޝާ ބައްޕަގެ އުނގަށް އެރިއެވެ. ބައްޕަ ނިކަން ލޯތްބާއެކު ބުޅަލުގެ ބޮލުގައި ފިރުމާލިއެވެ. އިންޝާއަށް ފެންނަނީ ބައްޕަ ޝަބާރާގެ ބޮލުގައި ފިރުމާތަނެވެ. ބައްޕަގެ އުނގުގައި ހެވިފައި އިން އޭނާގެ ދަރިފުޅެވެ. ހަތަރު އަހަރު ދުވަހު އެ ދަރިފުޅާއެކުގައި އުޅުމުން އިންޝާގެ ހިތުގައި ވެސް މިހާރު އެ ދަރީގެ މައްޗަށް ކުލުނުވެއެވެ. ކޮންމެ ނަސްލަކުން އައި ނަމަވެސް އެއީ ހަމަ އޭނާގެ ލެޔެވެ.\nއިންޝާ އެނބުރި ރަށަށް އައީ ނިކާލާއި ނިހާގެ ކާވެނި ކުރެވުމުންނެވެ. ރަށަށް އައުމާއެކު މަންމަމެން އެދެން ފެށީ އިންޝާ އިތުރު ކާވެންޏެއް ކުރުމަށެވެ. ނަޒީލްގެ ހަނދާންތަކުގައި ދިރިއުޅުން ވޭތުކުރުމަށް ބޭނުންވާކަމަށް ބުނެ ކާވެންޏެއް ކުރުމާ އޭނާ ދެކޮޅު ހެދި ނަމަވެސް ހަޤީޤަތަކީ އޭނާ ވެސް ކާވެންޏެށް ކުރަން ބޭނުންވާ ކަމެވެ. އެހެންމީހުންނެކޭ އެއްފަދައިން ޒަވާޖީ ހަޔާތެއް ފަށައި އުފާވެރި ހަޔާތެއް އުޅެން ބޭނުންވާކަމެވެ. އެހެނަސް އެއީ އޭނާގެ ނަސީބުގައި ނެތް އުފަލެއް ކަންނޭނގެއެވެ. ސިލުނބު އައިމިނަ ބުނި ވާހަކަ އަދިވެސް އޭނާގެ ހަނދާނަކުން ނުފިލައެވެ. އިންޝާ މީހަކާ އިންނަ ދުވަހަކުން ޝަބާރާގެ އުނދަގޫތައް ފޯރާނެކަމުގައި އައިމިނަ ބުނެފައިވެއެވެ. އިންޝާއަށް އިތުރު ކުއްޖަކު ލިބިއްޖެނަމަ ޝަބާރާގެ މައުސޫމްކަން ނެތިގެންދާނެއެވެ. އެ އެ ހިސާބުން އިންޝާގެ ދިރިއުޅުން ނަރަކައަކަށް ވެގެންދާނެކަމުގެ އިންޒާރު އައިމިނަ ދީފައިވެއެވެ. އިންޝާ ޒަވާޖީ ހަޔާތެއް ފަށަން ބޭނުންވިޔަސް ޝަބާރާގެ ފަރާތުން ލިބިދާނެ ގެއްލުމަކަށް ބިރުގަނެ ޖެހިލުންވާތީ ކާވެންޏަކާމެދު އޭނާ ނުވިސްނައެވެ. އިންޝާއަށް އެގޮތުގައި ދިރިއުޅެވޭނީ ކިހާ ދުވަހެއް ވަންދެން ހެއްޔެވެ؟ ކޮންމެވެސް ދުވަހަކުން އޭނާ ވެސް ކާވެނި ކުރާނެއެވެ. އެ ދުވަހަކުން އޭނާ ވަންހަނާ ކުރަމުންދާ ސިއްރު ވެސް މުޅި ދުނިޔެއަށް ބޭޒާރު ވާނެއެވެ.\nއެއްވެސް ސިއްރަކީ ތާ އަބަދަށް އެގޮތުގައި ވަންހަނާ ވާނެ ސިއްރެއް ނޫނެވެ. ކޮންމެވެސް ދުވަހަކުން އެންމެންގެ ސިއްރުތައް ވެސް ކަޝްފުވެ، މުޅި ދުނިޔެއަށް ހަޤީޤަތް ހާމަވާނެއެވެ. އެ ދުވަހަކުން އެމީހުންގެ ދިރިއުޅުން ބަދަލުވެގެންދާނެ ގޮތް ބުނެދޭކަށް އަދި ނޭނގެއެވެ. މިއަދު އުޅެމުންދާ ހަމަޖެހޭ ދިރިއުޅުން ހަލަބޮލި ވާނެ މިންވަރު އަންދާޒާކޮށްލަން ވެސް ނޭނގެއެވެ. އިންޝާއަށް ޖިންނި ދަރިއަކު ލިބިފައިވާކަން ވަންހަނާކޮށްގެން ދިރިއުޅުން ވޭތުކުރެވޭނީ ކިހާ ދުވަހަކު ހެއްޔެވެ؟ ނިހާގެ ހިތުގެ އެންމެ ފުންމިނުގައި ވަޅުލައިފައިވާ ސިއްރު ނިކާލަށް އެނގިއްޖެނަމަ އޭނާގެ އުފާވެރި ދިރިއުޅުމަށް ވާނީ ކިހިނެއް ހެއްޔެވެ؟ ނިކާލް ނިހާއަށް މަޢާފުކޮށްފާނެ ހެއްޔެވެ؟ ނިހާއާއި އިންޝާގެ ތަޤުދީރުގައި ލިޔެވިފައި އޮތްގޮތް ނޭނގުނު ނަމަވެސް ޔަޤީންވާ ކަމަކީ އެ ދެމީހުންގެ ހަށީގައި ފުރާނަ ހުރިހާ ހިނދަކު އެ ސިއްރުތައް ވަންހަނާ ކުރުމަށް މަސައްކަތް ކުރާނެ ކަމެވެ\nނޯޓު:- މި ވާހަކައަކީ ހަޤީޤީ ހާދިޘާއެއްގެ މައްޗަށް ބިނާކޮށް އަޅުގަނޑުގެ އަމިއްލަ ޚިޔާލަށް، 2018 ވަނަ އަހަރު ލިޔެފައިވާ ޚިޔާލީ ވާހަކައެވެ. މި ވާހަކަ ލިޔުމަށް ޓަކައި ކުރެވުނު ދިރާސާގައާއި، އަޅާކިޔައި އިޞްލާހު ހުށައެޅުމުގައި އެހީތެރިކަން ފޯރުކޮށްދިން ފަރާތްކަމުގައިވާ، މިވަގުތު މި ފަނާވަނިވި ދުނިޔެއާ އަލްވަދާޢު ކިޔާފައިވާ އަލްމަރުޙޫމް މުޙައްމަދު ނާޢިފްގެ ފަރާތުން މެދުކެނޑުމެއް ނެތި ލިބުނު އެހީތެރިކަމާއި އެއްބާރުލުން ފާހަގަކޮށްލަމެވެ. މާތްﷲ ނާއިފްގެ ފުރާނައަށް ހެޔޮ ރަޙްމަތްލައްވާ ފާފަތައް ފުއްސަވައިދެއްވާ ސުވަރުގެ މިންވަރުކުރައްވާށި. އާމީން.\nވާހަކަ: ވަންހަނާ2- ސަތާރަވަނަބައި\nމެއި 13, 2021 21:38\nއަޅޭ ސީސަން3ބޭނުން\nމެއި 13, 2021 21:39\nމެއި 13, 2021 21:49\nއިލްހާމަށް ސާބިތުވި ކުށްތަކުގެ ތެރޭގަ ސަފީނާ މަރާލުމުގެ ކުށެއް ނެތޭނުން\nމެއި 13, 2021 21:56\nއޯން ... ކިއުޓް ސްޓޯރީ... އިން މައި ލައިފް މި ސްޓޯރީ އަކީ އެންމެ ރީތި ވާހަކަ ♥...އެންޑް މި ވާހަކަ ވަރަށް ޢިބްރަތްތެރި... ކީޕް އިޓް އަޕް... ☺🖤\nމެއި 13, 2021 22:14\nމެއި 13, 2021 22:21\nމީގަ އެބަހުރި މަދު ފުށުއެރުންތަކެއް؟\nއޭގެތެރެއިން އެންމެ ބޮޑަށް ސުވާލު އުފެދޭ ކަމަކީ..\nކޮންމެފަދަގޮތަކަށް ނަމަވެސް ބައްޕަ ޖިންސީ ގުޅުން ހިންގާފަ ހުރި މީހަކާ ދަރިފުޅުގެ ކައިވެނި ހުއްދަވާނެތޯ؟\nމިހާރި ނިހާ ހުންނާނީ ނިކާލްގެ މަންމައެއްގެ ދަރަޖައިގަ ނޫންތޯ؟\nމެއި 13, 2021 23:30\nކައިވެނި ކުރީމައެއްނު މަންމަގެ ދަރަޖަލިބޭނީ،،،\nމެއި 13, 2021 23:53\nވެރީ ފަނީ ފެކްޓް. ހަމަ ގަދަކަމުން ރޭޕް ކުރާ އެންމެން މަންމައެއްގެ ދަރަޖައަކަށް ނުދާނެ. މަންމަގެ ދަރަޖައަކަށް ދާނީ ކާވެނިކޮށްގެން ޖިންސީ ގުޅުން ހިންގައި ދެން ވަރިވީމަ. އޭރަށް ކާވެނި ވެސް ހަރާމް ވާނެ.\nމެއި 14, 2021 08:31\nއަދި ފެކްޓް ގެ ކޮމެންޓްގަ މީހުން ލައިކް ވެފަ އެބަހުއްޓޭ 😂😂😂\nޖޫން 29, 2021 12:49\nމިވާހަކަ ފުރަތަމަ ބައި އަޅުގަނޑު ކިޔާފައި ވަނީ 2019 . ދެވަނަބައި ނުކުނަ އިރެއްގެ އިންތިޒާރުގައި ހުރެ ހުރެ ދެވަނަ ބައި ނުލިބުމުން އަނެއްކާ ފުރަތަމަ ބައި ކިޔަނިކޮއް ފެނުނީ2ބައި . ވަރައް ފުރިހަމަ ވަރަށް ކަމުދާ ވާހަކައެއް . އުމީދު ކުރަން މި ކަހަލަ ރީތި ވާހަކައެއް ކިޔަން ލިބޭނެ ކަމަށް .\nޖޫން 29, 2021 12:55\nމި ވާހަކަ ވެގެން މި ދިޔައީ އަޅުގަނޑު ގެ ދިރިއުޅުމުގަ އަޅުގަނޑަށް ކީފަވާ އެންމެ ރީތަ ވާހަކަ . ތައުރީފް ވެސް ވަނީ މަދު ކަމަކަށް . އެހާ ރީތި . މާޝާﷲ


Athletics association ge raeeskan mifaharu ves Tholaal ah - vNews.mv\nއެތްލެޓިކްސް އެސޯސިއޭޝަަނުގެ ރައީސް ތޮލާލް --ފޮޓޯ: އެތްލެޓިކްސް އެސޯސިއޭޝަން\nއެތްލެޓިކްސް އެސޯސިއޭޝަނުގެ ރައީސްކަން މިފަހަރުވެސް ތޮލާލަށް ލިބިއްޖެ\nއިސްމާޢީލް ޝާހު 29 July 2020, 18:37\nއެތުލެޓިކްސް އެސޯސިއޭޝަން އޮފް މޯލްޑިވްސްގެ އިންތިހާބުގައި ވާދަކޮށް 15 ވޯޓުން ކުރިހޯއްދަވައިގެން އެ އެސޯސިއޭޝަނުގެ ރައީސްކަމުގެ ތިންވަނަ ދައުރަކަށް މުހައްމަދު ތޮލާލް އިންތިހާބުވެވަޑައިގެންފި އެވެ.\nހެންވޭރު ބޯޅަގޭގައި ބުދަދުވަހުގެ ހެނދުނު ބޭއްވި އިންތިހާބުގައި އާ ދައުރަކަށް ތޮލާލް އިންތިހާބުވެވަޑައިގަތީ ކުރީގެ ދުވުންތެރިޔާ ޔަޒްނީ ނަޝީދާ (ޔަޒޫ) އާ ވާދަކުރައްވައިގެންނެވެ. ޔަޒޫއަށް ލިބުނީ 1 ވޯޓެވެ.\nބުދަ ދުވަހު ބޭއްވި އިންތިޚާބުގައި ނައިބު ރައީސްގެ މަގާމަށް ވާދަކުރެއްވީ މިހާރުވެސް އެ މަގާމު ފުރުއްވަމުން އަންނަ އަޙްމަދު އަޒީލެވެ. އަދި ހަޒާންދާރުގެ މަގާމަށް ކުރިމަތިލެއްވީ ކުރީ ދައުރެއްގައި އެ މަގާމު އަދާކުރި މުސްތަފާ މުހައްމަދެވެ. މި މަގާމުތަކަށް އެންމެ މީހަކު ކުރިމަތިލާފައިވުމުން ފެންނަ ނުފެންނަ ވޯޓެއް ނެގިއިރު، އަޙްމަދު އަޒީލާއި މުސްތަފާ މުޙައްމަދު، މި ކޮންމެ ބޭފުޅަކަށްވެސް ވަނީ 15 ވޯޓު ލިބިވަޑައިގެންފައެވެ.\nއެތްލެޓިކްސް އެސޯސިއޭޝަނަށް އަލަށް އިންތިހާބުވި ބޭފުޅުން --ފޮޓޯ: އެތްލެޓިކްސް އެސޯސިއޭޝަން\nއެކްސްކޯ އަށް ހޮވިވަޑައިގަތީ 15 ވޯޓާ އެކު މުހައްމަދު ޝުޖާއު އާއި 14 ވޯޓާ އެކު ކުރީގެ ދުވުންތެރިޔާ އަހުމަދު ޝަގީފް (ރިވަރިން) އަދި 13 ވޯޓާ އެކު ހުސެއިން އަމީން ނަސީރެވެ. ޖުމްލަ 15 ވޯޓާއެކު އެކްސްކޯގެ އަންހެން މެމްބަރުގެ މަގާމް ކާމިޔާބުކުރެއްވީ އެ މަގާމަށް ކުރިމަތިލެއްވި ހަމައެކަނި ކެންޑިޑޭޓް ޔާސްމީން އަބްދުﷲ އެވެ.\nއެތްލެޓިކްސް އެސޯސިއޭޝަނުގެ އިންތިޚާބުގައި 12 ކްލަބަކާއި ހަތަރު އިންޑިވިޖުއަލް މެންބަރުން ވަނީ ބައިވެރިވެފައެވެ.


EURO 2020: Poland ge mahchah Slovakia kuri hoadhaifi | Jazeera\tޕޮލެންޑްގެ މައްޗަށް ސްލޮވާކިއާ ކުރި ހޯދައިފި - Jazeera\nޔޫރޯ 2020: ޕޮލެންޑްގެ މައްޗަށް ސްލޮވާކިއާ ކުރި ހޯދައިފި\nޖަވިޔަނި June 14, 2021 119 views0\nޔުއެފާ ޔޫރޯ 2020 ގެ ގްރޫޕް އޭ ގެ ފުރަތަމަ މެޗުގައި ޕޮލެންޑްގެ މައްޗަށް ސްލޮވާކިއާ ކުރި ހޯދައިފިއެވެ.\nރަޝިއާގެ ސެއިންޓް ޕީޓަރސްބާގުގައި ކުޅުނު މި މެޗު ސްލޮވާކިއާއިން ކާމިޔާބުކުރީ 2-1 ގެ ނަތީޖާއަކުންނެވެ. މެޗު ފެށިގެން ސްލޮވާކިއާގެ ފަރާތުން ރަނގަޅު ކުޅުމެއް ފެނިގެންދިޔައިރު އެޓީމުން ވަނީ 18 ވަނަ މިނެޓުގައި ލީޑު ނަގާފައެވެ. މި ލަނޑަކީ ޕޮލެންޑްގެ ކީޕަރު ސެޒްނީ އަތުން ބައިކޮޅަށް ވަން ލަނޑެވެ. އޭގެ ފަހުން ދެ ޓީމުގެ ފަރާތުން ވެސް މާ ނުރައްކާތެރި ހަމަލާއެއް ފެނިފައެއް ނުވެއެވެ.\nއެއް ލަނޑުގެ ލީޑެއްގައި އޮވެ ސްލޮވާކިއާއިން ފުރަތަމަ ހާފު ނިންމާލިއިރު ދެވަނަ ހާފު ފެށިގެން ކުޑަ ވަގުތުކޮޅެއް ނުވަނީސް ޕޮލެންޑުން ވަނީ އެއްވަރުކޮށްފައެވެ. މި ލަނޑު 46 ވަނަ މިނެޓުގައި ޖަހައިދިނީ ކެރޮލް ލިނެޓީއެވެ. އެހެން ނަމަވެސް މެޗުގެ 62 ވަނަ މިނެޓުގައި ޕޮލެންޑްގެ މިޑްފީލްޑަރު ކިރިޗޮވިއާކްއަށް ވަނީ ދެވަނަ ރީނދޫ ކާޑަކާއެކު ރަތް ކާޑު ދައްކައި ދަނޑުން ފޮނުވާލާފައެވެ. މި މެޗުން ސްލޮވާކިއާ މޮޅުވި ލަނޑު 69 ވަނަ މިނެޓުގައި ޖަހައިދިނީ މިލާން ސްކްރިނަރ އެވެ.\nމި މޮޅާއެކު ސްލޮވާކިއާ އޮތީ ގްރޫޕްގެ އެއްވަނައިގައެވެ. އަދި ޕޮލެންޑް އޮތީ ގްރޫޕްގެ ފުލުގައެވެ. ގްރޫޕްގެ ދެވަނަ މެޗުގައި ސްލޮވާކިއާ ސްވިޑެންއާ ދެކޮޅަށް ނުކުންނައިރު ޕޮލެންޑް ނުކުންނާނީ ސްޕެއިންއާ ދެކޮޅަށެވެ.


37 އަހަރުގެ އަގުހުރި ޚިދުމަތަށް ފަހު ބަނޑޭރިބެ ވަޒީފާއިން މުސްކުޅިކޮށްފި – Ungoofaaru\nބަނޑޭރިގަނޑު/ޙަބަރު/37 އަހަރުގެ އަގުހުރި ޚިދުމަތަށް ފަހު ބަނޑޭރިބެ ވަޒީފާއިން މުސްކުޅިކޮށްފި\n0 149 1 މިނެޓުން ކިޔާލެވޭ\nމުޙައްމަދު ޔޫސުފް (ބަނޑޭރިބެ)\nމުޙައްމަދު ޔޫސުފް، އަތަމާގެ، ރ.އުނގޫފާރު ގިނަ މީހުން ދަންނަނީ ބަނޑޭރި ނުވަތަ ބަނޑޭރިބެގެ ނަމުންނެވެ. އޮފީސް ތެރޭގައި ނަމަ އެއީ ސަރުދާރެވެ. މީހުންނާ ގުޅޭ ހިތްހެޔޮ މިޒާޖެއްގެ ބަނޑޭރިބެ އަކީ އަބަދުވެސް ހިނިތުންވެ ހުރެ މީހުންނާ މުޢާމަލާތްކުރައްވާ، ވަރަށް ފަސޭހައިން ކޮންމެ މީހަކު ވެސް ހެއްވާލުމުގެ ޤާބިލްކަން ލިބިފައިވާ، މަޖާ މިޒާޖެއްގެ އަދި އެހާމާ ހީވާގި ބޭފުޅެކެވެ. ފޫހި ކަމެއްނެތި ހީވާގިކަމާ އެކު 37 އަހަރާ4މަހާއި 17 ދުވަސް ދިވެހި ދައުލަތަށް ޚިދުމަތް ކުރެއްވުމަށް ފަހު އިއްޔެ ބަނޑޭރިބެ ވަނީ ވަޒީފާއިން މުސްކުޅިކޮށްފައެވެ.\nއަންނަ އާދިއްތަ ދުވަހަށް އުމުރުން 65 އަހަރު ފުރޭ ބަނޑޭރިބެ ގިނަ މީހުން ދަންނަން ފެށީ ވެސް ދިވެހި ސަރުކާރުގެ ޚިދުމަތުގެ ތެރެއިންނެވެ. ބަނޑޭރިބެ އުނގޫފާރު.ކޮމް އާ ޙިއްސާކުރެއްވި ގޮތުގައި ބަނޑޭރިބެ އެންމެ ފުރަތަމަ ދިވެހި ސަރުކާރުގެ ވަޒީފާއަކަށް ނިކުންނެވީ މީގެ 37 އަހަރު ކުރިން ރ.އަތޮޅު ކައުންސިލް އިދާރާއަށެވެ. އޭރުގެ ނަމުން ނަމަ އަތޮޅު އޮފީހެވެ. “ބަނޑޭރިކަން” އެއީ އޭރު ދިވެހި ދަޢުލަތުގެ އޮފީސްތަކުގައި އޮންނަ ވަޒީފާއެކެވެ. ބަނޑޭރިބެ އެންމެ ފުރަތަމަ އަދާކުރެއްވީ އެ ވަޒީފާއެވެ.\nބަނޑޭރިބޭގެ ޚިދުމަތް ފެށުނު އިރު ހުންނެވި މަޤާމުގެ ނަމުން ބަނޑޭރިބެ އާ މުޙާތަބު ކުރެވުމަކީ އޭނާ އަށް ލިބޭނެ ޝަރަފެއް ކަން ޤައިމެވެ. ބަނޑޭރިބެ އަތޮޅު ކައުންސިލްގައި އަދާކުރެއްވި ވަޒީފާގެ ނަން ދެން ބަދަލުވީ “ސަރުދާރު” ގެ ނަމަށެވެ. ޢާންމުކޮށް އޮފީސްތެރޭގައި ބަނޑޭރިބެއަށް ސަރުދާރުގެ ނަމުން މުޙާތަބު ކުރެވެން ފެށީ އެހިސާބުން ކަމުގައި ބަނޑޭރިބެ މަޢުލޫމާތު ދެެއްވިއެވެ. ރ.އަތޮޅު ކައުންސިލުން ބަނޑޭރިބެގެ ޚިދުމަތް ދެން ބަދަލުވީ އުނގޫފާރު ކައުންސިލަށެވެ. އުނގޫފާރު ކައުންސިލަށް ވެސް ބަނޑޭރިބެ ވެންނެވީ ސަރުދާރުގެ މަޤާމަށެވެ.\nއުނގޫފާރު ކައުންސިލްގައި މަސައްކަތް ކުރެއްވި ދުވަސް ވަރު “ސަރުދާރުން” ގެ މަޤާމު އުވުނެވެ. އެއަށް ފަހު އުފެދުނު މަސައްކަތު މީހުންގެ މަޤާމަށް ބަނޑޭރިބެ ބަދަލުކުރެއްވިއެވެ. ބަނޑޭރިބެ ބުނުއްވި ގޮތުގައި އޭނާ އަދާކުރެއްވި މަޤާމުގެ ބަދަލުވީ ހަމައެކަނި ނަމެވެ. މުސާރައާ ކުރައްވަމުން ގެންދިޔަ މަސައްކަތާ މެދު ބަހައްޓަވާ އަހަމިއްޔަތާއި، އެ މަސައްކަތުން ބަނޑޭރިބެއަށް ލިބިލައްވާ ހިތްހަމަ ޖެހުމާއި ޤައުމާއި ރަށަށްޓަކައި އޮތް ލޯތްބަށް ކުޑަވެސް ބަދަލެއް ނާދެއެވެ.\nސަރުކާރަށް ކުރެއްވި އަގު ނުކުރެވޭ ޚިދުމަތުގެ އިތުރުން ބަނޑޭރިބެ އަކީ އިޖުތިމާޢީ ރޮނގުން ވެސް އުނގޫފާރަށް ގިނަގުނަ ޚިދުމަތްތަކެއް ކުރައްވާފައިވާ ފަރާތެކެވެ. އުނގޫފާރުގައި ހިންގޭ އިޖުތިމާޢީ އެކި އެކި ހަރަކާތްތަކުގައި ޢަމަލީ ގޮތެއްގައި ބައިވެރިވެލައްވައެވެ. ބަނޑޭރިބެ މިއަދު ވަޒީފާއިން މުސްކުޅި ކުރެވިފައި ވީ ނަމަވެސް ބަނޑޭރިބޭގެ ތަރުބިއްޔަތުގެ ދަށުން ބޮޑުވި އެތައް ދަރިންނެއް މިއަދު ރަށަށް ޚިދުމަތް ކުރުމުގައި ދެމި އެބަތިއްބެވެ. އަދި ބަޑޭރިބެގެ ދަރިންނަކީ ވެސް ބަނޑޭރިބެ ހިންގެވި މަގުން ހިންގަވާ އިޖުތިމާޢީ ގޮތުން ރަށަށް ޚިދުމަތް ކުރެއްވުމުގައި ކެރޭ، ހީވާގި ދަރިންތަކެއް ކަން ފާހަގަކޮށްލަން ޖެއެވެ.\nމުޙައްމަދު ޔޫސުފް (ބަނޑޭރިބެ) ވަޒީފާއިން މުސްކުޅި ކުރެއްވުމުގެ ރަސްމިއްޔާތުގެ ތެރެއިން އުނގޫފާރު ކައުންސިލްގެ މުވައްޒަފުންނާ އެކު ފޮޓޯ އަކަށް ހުއްޓިލައިގެން\nއުނގޫފާރު ކައުންސިލުން ވަނީ ބަނޑޭރިބެ ޚިދުމަތުގެ އަގު ވަޒަންކޮށް ބަނޑޭރިބެއަށް ޝުކުރު އަދާކޮށްފައެވެ. އެ ކައުންސިލުން ނެރުނު ބަޔާނެއްގައި ބުނެފައިވާ ގޮތުގައި ބަނޑޭރިބެ ރަސްމީ ހައިސިއްޔަތުން ދަޢުލަތަށް ޚިދުމަތް ކުރެއްވުން ހުއްޓާލެއްވިޔަސް އުނގޫފާރު ކައުންސިލުން ބަނޑޭރިބެ ޚިދުމަތުގެ އަގު އަބަދުވެސް ވަޒަންކުރާނެ ކަމަށް އެ ކައުންސިލްގެ ބަޔާނުގައި ބުނެފައިވެއެވެ.\nމާތްﷲ ބަނޑޭރިބެ އަށް ފުރިހަމަ ސިއްޙާތާއި އާފިޔަތު މިންވަރު ކުރައްވާ، ކުރިއަށް އޮތް ދުވަސްތަކަކީ ބާއްޖަވެރި އަދި އުފާވެރި ދުވަސްތަކެއް ކަމުގައި ލެއްވުން އެދި ދުޢާ ކުރަމެވެ.\nޙިދުމަތް ތެރިން އުނގޫފާރު ކައުންސިލް ވަޒީފާއިން މުސްކުޅިކުރުން


Miee dhoonithah hijura kuraa dhuvasvaru, goana koffi nama fiyavalhu alhaanan: EPA | Mihaaru\nޚަބަރު / ހިމާޔަތްކޮށްފައިވާ ދޫނި\nމިއީ ދޫނިތައް ހިޖުރަކުރާ ދުވަސްވަރު، ގޯނާކޮށްފި ނަމަ ފިޔަވަޅު އަޅާނަން: އީޕީއޭ\nދޫނިތަކެއް ހިޖުރަ ކުރަނީ: އީޕީއޭއިން ބުނީ ރާއްޖެއަށް ހިޖުރަ ކުރާ ދޫނިތައް ހިފާ ނަމަ ފިޔަވަޅު އަޅާނެ ކަމަށް --\n09 އޮކްޓޯބަރ 2021 - 13:04\nމި ދުވަސްވަރު ރާއްޖެއަށް ހިޖުރަކުރާ ދޫނިތައް ހިފައި ގޯނާކުރާ ނަމަ ފިޔަވަޅު އަޅާނެ ކަމުގެ އިންޒާރު އެންވަޔަރަމެންޓް ޕްރޮޓެކްޝަން އެޖެންސީ (އީޕީއޭ) އިން މިއަދު ދީފި އެވެ.\nއީޕީއޭ އިން ނެރުނު ބަޔާނެއްގައި ބުނީ އެހެން އަހަރުތަކެކޭ ވެސް އެއްފަދައިން މި އަހަރުގެ މި ދުވަސްވަރަކީ ދުނިޔޭގެ އެކި ކަންކޮޅުތަކުން ރާއްޖެއަށް އެކި ވައްތަރުގެ ދޫނިތައް ހިޖުރަކުރާ ދުވަސްވަރެއް ކަމަށެވެ. އެފަދަ ދޫނިތަކަކީ ހިމާޔަތްކޮށްފައިވާ ދޫނިތަކެއްކަން އީޕީއޭގެ ބަޔާނުގައި ހަނދާންކޮށްދިނެވެ.\nނަމަވެސް، ކޮންމެ އަހަރަކު ވެސް މި ދުވަސްވަރު، އެގޮތަށް ހިޖުރަކުރާ ދޫނިތައް ހިފައި ގޯނާކުރާ ކަމަށާއި އެކަމާ އީޕީއޭ އިން ވަރަށް ކަންބޮޑުވާ ކަމަށް އެ އެޖެންސީއިން ބުންޏެވެ.\nފުޓުބޯޅަ ދަނޑުތަކާއި، ހިއްކާފައިވާ ބިންތަކާއި ހާމައަށް ހުންނަ އެހެން ބިންތަކުގައި މަޅިފައްޗާއި، ދަންތުރަ ފަދަ އާލާތްތައް ބޭނުންކޮށްގެން ދޫނިތައް ހިފާ ކަމުގެ ޝަކުވާ އީޕީއޭއަށް ލިބޭ ކަމަށް އެޖެންސީން ބުންޏެވެ.\nއެހެންކަމުން، ހިމާޔަތްކޮށްފައިވާ ދޫނިތައް ހިފައި ގޯނާކޮށް، ކޮށީގައި ބަންދުކޮށްގެން ނުގެންގުޅުމަށް އީޕީއޭ އިން ނަސޭހަތްތެރިވި އެވެ. އަދި ހިމާޔަތްކޮށްފައިވާ ދޫނިތައް ހިފައި ގޯނާކުރާ މީހުންނަށް، ތިމާވެއްޓަށް ދޭ ގެއްލުންތަކަށް ޖޫރިމަނާ ކަނޑައެޅުމާއި ބަދަލު ހޯދުމުގެ ގަވައިދާއި ގުދުރަތީ ގޮތުގައި ނުވަތަ ތަބީއީ ގޮތުގައި ހިމާޔަތްކޮށް ރައްކާތެރިކުރާ ދިރޭ ތަކެއްޗާ ބެހޭ ގަވައިދުގެ ދަށުން ފިޔަވަޅު އަޅާނެ ކަމަށް ބުންޏެވެ.\nމި މޫސުމުގައި ގިނަ އަދަދެއްގެ ދޮންދޫންޏާއި ދޮންދޫނިލޯފިނދު ވެސް ރާއްޖެއަށް ހިޖުރަ ކުރާކަން ފާހަގަކޮށް އީޕީއޭއިން ބުނީ އެ ތަކެއްޗަކީ މަދިރި ކޮންޓްރޯލުކޮށް، މަދިރިން ފެތުރޭ ބަލިތައް މަދުކުރުމުގައި މުހިންމު ސޫފިތަކެއް ކަމަށެވެ. އެހެންވެ އެފަދަ ތަކެތި ނުހިފުމަށް ވެސް އީޕީއޭއިން އެދިފައިވެ އެވެ.\nތިމާވެށި އެންވަޔަރްމެންޓް މިނިސްޓްރީ އީޕީއޭ ހިމާޔަތްކޮށްފައިވާ ދޫނި\n22 ކޮމެންޓް, 23 ރިއެކްޝަންސް\nއެފަދައިން ހިޖުރަކުރާ ދޫނިތަކުގެ ވީޑިއޯ ނަގާ އެ އެންމެންނަށް ފެންނާނެ ގޮތް ހަދާނެ ބަޔަކުވާނެނަމަ. އެފަދަ މަންޒަރު އަހަރަކު 1 ފަހަރު ނޫނީ2ފަހަރު ފެންނަނަމަ އެއީ ކޮންމެހެންވެސް ރިކޯޑްކުރެވެންވާ ވަރުގެ ކަމެއް. ބައެއް ގައުމުތަކުގައި އެހެން ހިޖްރަކުރާ ދޫނިތަކަށް ޚާއްސަކޮށްފަ އޮންނަ ހުސް މައިދާންތަކުގަ ކާނާ އަޅާ ހަދާ. އަދި އެތަކެތި ހިފާ ގޯނާއެއް ނުކުރޭ އެއްގޮތަކަށްވެސް. ކާންދީފަ ފޮނުވާލަނީ އެ ދާން ބޭނުންވާ ދިމާއަކަށް.\nޢީޕީއޭއިން ކިހާވަރެތްގެ ދިރާސާއެތް ހަ ދާފަތޯ ދޫނި ހިފުން މަނާތިކުރަނީ އަޅުގަނޑަކީ ކުޑައިރުން ފެށިގެން ފުރާވަރަށް އަރާ ދެން ދޫނި ހިފުމުގަ އުޅޭމީހެތް މި މޫސުމުގަ އަންނަ ދޫނި ދުވަހަކުވެސް ހާލި ހަ ދައިގެން އާލާ ވެފަ ތިއްބަ ނު ދެކެން މޫސުން ނިމުމާއެތްކޮށް އަންނަ ދޫނިތަށް ގެއްލޭ އަހަރުމެން ހިފައިގެން ގޭގަ ގެންގުޅޭ ދޫނިތަށް7އަހަރުވާ ދެން އެބަތިބޭ މި ދުވަސްކޮޅު އަންނަ ދޫނި ހިފަންވީ އޭރުން ތި ހިފެހެއްޓޭނެ ނޫނީ ހަމަ ހިޖުރަކޮށް ދާނީ\nހިޖުރަ ކުރުން އޯކޭ، އެކަމް ބޭރުން ދޫނި ގެނައުން މަނާ، ކޮންވައްތަރު ހުންނަނީ؟\nކޮން ފިޔަވަޅެއްތޯ މިހާތަނަށް އެޅީ!؟؟ އައްޑުއަތޮޅު ގިނަގޭގެ ގޯތިތެރެއަށް އަޅަފައި ހުންނަނީ ގޮނޑުދޮށުން ނަގާ އޮށްވެއްޔާއި އަކިރި، ފަތިސް ދަޅައިގައއްޔާއި ދިޔަވަރު ހިކިވަގުތު ގޮނޑުދޮށްބަލާބަލަ ، ހާއްސަކޮށް ރޯދަމަސް ގާތްވަމުން އަންނައިރު އަދި އެނަގައިގެން ގޯތިތެރޭ ފުނިޖަހައި އެވިއްކާމީހުން ބައިވަރު، ބަސްތާއެއް 100-130 ރުފިޔާއެއް\nދޫނި ހިމާޔަތްކޮށް މީރުކޮށް ކާންދީ ބޯންދީގެން ގެންގުޅެވެންޖެހޭ\nހިޖުރަ ނުކުރަން އަންގަންވީނު\nމަޤާމެއް އޮތީވިއްޔާ ދިވެއްސެއްވިއްޔާ ފިތް ކަނޑުވާލާ އޮބިއަޅައިގެން ވެސް ފައިސާފޮއްޗެއް އޮތީވިއްޔާ އަތުލުން ނޫންކަމެއް ކުރެވޭތަ. މާކަމާ އަކީ ހިމާޔަތް ކުރިއެއްޗެއްތަ. މަދުވާ ދޫނިތައް އާލާ ކުރަން ބަޔަކަށް ހިތްވަރެއްދީބަލަ. ދުއްޕާން ނުކޮށްބަލަ. ތިޤާނޫނު އުވަލަ ދެއްވާ. ދުރާލާ ވިސްނާފިކުރު ކުރަމާ ހިނގާބަލަ. މަދެކެން އެބަ ބަޔަކު މީހުން މާކަނާ އާލާކޮށް އިތުރު ކުރާމަންޒަރު. ތިމީހުންނަށް ފެންނާނީ ހިފާ ހައްޔަރު ކުރާކަމަށް. ބޯގޯސް\nފުއްޕާފައި ފިޔަވަޅު އަޅާނަމޭބުނާއިރު އީޕީއޭގެ އޮފީސް ހުންނަނީ މާލޭގައި، ހުރިހާ މުވައްޒަފުން ތިބެނީ މާލޭގައި. ރަށެއްގައި ހިމާޔަތްކޮށްފައިވަ ދޫންޏެއް ހިފައިފިނަމަ އެކަމާ ފިޔަވަޅު އަޅަން އެންމެ ފަހުން ޖެހޭނީ ރާއްޖެތެރޭ ފުލުހުންނާއި ނުވަތަ ކައުންސިލާއި. ދެން ކޮންވާހަކައެއް.\nރައްޔިތުންގެ ލިސްޓް. 1- ޕޭޕަލް އިން ނުވަތަ އެހެން ވަސީލަތްތަކުން ފައިސާނުލިބޭ މައްސަލަ ހައްލުކޮށް ނުދިނުން 2- ޔޫޓިއުބުން ފައިސާނުލިބޭ މައްސަލަ ހައްލުކޮށް ނުދިނުން 3- ސަރުކާރު އޮފީސް ތަކުން ރައްޔިތުން އެދޭ ހިދްމަތްތަށް ލަސްކުރުން\nއިންސާނުންގެ ފުރާނަ ހިމާޔަތް ނުކުރެވިގެން އުޅޭއިރު ކޮން ބޭކާރު ވާހަކައެއް! ޢެ ހިފިޔަސް ކެޔަސް ނުހިފިޔަސް މިތާކު ނޫޅެނެ.